
Bidrag  til  en  navnkundig  Mands 
Karakteristik. 

Forelæsning  for  Danske. 


Mine  ærede  Tilhørere! 

1  gamle  Dage  —  i  de  gode  gamle  Dage,  da 
man  troede  Alt,  livad  der  stod  paa  Tryk,  og  tog 
Hatten  af,  naar  man  gik  over  Slotspladsen,  da 
de  Smaa  havde  Respekt  for  de  Store,  og  man 
selv  i  Himmerige  iagttog  Rangforskellen  mellem 
Salige,  Højsalige  og  Allerhøjstsalige  —  i  gamle 
Dage  blev  der  jævnlig  udsat  Præmier  for  den 
bedste  Lovtale  over  de  glorværdige  Hedenfarne, 
og  al  Landsens  store  Oratores  traadte  ved  slige 
Lejligheder  for  Skrankerne. 

Tiderne  har  forandret  sig.  Nuomstunder  be- 
høver man  ikke  at  være  hedenfaren  for  at  se  sit 
Regnskab  opgjort  og  sit  Eftermæle  balsameret;  man 
kan  allerede  i  levende  Live  have  den  Fornøjelse, 
og  det  er  ikke  længer  Videnskabernes  Selskab, 
der  udelukkende  besørger  sligt  —  Nej !  Veltalen- 
heden er  bleven  Fællesej endom  ligesom  Luften  og 
Vandet.  Den  driftige  Bonde  holder  fra  sin 
Kompostbunke     et    Foredrag    over    Statsmandens 

Virksomhed,  den  begavede  Yngling  hopper  op 
fra  Skolebænken  for  at  give  Kunstneren  og  den 
Lærde  deres  behørige  Skudsmaal,  og  den  brave 
Skomager  bestiger  frejdig  sin  trebenede  Domstol 
for  at  afsige  den  Kendelse,  der  skal  indvie 
Statsmanden,  Embedsmanden,  ja  Fyrsten  selv  til 
evig  Skam  eller  evig  Ære ,  ligesom  det  nu  kan 
være. 

Tilgiv  derfor,  højstærede  Avditorium,  at 
ogsaa  jeg,  der  egenlig  ikke  er  Taler  af  Profes- 
sion, har  besteget  Katedret!  Naar  De  hører, 
hvorom  Talen  er,  vil  De  sikkert  indrømme, 
at  jeg  staar  her  »Ej  blot  til  Lyst« ;  jeg  op- 
træder nemlig  som  Apologet  for  et  respektabelt 
Navn,  der  er  uadskilleligt  fra  hele  vor  politiske 
og  sociale  Udvikling  —  Navnet  paa  en  Mand, 
der  trods  al  Miskendelse  kan  staa  som  Mønster 
for  Statens  »bedste  Borgere«  —  Navnet  paa  en 
Mand,  der  havde  fortjent  en  Broncestatue  udenfor 
Raad-  og  Domhuset,  men  til  Dato  kun  har  op- 
naaet  at  blive  en  staaende  Figur  i  Karrikatur- 
bladene  —  kort  sagt:  Talen  er  om  Hr.  Sørensen. 

Vilde  en  Fremmed  spørge  mig:  Hvem  er 
Hr.  Sørensen?  saa  véd  jeg  ikke  noget  bedre 
Svar  at  give  end:  Det  er  den  ene  af  Danmarks 
Riges  Genier,  den  ene  af  vore  Dioskurer.  Ogsaa 
vi  har  nemlig  et  Tvillingpar  af  Skytsaander,  der 


En  navnkundig  Mands  Karakteristik.  5 

aabenbarer  sig  i  Storm  og  Stille,  ganske  som 
Kastor  og  Pollux.  Den  ene  er  af  heroisk,  den 
anden  af  menneskelig  Natur;  den  ene  er  Poesi, 
den  anden  er  Prosa  —  den  ene  er  Holger 
Danske,  den  anden  er  Hr.   Sørensen. 

Vilde  den  Fremmede  endvidere  spørge, 
hvorledes  Hr.  Sørensen  ser  ud,  saa  kan  det  nok 
være,  at  man  vilde  kappes  om  at  fortælle  ham, 
at  bemeldte  Genius  i  Almindelighed  aabenbarer 
sig  som  en  før,  rødmusset  Mand  af  Mellemhøjde 
og  Mellemalder,  hjemme  klædt  i  blaastribet  Nat- 
trøje og  hvid  Bomuldshue  og  røgende  Merskums- 
pibe, ude  bærende  langskødet  Frakke,  antik  Hat 
og  Familieparaply  —  men  denne  Beskrivelse 
grunder  sig  blot  paa  en  ensidig  Iagttagelse,  ti 
han  indskrænker  sig  ingenlunde  til  at  være  Spæk- 
høker, Øltapper  eller  Børstenbinder;  ved  det 
første  Blik  i  Hof-  og  Statskalenderen  vil  man 
finde  Krigs-,  Kommerce-  ,  Kancelli-,  Kammer-, 
Justits-,  Etats-,  Konferens-,  ja  saagar  Gehejme- 
konferensraader  af  Navnet  Sørensen. 

Paa  sidste  Studentertog  spurgte  en  ung 
Lundenser  sin  danske  Broder  paa  Vejen  fra 
Dampskibet,  hvor  den  saa  meget  omtalte  Hr. 
Sørensen  boede.  »Paa  Gammeltorv  i  samme 
Hus  som  jeg« ,  var  Svaret.  Da  de  kom  til 
Stedet,    stod  der  ganske  rigtig  mellem  to  Spæk- 

høkerskilte  i  Kælderdøren  en  gemytlig  Gubbe  og 
nikkede  »Velkommen!«  —  »Det var altsaa Manden?« 
spurgte  Svenskeren.  »Ja  vist«  —  svarede  hans 
Ledsager  —  »Manden  har  Butik  i  Kælderen, 
men  Konen  bor  i  Stuen«  —  og  idet  de  gik  forbi 
den  aabne  Dør,  saa  de  et  Glimt  af  hende.  Hun 
var  dekoreret  med  dobbelt  Guldkæde  og  drap- 
peret  med  hvid  Mantille ,  men  Madam  Sørensen 
hed  hun  alligevel.  Oppe  paa  første  Sal  blev  der 
sunget  Duetter  af  Norma  —  der  boede  Gros- 
sereren og  hans  to  Døtre.  De  unge  Damer  gik 
i  den  højere  Dannelsesanstalt,  hvor  man  lærer  tire 
Sprog,  Kirkehistorie  og  Matematik,  og  Frøken 
kaldte  man  dem  —  det  vil  sige  »Frøken  Sørensen«, 
for  Grossereren  var  en  Søn  af  den  Gamle  nede  i 
Kælderen.  Mens  dette  blev  fortalt,  havde  de 
unge  Skandinaver  naaet  anden  Sal.  Her  mødte 
de  en  pæn  Herre,  der  var  yderst  højtidelig  at 
se  til.  »Var  det  en  Rangsperson?«  spurgte 
Svenskeren  og  erfarede  straks,  at  han  havde 
gættet  rigtig;  ti  hans  Cicerone  fortalte  ham, 
idet  de  gik  op  til  deres  Logis  paa  Kvisten,  at 
den  højtidelige  Herre  var  Hr.  Krigsassessor 
Sørensen  oppe  i  Tabelværket,  en  Broder  til 
Grossereren. —  »Således  också  en  Hr.  Sorensen?« 
—  »Ogsaa  en  Hr.  Sørensen  I«  bekræftede  Vennen, 
idet  han  stak  Nøglen  i  sin  Dør.     »Vi  er  en  stor 

Familie!«  —  »For  tusan!«  udbrød  Svenskeren, 
men  mere  sagde  han  ikke,  ti  hans  Øje  faldt 
i  det  Samme  paa  Dørpladen,  og  paa  den  stod 
der:  H.  R.  Sorensen,  stud.  theol,  Endogsaa  den 
kære  »van  ochbror«  var  saaledes  en  Hr.  Sørensen, 
og  han  havde  dog  faaet  Laud  til  anden  Examen. 

Af  denne  lille  Fortælling  vil  De  have  sét, 
at  den  langskødede  Frakke  og  den  synlige  Nat- 
hue kun  hører  til  det  Tilfældige  hos  Hr.  Sørensen. 
Det  Væsenlige  —  det,  der  gør  ham  til  Hr. 
Sørensen  —  det  er  Noget,  som  »er  ham  i  Kødet 
baaret  og  ikke  i  Klæderne  skaaret«,  som  Ord- 
sproget siger;  det  er  Noget,  som  kun  en  Dansk 
kan  udtrykke  og  kun  en  Dansk  forstaa,  det  er 
Noget,  som  man  kalder  »Skikkelighed«.  I  dette 
ene  Ord  indbefattes  alle  hans  Dyder  og  alle 
hans  Fejl. 

Skikkeligheden  er  saa  at  sige  hans  Religion. 
Jeg  var  i  lang  Tid  uvis  om  hans  Trosbekendelse, 
ti  det  forekom  mig  utroligt,  at  han  kunde  være 
Protestant,  da  det  aldeles  strider  mod  hans 
Natur  at  protestere.  Endelig  kom  jeg  ved  et 
Tilfælde  paa  det  Rene  med  Sagen.  En  Spas- 
mager løb  ham  nemlig  en  Dag  imøde  med  det 
Spørgsmaal:  »Er  De  Mormon?«  —  »Ne-j!« 
svarede  Hr.  Sørensen  forundret.  —  »Er  De  Gen- 
døber da?«  —   »Nej,   Gud  bevare  mig!«  —  »De 

er  altsaa  Jøde?«  —  »Ih,  nej,  vist  er  jeg  ikke!« 
—  »Er  De  da  Hedning,  er  De  katolsk,  eller 
hvad  er  De?«  —  »Ih,  jeg  er  saagu  slet 
Ingenting,  jeg  er  et  skikkeligt  Menneske!« 
svarede  den  ærlige  Mand,  og  tro  mig:  der  ligger 
Mere  i  denne  Konfession,  end  der  synes ! 

Skikkeligheden  er  hans  Religion.  For  øvrigt 
bekender  han  sig  til  Statskirken  og  overlader 
Dogmatiken  til  sin  Sognepræst.  Hans  Levnet 
er  eksemplarisk:  han  bander  sjælden,  drikker 
til  Maade  og  svarer  Enhver  Sit,  to  Gange 
om  Aaret  gaar  han  i  Kirke,  Skærtorsdag  spiser 
han  Kaal  og  Store  Bededagsaften  gør  han  en 
Pilegrimsgang  Volden  rundt.  Overtroen  har 
aldrig  slaaet  Rødder  i  hans  Sjæl.  Hverken  de 
dansende  eller  skrivende  Borde,  hverken  Aktie- 
selskabeligheden eller  Skandinavismen,  hverken 
Homøopatien  eller  Fanden  i  Laksegaden  har 
kunnet  besejre  hans  Tvivl,  og  i  Henseende  til  Spaa- 
domme  er  han  en  komplet  Skeptiker.  Da  man  i 
Aaret  1827  fortalte  ham,  at  København  med 
det  Første  skulde  faa  Gasbelysning,  svarede  han : 
»Det  \ål  jeg  se,  førend  jeg  tror  det!«  og  det 
A' årede  tredive  Aar,  førend  han  forandrede  sin  Mening. 

Hr.  Sørensens  Skikkelighed  aabenbarer  sig 
ogsaa  i  Politiken.  Han  kan  ikke  tro ,  at  noget 
Parti   har   total   Uret,    og    derfor    er   han   juste- 

milieu.  Naar  det  ene  Parti  raader  ham  til  at 
gaa  paa  højre  Side  af  Grøften,  og  det  andet 
raader  liam  til  at  gaa  paa  venstre,  saa  vælger  han 
altid  den  gyldne  Mellemvej  mellem  disse  to  Yder- 
ligheder; han  gaar  midt  ud  i  Mudderet  og  bliver 
derfor  belét  fra  begge  Sider.  »Retten  ligger  i 
Midten«  er  nu  en  Gang  hans  Valgsprog.  Forleden 
traf  han  to  Smaadrenge  i  Slagsmaal  og  gav  sig 
naturligvis  straks  til  at  mægle  P'red  imellem  dem. 
»Han  der  vil  tage  mine  tre  Skilling  fra  mig!« 
sagde  den  ene,  og  »Han  der  vil  Ingenting  give 
mig!«  sagde  den  anden.  Hvad  sagde  saa  Hr. 
Sørensen?  —  Han  sagde:  «Hør  nu  Børn,  I  maa 
finde  Jer  i  Billighed  begge  To !  <■  —  og  saa  fandt 
han  det  billigt,  at  den  lille  Røver  fik  halvanden 
Skilling  i  Stedet  for  tre,  saa  havde  jo  begge 
Parter  faaet  lige  megen  Ret. 

Og  det  er  ikke  alene  mellem  de  Smaa,  han 
dømmer  paa  denne  Maade;  han  har  selv  fulgt  sin 
Halverings-  og  Eftergivenhedsteori  saa  længe  i  det 
Store,  at  han  snart  ikke  vil  have  mere  at  give 
bort.  Naar  han  har  lidt  et  Nederlag,  saa  har  han 
givet  efter,  »fordi  han  var  nødt  dertil«,  og  naar 
han  har  vundet  en  Sejr,  saa  har  han  givet  efter, 
»fordi  det  var  ubilligt  at  benytte  sig  af  sin  Over- 
magt«. For  hver  Gang  Holger  Danske  har  aaben- 
baret  sig  i  et  Feltslag,  har  Hr.  Sørensen  aabenbaret 

sig  i  en  Fredslutning,  og  Alt,  hvad  den  bolde 
Kæmpe  har  taget  med  sine  Staalhandsker,  det 
har  den  skikkelige  Mand  sluppet  ud  af  sine 
Uldvanter.  Det  var  ham,  der  i  1801  gav  Fjenden 
Lov  til  at  varpe  sine  strandede  Skibe  af  Grund, 
det  var  ham,  der  i  1807  forbød  at  irritere  Be- 
lejrerne ved  at  skyde  paa  dem,  og  det  var  ham, 
der  i  1849 — 50  skaffede  Oprørerne  Vaaben- 
stilstand  og  fri  Reisaus ,  og  som  i  1864  .  .  . 
var  Hr.  Sørensen.  Lad  kun  de  Uindviede  skyde 
Skylden  paa  Konger  og  Ministerier  —  det  hjælper 
ikke ,  hvad  de  siger !  Paa  ethvert  Blad  i  vor 
Krønike  finder  vi  slige  Bedrifter,  der  aftvinger 
os  det  begejstrede  Udraab  :  »Sligt  kunde  kun  Hr. 
Sørensen  gøre!«,  men  paa  ethvert  Blad  i  Krøniken 
læser  vi  imidlertid  ogsaa,  at  han  elsker  sit 
Fædreland,  og  elsker  det  oprigtig.  Han  ofrede 
det  Liv  og  Blod  og  Alt,  hvad  han  ejede,  naar 
Nødens  Time  slog  —  ja  endogsaa  sit  Aller- 
helligste, det  Klenodie,  som  han  skjuler  for  sine 
Kæreste,  den  Skat,  som  Verden  næppe  tror,  at 
han  ejer:  Begejstringens  Perle  har  han  ofret  det 
i  Farens  Stund.  Men  naar  Offeret  var  bragt  og 
den  vrede  Skæbne  forsonet,  saa  skyndte  Hr. 
Sørensen  sig  over  Hals  og  Hoved  ud  af  Patri- 
oternes Række,  ganske  skamfuld  over  sin  Entu- 
siasme.     Blot    et  Haansmil    fra    en   eller    anden 

gusten  Læbe  —  straks  var  han  atter  den  be- 
sindige Mand,  og  saa:  Paa  Loftet  med  alle 
Dannebrogsfaner  og  Dannebrogsfølelser! 

Der  er  nemlig  Intet  i  Verden ,  som  han 
nødigere  vil  have  Skyld  for  end:  »at  skabe 
sig«.  Hans  Frygt  for  at  synes  affektert  driver 
ham  ofte  lige  til  Affektationen ,  ja  sommetider 
endogsaa  ind  i  den,  og  hans  Sky  for  at  bruge 
overdrivende  Talemaader  bevæger  ham  mangen 
god  Gang  til  at  gøre  sig  skyldig  i  de  mest  af- 
stikkende Underdrivelser  —  om  jeg  tør  bruge 
dette  Ord.  Det  er  en  af  de  faa  Svagheder,  han 
har  taget  i  Arv  efter  sine  Forfædre,  de  gamle 
Nordboer.  Ligesom  Vikingen,  der  var  ved  at 
kuldsejle  i  Hvirvelstormen,  kiin  tilstod:  »Bedre 
kunde  Børen  være  ! «  saaledes  kan  den  voldsomste 
Søsyge  sjælden  bringe  Hr.  Sørensen  til  at  ind- 
rømme mere,  end  at  han  »ikke  befinder  sig  rigtig 
vel«.  Naar  hans  germaniske  Fættere  udbryder: 
»Reizend!  Gottlieb!  Wunderschon !«  —  nøjes 
han  med  at  erkende:  »Det  er  i  Grunden  ganske 
kønt«  —  eller:  »Det  er  for  Resten  ikke  saa 
ilde«  —  og  naar  de  slaar  Hænderne  sammen  og 
raaber:  »Unerhort!  Schauderhaft!  Haarstrau- 
bend!«  —  ryster  han  blot  paa  Hovedet  og 
sukker:  »Hm,  hm!  Det  var  kedeligt!«  Top- 
punktet   af  hans   Moderation   er  imidlertid    hans 

grænseløse  Forsonlighed.  Førend  han  skulde  hævne 
sig  paa  en  Fjende,  før  glemmer  han  sin  bedste  Ven. 

I  Aaret  1851  havde  han  en  Portnerplads 
at  bortgive,  og  den  vilde  han  besætte  med  en 
udtjent  Soldat.  Saa  kom  der  da  tre  af  de  tapre 
Landsoldater,  som  han  havde  holdt  saa  meget 
af  i  Krigens  Tid,  og  de  tilbød  ham  deres 
Tjeneste.  »Se  ded  æ  nu  lie  fedt,  hvem  a  vos 
han  tar« ,  sagde  den  ene,  »faa  vi  ha  Alle- 
sammens væt  mæ  nøre  ve  Frederiksstad  aa  æ 
vant  ve  aa  haalle  Pak  yde  a  Porten!«'  —  »Pak!« 
raabte  Hr.  Sørensen  forfærdet  —  »For  Guds 
Skyld,  Menneske,  husk  dog  paa,  at  Freden  er 
sluttet!«  Og  saa  kom  den  fjerde  Supplikant  til 
Orde.  Han  talte  et  andet  Sprog,  for  han  talte 
Plat  og  sagde:  »Eck  ben  och  mit  bi  Friderichs- 
stadt  wåst  —  als  Frejschårl.  Send  Se  aber  en 
unpartische  Mann,  un  hat  de  Amnesti  wat  to 
saggen,  den  brauche  ek  nit  mehr  to  såggen  — « 
og  det  behøvede  han  saamænd  heller  ikke.  Hr. 
Sørensen  vilde  naturligvis  ikke  for  Alt  i  Verden 
være  partisk  og  bornert,  og  derfor  gjorde  han 
Frejschårlen  til  Portner  og  lod  Jenserne  gaa. 

Ogsaa  qva  Æstetiker  er  Hr.  Sørensen 
grundskikkelig,  og  at  han  ikke  har  erhvervet  sig 
noget  Navn  som  Smagsdommer,  derfor  bærer 
alene   hans  Beskedenhed  Skyld;    ti   Naturen   har 

udrustet  ham  saa  rigelig  med  sund  Sans  og  god 
Smag ,  at  han  gerne  kunde  overlade  lidt  af 
begge  Dele  til  sine  Hovmestre  —  men,  som 
sagt,  han  er  altfor  beskeden  til  at  gøre  sig 
gældende.  Han  piber  aldrig  i  Teatret,  og  selv 
om  han  havde  nok  saa  stor  Lyst  til  at  klappe, 
saa  indlader  han  sig  heller  ikke  derpaa,  hvis 
Ingen  er  saa  god  at  begynde  for  ham.  Alt, 
hvad  han  ikke  forstaar  eller  ikke  tror  at  for- 
staa,  viser  han  en  ubetinget  Ærbødighed:  Naar 
en  stor  Forfatter  trakterer  ham  med  et  kedeligt 
Lystspil,  saa  holder  han  Haanden  for  Munden, 
mens  han  gaber,  og  hvisker  Tid  efter  anden  til 
sin  Nabo:  »Det  er  et  fint  Stykke!  Aa-aa,  hvor 
det  er  fint!«  —  Men  siger  saa  Nogen  ham  imod, 
saa  svarer  han  blot:  »Hm-m  Ja-a,  Aa  ja  saa- 
mænd  —  Det  kan  gerne  være,  De  har  Ret!«  — 
Om  han  endogsaa  har  været  rørt  indtil  Taarer 
over  et  Sørgespil,  saa  fornegter  han  enhver 
Følelse,  saasnart  en  brillebærende  Yngling  nævner 
Ordet  »Sentimentalitet«,  og  hvor  kostelig  han 
endogsaa  har  moret  sig  over  en  Komedie,  be- 
høves der  ikke  mere,  end  at  en  glacéhandsket 
Personlighed  udtaler  Ordet  »Fjællebodsløjer«,  for 
at  gøre  ham  inderlig  skamfuld  over  sin  Morskab. 
Han  har  nemlig  en  umaadelig  Respekt  for  Av- 
toriteter,    og  Enhver,  der  blot  besidder  behørig 

Frækhed,  er  han  villig  til  at  anerkende  som 
en  saadan.  Til  sin  egen  Dom  har  han  derimod 
aldeles  ingen  Tillid,  ja  han  har  endog  en  vis 
Rædsel  for  at  høre  den  paaberaabt. 

Herpaa  saa  jeg  i  sidste  Foraar  et  be- 
tegnende Eksempel,  Jeg  søgte  just  en  Søn- 
dag Middag  at  bane  mig  Vej  til  det  bedste 
Maleri  paa  Udstillingen,  men  Publikum  havde 
formeret  Kolonne  om  Stykket,  og  mine  Forsøg 
var  spildte.  I  det  Samme  kom  en  af  mine 
'Bekendte  gennem  Salen.  Det  var  en  af  disse 
Lykkelige,  der  forstaar  Alting,  kan  Alting  og 
ikke  lader  sig  genere  af  Nogenting  —  det  var 
en  Recensent.  Han  vidste  straks  Raad.  »Jeg 
kender  en  Trylleformular,  der  aldrig  forfejler  sin 
Virkning«  sagde  han  —  »Pas  nu  paa!«  —  Der- 
paa  hævede  han  Stemmen  og  sagde  med  Hen- 
tydning til  Maleriet:  »Det  Stykke  dér  —  det 
er  Noget  for  Hr.  Sørensen!«  —  og  næppe  havde 
han  udtalt  disse  Ord,  førend  Pladsen  var  ryddet. 
Der  blev  ikke  en  Eneste  tilbage. 

Stakkels  Hr.  Sørensen!  Selv  naar  han  har 
Ret,  vil  Ingen  vedkende  sig  hans  Mening  — 
end  ikke  hans  kødelige  Søskende  —  ja  hvad  der 
er  det  værste!  —  end  ikke  han  selv.  Den  hele 
Verden  fornegter  ham.  Ligesom  Friedrich  Bar- 
barossa    forgæves     gennemvandrede    alle     de    34 

Forbundsstater  for  at  opsøge  Tyskland,  saaledes 
kan  man  gerne  vandre  hele  Danmark  igennem 
og  raabe:  Hr.  Sørensen,  Hr.  Sørensen!  —  Ikke 
en  Sjæl  vil  svare.  Selv  Hr.  Madsen,  Hr. 
Jespersen  og  Hr.  Jokmnsen  vilde  regne  det  for 
en  Fornærmelse  at  blive  kaldt  Sørensen,  ti  — 
saa  vidt  er  det  kommet!  —  de  betragter  dette 
Hædersnavn  som  et  Skældsord. 

Mine  ærede  Tilhørerinder  og  Tilhørere !  Der 
er  jo  Ingen  af  os,  der  hedder  Sørensen,  ikke  én 
—  derom  er  vi  enige,  men  —  hvorfor  skulde  vi 
nægte  det!  —  Hr.  Sørensen  er  vor  Landsmand, 
vor  Medborger,  ja  vor  nære  Paarørende,  og  vi 
er  ikke  uden  Skyld  i,  at  den  ærlige  Mand  næppe 
tør  være  sit  Navn  bekendt.  Vi  har  spottet  saa 
længe  over  hans  Godmodighed,  at  han  har  glemt 
alle  sine  gode  Egenskaber  for  at  tænke  paa  sin 
Nathue.  Lad  os  gøre  denne  vor  Brøde  god 
igen,  lad  os  tidlig  og  silde,  ude  og  hjemme, 
i  Tide  og  i  Utide  vidne,  prædike  og  forkynde,  at 
Hr.  Sørensen  er  en  ærlig  og  honnet  Dannemand, 
at  Hr.  Sørensen  er  en  trofast  Undersaat  og  en 
god  Medborger,  at  Hr.  Sørensen  er  en  stræbsom, 
nøjsom,  besindig,  forstandig  og  oplyst  Mand,  der 
godt  kan  stilles  ved  Siden  af  sine  Brødre  i  Ud- 
landet, at  Navnet  Hr.  Sørensen  er  lige  saa  godt 
som  noget  af  de  Navne,    der  har  et  »von«   foran 

eller  »feldt»  bagved  —  ja,  at  Navnet  Sørensen, 
naar  Alt  kommer  til  Alt,  i  Historiens  Aarbøger 
staar  lige  saa  respektabelt,  og  betydelig  mere 
pletfrit  end  Oldtidens  og  Nutidens  mest  berømte 
Herskernavne.  Lad  os  gentage  dette  Vidnesbyrd 
saa  tit  og  saa  bøjt,  at  den  stakkels  Mand  til 
sidst  kommer  til  at  tro  derpaa  og  —  til  at 
tro  paa  sig  selv!  —  Kommer  det  en  Gang 
dertil,  da  vil  den  gamle  københavnske  Skatte- 
borger hæve  sit  Hoved  og  frimodig  sige  til  den 
hele  vide  Verden:  »Nu  vel,  her  er  Hr.  Sørensen!« 
—  og  et  tusindstemmigt  Ekko  vil  svare  lige 
oppe  fra  Skagen  og  ned  til  ...  den  anden 
Ende  af  Landet:  »Her  er  Hr.  Sørensen!«  —  I 
samme  Øjeblik  vil  Spøgen  og  Spotten  forstumme, 
ti  da  vil  der  ikke  længer  være  noget  Latterligt 
ved  Navnet  Hr.  Sørensen. 


n. 


Om  Tøfler. 

Forelæsning  for  Ægteherrer— værende  Og  vordende. 


Mine  ærede  Tilhørere ! 

At  Mellemalderens  største  Lærde  har  anvendt 
Aarhundreder  til  Undersøgelser  af  de  Grækeres 
og  de  Romeres  Sko  og  Støvler,  er  noksom  be- 
kendt, og  jeg  haaber  derfor,  at  De  ikke  vil  be- 
tragte det  som  ubeskedent,  naar  jeg  hermed  ud- 
beder mig  nogle  Minuters  Opmærksomhed  for  Tøf- 
lerne, hvis  verdenshistoriske  Betydning  det  er 
aldeles  overflødigt  at  paavise. 

Lad  Ingen  foragte  dem  paa  Grund  af  deres 
underordnede  Stilling !  —  Ingen  Hat,  ingen  Storm- 
hue,  ja  ingen  Krone  knejser  saa  højt,  at  ikke  en 
lille  lunefuld  Tøffel  i  enkelte  Øjeblikke  har 
svævet  over  den.  Og  medens  Moden,  denne  alt- 
omvæltende  Troldmand ,  har  borttryllet  San- 
dalerne, Koturnerne,  Ridderstøvlerne,  Snabel- 
skoene, Suvarowerne  og  Wellingtonerne  —  ikke 
at  tale  om  to  tre  Generationer  af  Galocher,  der 
er  forsvundne  lige  for  vore  Øjne  i  nogle  faa  Aar 
—  saa   har   Tøflen   Aar   ud    og    Aar   ind   hævdet 

2* 

sin  Plads  i  hele  den  civiliserede  Verden.  Man 
kan  synge  om  den ,  som  Digteren  synger  om 
Kærligheden : 

•  Skøiidt  Skik  og  Brug  paa  vor  Klode 
Forandrer  sig  Aar  for  Aar, 
Gaar  den  dog  aldrig  af  Mode, 
Saalængc  som  Verden   staar.« 

Om  Tøflens  Alder  og  Oprindelse  har  man 
forskellige  Sagn.  I  Følge  et  af  de  troværdigste 
skal  Adam,  den  første  Ægtemand,  have  baaret 
de  første  Tøfler.  Han  var  som  bekendt  ikke 
længe  i  Paradis,  og  da  han  vandrede  derfra,  gik 
Vejen  over  « Tidsel  og  Torni),  som  det  hedder, 
saa  det  er  rimeligt  nok,  at  man  søger  de  første 
Tøff'elspor  ved  Grænsen  af  det  tabte  Eden.  Saa 
meget  er  i  alt  Fald  vist,  at  Tøflerne  er  ældre 
end  vor  Historie,  ti  vi  kan  følge  deres  Spor  til- 
bage til  de  allerførste  Sagn,  baade  de  hellige  om 
Abraham  og  Sara  og  de  profane  om  Ninus  og 
Semiramis  —  ja  gaar  vi  endnu  videre,  \il  de 
føre  os  helt  op  til  Olympen,  hvor  selve  Zevs, 
Gudernes  Fader,  kan  bevidne  Tøflens  Tilværelse. 
Vi  vil  derfor  ikke  fordybe  os  i  Gisninger  om 
Oprindelsen  til  Tøflfelvæsenet,  men  indtil  videre 
betragte  det  som  et  Naturfænomen  af  samme 
Alder  som  Kærligheden  og  Magnetismen ,  og 
Spørgsmaalet   bliver   følgelig   ikke  om  Opfindelse, 

men  om  Opdagelse ;  det  lyder  omtrent  saaledes : 
«Naar  brugte  man  første  Gang  Udtrykket 
(lat  staa  under  Tøflem)? 

Svaret  herpaa  finder  vi  i  flere  forskellige 
Traditioner,  men  den  sandsynligste  af  disse  er 
unægtelig  den,  som  er  optegnet  af  -den  svabiske 
Augustinermunk  Benediktus  Anselmus,  og  da  jeg 
tilfældigvis  ejer  det  eneste  eksisterende  Fragment 
af  denne  lærde  Mands  Manuskripter,  ser  jeg 
mig  i  Stand  til  at  meddele  Dem  en  Oversættelse 
af  hans  interessante  Optegnelse.  Den  lyder  som 
følger : 

«For  umindelige  Tider  siden  levede  der  en 
drabelig  Riddersmand ,  som  kaldtes  Polyfemus 
med  Jernpanden.  Han  var  aldrig  overvunden  i 
nogen  Kamp  og  havde  aldrig  bøjet  Knæ  enten 
for  Helgene  eller  Mennesker.  Paven  og  Kejseren 
havde  den  Gang  ført  en  langvarig  Fejde,  og  da 
de  derpaa  sluttede  Forlig,  blev  der  givet  store 
Fester  og  prægtige  Turneringer,  hvortil  alle  Ver- 
dens navnkundige  Riddere  var  indbudne.  Ved 
disse  Ridderspil  var  det  befalet,  at  Kæmperne 
enten  skulde  bære  Kejserens  eller  Pavens  Farver, 
men  Polyfemus  svor  paa,  at  han  aldrig  vilde 
bære  Trældomsmærke,  hverken  for  den  Ene  eller 
den  Anden.  Da  sagde  Erkebispen :  «Fæst  det 
røde   Korsbaand   paa    din   Hjelm,    eller  jeg   lyser 

Dig  i  Kirkens  Ban!«  »Jeg  trodser  Banstraalen«, 
svarede  Polyfemus.  Og  Kansleren  sagde :  "Fæst 
den  sortkantede  Guldsløjfe  paa  din  Hjelm,  eller 
jeg  erklærer  Dig  i  Rigets  Akt,«  men  Ridderen 
svarede:  «Jeg  frygter  Ingen  i  Riget. »  Nu  kom 
hans  unge  Hustru  til  og  bad  ham  mindelig  at 
bære  enten  det  ene  eller  det  andet  Mærke  for 
hendes  Skyld,  men  han  svarede:  «Aldrig!'i  — 
Da  brast  hun  i  Graad  og  sagde:  «Saa  \'idt  er 
det  altsaa  kommet,  at  Du  ikke  elsker  mig  mere!- 
Men  Fru  Beatrix  var  saare  dejlig,  og  Ridderen 
havde  endnu  aldrig  set  hende  græde ;  han  blev 
heftig  bevæget  og  svor,  at  han  elskede  hende 
højere  end  sit  Liv,  det  vilde  han  bevise  i  Kamp 
mod  tolv  Riddere  med  blanke  Vaaben.  Den 
skønne  Frue  vilde  dog  Intet  høre  derom,  men 
hulkede:  «Ve,  ve  mig  Ulyksalige!  Dersom  Du 
endnu  har  en  Gnist  af  Kærlighed  til  mig,  saa 
vis  det  ved  at  fæste  et  Mærke  paa  din  Hjelm!« 
—  og  derpaa  løb  hun  ind  i  sit  Bedekammer  og 
slog  Døren  i  efter  sig.  Da  stod  Polyfemus  en 
Stund  tavs  og  stirrede  paa  den  lukkede  Dør, 
men  i  det  Samme  lød  Trompeterne;  han  greb 
den  lille  guldbroderede  Sko,  som  Beatrix  havde 
tabt  i  sin  Hastighed,  den  fæstede  han  paa  Hjel- 
men og  ilede  hen  til  Skrankerne.  Her  holdt 
Kejserens  Riddere  ved  den  ene    Side  og  Kirkens 

ved  den  anden,  og  Herolden  spurgte  ham:  « Stiller 
Du  Dig  under  Scepteret  eller  under  Krumstaven?') 
« Under  Tøflen«,  raabte  Polyfemus,  og  nu  begyndte 
et  Ridderspil,  hvis  Lige  aldrig  før  var  set.  Han 
løftede  to  og  tyve  Riddere  af  Sadlen,  og  fem  af 
disse  maatte  bæres  fra  Pladsen.  Da  Kampen 
var  endt,  rakte  Kejserens  Søster  ham  Sejrens 
Pris,  men  idet  hun  bandt  det  guldvirkede  Skærf 
om  hans  Skulder,  hviskede  hun  ham  i  Øret: 
« Ridder  Polyfemus!  Der  er  ingen  Mand  i  Ver- 
den, som  kan  overvinde  Eder,  men  —  under 
Tøflen  staar  I  dog«.  —  Og  hvad  Fyrstinden  hvi- 
skede, det  sagde  hele  Landet  højt,  og  det  viste 
sig  snart,  at  der  stod  flere  Helte  under  Tøflen 
end  under  Scepteret  og  Krumstaven  tilsammen.« 
Fra  den  Tid  af  var  det  vitterligt,  at  der 
gaves  et  Tøffelregimente ,  men  hvor  mange 
Batailloner  af  Ægtemænd  det  tæller,  derom  er 
man  dog  aldrig  ret  blevet  enig.  Snart  hører  man 
den  Paastand:  at  det  indbefatter  (mæsten  alle« 
Mændene,  snart  reduceres  det  til  «næsten  ingen«. 
Til  den  første  Mening  helder  Flertallet  af  de 
uforsørgede  Herrer,  in  specie  den  Del  af  dem, 
der  er  over  36  Aar;  men  d'Hrr.  Pebersvendes 
Votum  smager  altfor  meget  af  Rønnebær,  til  at 
man  tør  antage  dem  til  Dommere  i  Ægteskabs- 
affærer  —  til  den  anden  Mening  helder  de  fleste 

gifte  Damer,  men  heller  ikke  dem  tør  man  ube- 
tinget betragte  som  Sandhedsvidner,  ti  til  Dato 
har  ingen  Kone  indrømmet,  at  hendes  Mand  stod 
under  Tøflen.  Ægtemændenes  eget  Vidnesbyrd 
er  ligesaalidt  paalideligt,  ti  Flertallet  af  de  Ind- 
rullerede har  aldrig  bemærket  Tøflen  og  sværger 
derfor  i  god  Tro,  at  den  ikke  er  kommen  over 
deres  Dørtærskel.  En  Enkelt  hører  man  vel 
aflægge  en  aaben  Bekendelse  om  det  Modsatte, 
men  den  er  i  Almindelighed  falsk,  ti  tør  en 
Mand  sige:  «Jeg  staar  under  Tøflen«,  saa  er  det 
ikke  sandt.  Stod  han  virkelig  under  Tøflen, 
turde  han  jo  aldrig  sige  Sligt  for  sin  Kone. 

Ubegribeligt  er  det  for  Resten,  at  man  fra  begge 
Sider  er  saa  omhyggelig  for  at  skjule  Tøflens  Til- 
stedeværelse, uagtet  den  sunde  Fornuft  siger,  at 
den  altid  er  berettiget,  hvor  den  findes.  Det  er  jo 
aldeles  naturligt,  at  den  Stærkeste  Villie  gør  sig 
gældende;  findes  denne  nu  ikke  paa  Sværdsiden, 
saa  er  det  altsaa  i  sin  Orden ,  at  Regeringen 
gaar  over  til  Spindesiden.  Det  er  ikke  nogen 
Skam  for  en  Mand,  at  hans  Villie  kun  har  en 
sædvanlig  Styrke,  lige  saalidt  som  en  Kone  be- 
høver at  skamme  sig  over,  at  hendes  Villie  har 
en  usædvanlig;  følgelig  bliver  hverken  Manden 
eller  Konen  latterlige,  fordi  hendes  Villie  er 
den  stærkeste;  men  de  bliver  det  begge  To,  saa- 

snart  de  forsøger  at  skjule,  hvad  der  er  i  sin 
Orden, 

Jeg  kendte  en  meget  talentfuld  Skræder, 
der  var  gaaet  saa  fuldstændig  op  i  sin  Kunst, 
at  det  var  ham  aldeles  umuligt  tillige  at  være 
Husherre.  Hans  unge,  energiske  Hustru  indtog 
derfor  den  ledige  Trone,  og  det  var  som  sagt  i 
sin  Orden;  men  hun  misbrugte  stadig  sit  Herre- 
dømme, til  at  paatvinge  Manden  et  Skin  af  den 
Magt,  som  hun  udøvede,  —  det  var  ikke  i  sin 
Orden.  En  Gang  da  hun  for  Venner  og  Naboer 
beklagede  sig  over  den  ærlige  Mands  Vilkaarlig- 
hed,  undslap  der  ham  et  Suk,  som  ikke  let 
kunde  misforstaas.  <iHvad  siger  Du?«  —  ud- 
brød Husfruen  med  et  Blik ,  som  heller  ikke 
kunde  misforstaas.  «Tør  Du  nægte,  at  Du  er 
en  rigtig  Despot?«  —  "Nej,  det  véd  Gud,  jeg 
ikke  tør!))  —  svarede  Ægteherren  —  »jeg  forsikrer 
højt  og  hellig,  at  jeg  er  en  komplet  Hustyran!« 
Se,  det  kalder  man  at  kompromittere  Re- 
gimentet! 

Man  maa  imidlertid  ikke  tro ,  at  alle  Tøfler 
trykker  lige  haardt,  eller  at  de  alle  er  syede  over 
samme  Læst.  Tvertimod:  man  har  dem  i  alle 
mulige  Størrelser  og  af  de  forskelligste  Stoffer. 
I  Almindelighed  inddeler  Systematikerne  dem  i 
tre  Hovedklasser,  og  disse  er: 

a)  Trætøfler, 

b)  Lædertøfler,  og 

c)  Silketøfler. 
Trætøflerne    findes   kun   i   de   Huse,   hvor 

Konen  siger:  "Du  skal«  ,  og  Manden  svarer: 
«Som  Du  vil!»  Uagtet  de  saaledes  upaatvivlelig 
er  de  sjældneste,  er  deres  Popularitet  uden  Sam- 
menligning den  største.  Sagen  er:  at  de  er  mest 
iøjefaldende,  og  Lægfolk  kender  derfor  ikke  mere 
end  dette  ene  Slags  Tøfler.  Kendere  skelner 
imellem  to  Arter  af  dem:  de  ordinære  — 
hvorunder  der  befinder  sig  adskillige  ordinære 
Ægtemænd  eller  rettere  sagt  Ægtemandfolk  — 
og  de  ekstraordinære  eller  « Trætøfler  med 
Beslagi).  Om  de  sidste  vil  man  kunne  faa 
nøjere  Underretning  hos  Moliéres  Georges  Dandin 
og  Holbergs  Jeppe  paa  Bjerget.  De  skal  efter 
Forlydende  være  i  høj  Grad  generende. 

Lædertøflerne  er  langt  mere  udbredte. 
De  udmærker  sig  mindre  ved  Stivhed  end  ved 
Sejghed,  men  de  er  næsten  uopslidelige.  Naar 
man  hører  en  Kone  sige  til  sin  Mand:  «Gud 
bevares!  Du  er  Herre,  og  jeg  er  Træl,  derfor 
adlyder  jeg  .  .  .  — »  og  der  saa  kommer  et  halvt 
udtalt  "Men  ...»  bagefter,  saa  kan  man  stole 
paa,  at  dersom  Lædertøflen  ikke  har  holdt  sit 
Indtog    i    Huset,    saa    er    den    under   Anmarche. 

Næsten  alle  hidsige  Ægtemænd  gor  efterhaanden 
Bekendtskab  med  den,  og  man  paastaar,  at  den 
skal  være  meget  hyppig  i  de  militære  Ægteskaber. 
Spekulanten,  der  gifter  sig  med  en  Formue  og 
faar  en  Kone  i  Medgift,  undgaar  den  sjælden 
eller  aldrig,  og  naar  en  Pebersvend  rækker  sin 
Husholderske  Haanden ,  staar  han  som  oftest 
allerede  under  dens  umiddelbare'  Indflydelse. 

Lædertøflens  Teori  er  følgende:  »Lad  Manden 
faa  sin  Villie,  men  saaledes,  at  han  ikke  lystes 
ved  at  have  nogen.«  Til  dens  Arsenal  henhører: 
Jeremiader,  Gardinprædikener,  Graavejr,  Ensta- 
velsessvar  og  Eddikebryggeri.  Hører  Fruen  til 
de  fromme  Søstre,  foretrækker  hun  naturlig- 
vis Prædikenerne  —  er  hun  nervøs,  holder  hun 
sig  til  Jeremiaderne,  og  er  hun  en  af  de  saakaldte 
kloge  Koner,    »saa  tier  hun,  men  ...» 

Jeg  skal  tillade  mig  at  anføre  et  lille  Eks- 
empel paa,  hvorledes  Lædertøflen  gør  sig  gæl- 
dende. Der  var  en  Mand,  som  havde  en  Kone,  og 
denne  Kone  havde  én  Smag,  mens  Manden  havde 
en  anden.  Manden  havde  blandt  andet  Smag  for 
Lammekød,  og  en  smuk  Morgenstund  fik  han 
det  despotiske  Indfald  at  dekretere  Lammekød 
til  Middagsmad.  Konen  adlød  —  ti  «Gud  be- 
vares! Han  var  jo  Herre  i  sit  Hus,  men  ...»  — 
men   hun   adlød   paa   sin   Maade.      Om  Middagen 

fik  Manden  ganske  rigtig  kogt  Lammekød  — 
men  det  blev  serveret  med  Surkaal.  Dagen  efter 
fik  han  stegt  Lammekød  —  ligeledes  med  Sur- 
kaal, tredie  Dag  opvarmet  Lammekød,  fremdeles 
med  Surkaal,  saa  grilleret,  saa  frikasseret,  saa 
raguteret  og  varieret  Lammekød,  dén  ene  Dag 
efter  den  anden,  men  med  idelig  Surkaal.  — 
Der  har  De  Principet,  mine  Damer  og  Herrer! 
Paa  denne  Maade  kan  den  fasteste  Mandsvillie 
efterhaanden  bringes  til  at  opgive  enhver  Ret,  ti 
som  det  svenske  Ordsprog  siger:  Mandsmod 
overvinder  Alt  —  kun  ikke  Surkaal! 

Vi  kommer  nu  til  Silke  tøfl  en.  Den  er  som 
oftest  umærkelig  for  den  Paagældende  og  usynlig 
for  Iagttagerne  og  derfor  til  Dels  uimodstaaelig, 
uundgaaelig  og  ubeskrivelig.  Alt  hvad  jeg  kan 
fortælle  Dem  om  den,  er:  at  den  er  broderet  med 
Roser  og  Glemmigej  og  virket  af  Kærlighed,  Kys, 
Koketteri,  Leg,  Luner  og  List.  Naar  Verdens- 
beherskeren  har  nedtraadt  Ungkarlestandens  snævre 
lakerede  Sko  og  opslidt  Pebersvendedommens 
tunge  tyksaalede  Støvler,  saa  befinder  hans  Lig- 
torne sig  saa  inderlig  vel  i  Ægteskabets  bløde 
Silketøfler,  at  han  slet  ikke  mærker,  hvorledes 
de  lænker  hans  Fod.  Mens  Trætøflens  Undersaat 
skælvende  adlyder,  « fordi  han  ikke  tør  Andet", 
og   Lædertøflens    sukkende   finder   sig   ^Vlt    «for 

den  kære  Husfreds  Skyld",  saa  overgiver  Manden 
med  Silketøflen  sig  smilende  paa  Naade  og 
Unaade,  « fordi  det  er  ham  umuligt  at  sige  Nej 
til  sin  lille  Konen  —  og  jo  mere  barnlig,  barn- 
agtig og  uerfaren  Konen  er,  jo  mere  Manden  er 
vis  paa  sin  Overlegenhed  i  enhver  Henseende,  jo 
tyndere  er  den  Damoklestraad,  hvori  Tøflen  hæn- 
ger over  hans  Trone. 

Det  er  en  ubegribelig  Fejltagelse  af  de  gamle 
Kunstnere,  der  har  fremstillet  Herkules  bag  Spin- 
derokken, at  de  har  aflDildet  hans  Betvingerinde 
som  en  myndig,  sværlemmet  Kvinde  —  tvertimod; 
Omfale  har  ganske  vist  været  et  lille  barnagtigt 
Væsen  paa  femten,  seksten  Aar,  ellers  havde  hun 
aldrig  faaet  Helten  til  at  lege  med  Blaarene. 
Det  hed  naturligvis:  « Lille  Herkules!  Du  begriber 
ikke,  hvor  guddommelig  Du  tager  Dig  ud  ved 
Rokken;  spind  nu  lidt!«  —  og  saa  spandt  han, 
til  Omfale  havde  bemægtiget  sig  Køllen  og  Løve- 
huden for  xA-lvor. 

Lige  saadan  gik  det  Kong  Salomon.  Hans 
smaa  hedenske  Odalisker  pyntede  hans  vise 
Hoved  med  saa  mange  Blomsterkranse,  at  han 
til  sidst  ikke  kunde  se  ud  af  Øjnene,  og  saa  om- 
slyngede de  ham  med  Rosenguirlander  og  trak 
ham  i  Triumf  hen  til  deres  Alter.  Det  hjalp 
ikke,  at  den   vise   Konge    skændte    og   lo  paa  én 

Gang:  han  maatte  tage  Del  i  deres  Barnagtig- 
heder og  gøre  Narrestreger  foran  et  Afguds- 
billede. Det  var  jo  kun  Fjas!  Men  førend  han 
vidste  et  Ord  deraf,  havde  han  ofret  —  ofret  til 
Astarte.  Og  véd  De,  hvem  Astarte  var,  mine 
Herrer?  Det  var  en  forfærdelig  fønicisk  Gudinde, 
hvis  Sandaler  aldeles  saa  ud  som    —  Tøfler! 

Ser  Jer  i  Spejl,  o  Ægtemænd!  I  er  meget 
vise,  det  véd  vi  nok,  men  I  er  ikke  visere  end 
Kong  Salomon,  Herkules  og  Mariborough!  Der 
er  ingen  af  Jer,  der  tror  paa  Astarte  —  det 
gjorde  Salomon  ikke,  heller  —  men  derfor  har  I 
ligefuldt  ofret  til  hende  allesammen  —  alle  uden 
Undtagelse !  Der  er  tre  sraaa  Ord,  som  I  maaske 
har  glemt,  og  det  er  Trylleformularen:  «For  min 
Skyld"  —  husk  paa  dem,  og  paa  hvad  de  har 
udrettet,   og  I  vil  tilstaa  Eders  Skrøbelighed! 

Det  hjælper  ikke,  at  en  Mand  er  Enehersker 
over  Pengeskuffen,  Friherre  over  sin  Tobakspibe  og 
Disponent  over  Gadedørsnøglen :  derfor  kan  han 
ligefuldt  staa  under  Silketøflen.  Konen  kan  me- 
get godt  overbevise  ham  om,  at  Tobaksdamp 
gør  Dagligstuen  uhyggelig,  at  Korten  spil  er  et 
Mord  paa  Selskabelighed,  at  Klubben  er  et 
passende  Asyl  for  husvilde  Pebersvende  men 
ikke  for  Familiefædre,  at  en  ordenlig  Ægtemand 
bør  være  hjemme  paa  Klokkeslaget  baade  om 

Middagen  og  om  Aftenen  o.  s.  v.  —  og  alt  dette, 
uden  at  der  er  Tale  om  TøflPelvæsen;  ti  indser 
Manden,  at  disse  Paastande  er  beføjede,  saa 
handler  han  jo  efter  sin  egen  Overbevisning  ved 
at  respektere  dem.  Kan  Konen  derimod  lokke 
ham  til  imod  sin  Overbevisning  blot  at  lægge 
to  Straa  over  Kors  <>for  hendes  Skyld«,  saa  er 
det  ude  med  ham  som  med  Kong  Salomon:  han 
har  ofret  til  Tøffelgudinden ,  ofret  hende  sin 
Overbevisning  og  følgelig  gjort  sig  skyldig  i  Af- 
guderi. 

Og  det  gjør  man  saa  let! 

Der  var  f.  Eks.  Republikaneren  Bernard:  han 
var  rød  Frihedshelt,  sang  Marseillaisen  fra  Morgen 
til  Aften  og  taalte  intet  Aag  paa  sine  Skuldre  — 
ikke  en  Gang  et  Par  Seler.  Hans  Kæreste,  den 
lille  Nini,  havde  alligevel  broderet  ham  et  Par, 
og  dem  forærede  hun  ham  paa  hans  Navnedag. 
Han  fandt  dem  naturligvis  yndige  og  lovede  at 
gemme  dem  godt.  Nej,  det  var  ikke  Meningen: 
han  skulde  bære  dem.  —  Tak,  men  han  gik  aldrig 
med  Seler.  —  Søde  Bernard,  hvorfor  ikke?  — 
Fordi  de  generer  mig!  —  Den  Utaknemmelige! 
Disse  Seler  skulde  genere  ham ,  disse  Seler, 
hvorpaa  den  stakkels  Nini  havde  anvendt  saa 
mangen  en  Midnatstime  ved  Lampen  —  disse 
Seler,  hvorpaa  ethvert  Sting  var  en  Kærligheds- 

hieroglyf.  Der  kom  to  store  Taarer  i  hendes 
smukke  sorte  Øjne  —  han  blev  blød  om  Hjertet. 
"Bernard!  For  min  Skyld  kunde  Du  gerne  ..  .» 
«Nini,  for  din  Skyld  gaar  jeg  i  Døden«  —  og 
saa  gik  han  i  Selerne  ! 

Men  der  var  bleven  lidt  Silke  tilovers,  og 
den  maatte  anvendes;  derfor  broderede  den  Smaa 
ham  siden  et  Par  nydelige  Pampusser  og  til 
syvende  og  sidst  —  en  lille  skælmsk  Nathue. 
Stakkels  Bernard !  Han  bar  det  Altsammen,  ti 
Nini  havde  opdaget  den  Trolddom,  der  ligger  i 
Ordene  «for  min  Skyld«,  og  hun  glemte  aldrig 
denne  Opdagelse. 

Vogt  Dem  for  disse  tre  Ord,  mine  Herrer 
Forelskede!  Det  var  dem,  der  gav  Samson 
Tonsuren  og  fik  Aleksander  til  at  stikke  Perse- 
polis i  Brand.    Vogt  Dem  !  —  Nu  er  De  advarede. 

Til  Dem,  mine  Herrer  Ægtemænd  —  sand- 
synligvis ogsaa  til  Dem,  mine  Herrer  Forlovede 
—  kommer  min  Advarsel  maaske  for  silde.  Nu- 
vel! Saa  lad  mig  da  søge  at  forsone  Dem  med 
det,  der  ikke  kan  være  anderledes.  Lad  mig 
sige  Dem,  at  Silketøflen  i  Grunden  kun  er  et 
andet  Sindbillede  for  den  samme  Tryllemagt,  som 
Digterne  ellers  betegner  med  Amors  Scepter  og 
Hymens  Rosenlænker  —  den  er  kun  Symbolet 
paa  det  søde  Afhængighedsforhold,   hvorpaa  Fri- 

hedstrubaduren    Teodor    Korner   tænkte,    da   han 
sang: 

•  Werde  frei,  wer  elend  werden  mag!« 

Skulde  imidlertid  denne  Trøst  ikke  forslaa, 
og  skulde  de  Sandheder,  jeg  her  har  udtalt, 
imod  deres  Hensigt  have  blottet  en  eller  anden 
Torn  i  Rosenkæderne,  saa  beder  jeg  de  saarede 
Ægtemænd  tilgive  dette  Uheld  —  og  da  jeg  véd, 
at  Trylleformularen  er  stærk  nok  til  at  gjøre  sin 
Virkning,  selv  om  den  ikke  lyder  fra  de  rette 
Læber,  saa  er  jeg  vis  paa,  at  de  allesammen 
tilgiver  —  ti  jeg  beder  Dem  gjøre  det  «for  min 
Skyld.  1. 


m. 

Forelæsning  for  Uindviede. 


J 


Opmærksomme  Tilhørere ! 

-Qavde  jeg  villet  tale  om  Kirken,  om  Universi- 
tetet, ja  saagar  om  Rigsdagen,  saa  vilde  jeg  liave 
begyndt  med  at  bede  om  Deres  Opmærksomhed, 
nu  derimod  betragter  jeg  den  som  given,  ti  jeg 
taler  om  Teatret.  Jeg  er  saa  sikker  i  min  Sag, 
at  jeg  endogsaa  forud  tor  betro  Dem:  at  denne 
Forelæsning  vil  blive  »ej  blot  til  Lyst«,  ja  jeg 
tør  næsten  lade  Dem  ane,  at  den  vil  blive  lige- 
saa  lang  og  paa  lidt  nær  ligesaa  tør  som  de 
Forelæsninger,  hvortil  man  løser  Kort  for  den 
gode  Tones  Skyld  —  og  alligevel  vil  jeg  ikke 
komme  til  at  holde  Foredrag  for  tomme  Bænke; 
ti:  jeg  taler,  som  sagt,  om  Teatret,  om  Tea- 
trets Allerhelligste,  om  de  Indviedes  Mysterier. 

Den  uudtømmelige  Interesse,  som  baade  det 
ræsonnerende  og  det  snakkende  Publikum  nærer 
for  Teatret,  kunde  ved  første  Øjekast  synes 
ubegribelig,  men  den  er  vel  begrundet.  Lige  fra 
Orestes's  Tid  har  man  vidst,  at  den  Forfulgte  kun 

i  Apollos  Helligdom  finder  et  Fristed  for  sine 
Plageaander,  og  hele  vor  Samtid  forfølges  over- 
alt af  en  Plageaand,  mod  hvem  Evmeniderne  er 
for  Intet  at  regne;  det  er  et  rædselsfult  Væsen 
af  oldnordisk  Herkomst:  i  gamle  Dage  hed  det 
Fenrisulven,  nu  kalder  man  det  —  Kedsomheden! 
Dette  Uhyre  gjør  intet  Andet  end  at  gabe,  men 
det  gaber  i  det  Uendelige,  det  gaber,  som  Myten 
siger,  fra  Jorden  og  til  Himlen  og  truer  med  at 
opsluge  baade  Guder  og  Mennesker,  Kun  i  Tea- 
tret, i  Apollos  Helligdom,  byder  man  endnu  Plage- 
aanden  Trods,  og  hver  Gang  den  skraber  paa  Porten 
for  at  trænge  sig  derind,  bliver  den  modtaget  med 
en  saa  frygtelig  Larm  af  Piber  og  Gongong,  at 
den  forfærdet  maa  trække  sig  tilbage.  Og  naar 
saa  Uhyret  er  borte,  indretter  man  sig  Livet 
derinde  saa  hyggeligt  og  saa  pikant,  som  det  al- 
drig kan  blive  udenfor.  Skønheden  viser  sig  kun 
i  fuld  Søndagspynt,  og  Alt,  hvad  der  ikke  er 
smukt,  maa  i  det  mindste  være  morsomt;  Dyden 
er  uafladelig  paa  Prøve,  Pligter  og  Tilbøjeligheder 
bestandig  i  Kamp;  Skæbnen  er  konsekvent  ret- 
færdig, og  Kærlighedens  kortvarige  Vaarblomst 
vedbliver  utrættelig  at  udfolde  sine  Knopper;  alt 
det  Trivielle  er  banlyst;  Tiden  og  Rummet  er 
underkuede:  mens  Musiken  toner,  springer  man 
tusinde     Mile     under     et     Changement     og    tyve 

Aar  under  en  Mellemakt.  Det  er  derfor  intet 
Under,  at  Folket  strømmer  til  Templet  og  ud- 
bryder: «Her  er  godt  at  væren,  og  det  er  ganske 
naturligt,  at  Tilskueren  fristes  til  at  ønske  sig  en 
Plads  blandt  de  Indviede  i  selve  Helligdommen 
bag  den  straalende  Lamperække,  ti  den  Lykke: 
at  spille  en  Rolle  er  ellers  saa  vanskelig  at 
opnaa  her  i  Verden,  og  den  synes  Talias  Præ- 
ster at  have  for  saa  godt  Kjøb.  Paa  Teatret 
er  man  jo  Helt  uden  at  udsætte  sig  for  nogen 
Fare:  Dolken  gaar  op  i  Skaftet,  og  Giftbægeret 
er  fyldt  med  Limonade,  der  bliver  man  applav- 
deret  for  Ædelmodighed  uden  at  gjøre  noget  som 
helst  Offer,  og  der  kan  man  hver  Spilleaften 
staa  med  Palmer  i  Hænderne  som  et  Dydsmøn- 
ster, uden  at  have  den  mindste  Ulejlighed  af  sin 
Dyd  til  Hverdagsbrug  —  —  Det  tror  den  Uind- 
viede, men  jeg  haaber,  at  jeg  let  skal  bringe  Dem, 
mine  ærede  Tilhørere,  ud  af  denne  Illusion.  De 
vil  indse,  at  Teatret  har  Vaaben,  der  er  skar- 
pere end  Dolke,  og  Gifter,  der  er  farligere  end 
Skarntyde,  at  ingen  Vandring  er  mere  besværlig 
end  Gangen  over  de  skraa  Brædder,  og  at  Hel- 
genglorien intet  Steds  er  forbunden  med  et  haar- 
dere  Martyrium  end  netop  indenfor  Lamperækken 
—  De  vil  indse  dette  og  adskilligt  Andet,  naar 
jeg  har  haft  den  Ære  at  vise  Dem : 

Vrangen  af  Kulisserne. 
Og  naar  den  utrættelige  Bysnak  i  det  Evindelige 
vedbliver  at  opvarte  Dem  med  Teaterskandaler, 
saa  \al  De  vogte  Dem  for  at  tiltro  Skuespillerne 
større  Anlæg  til  de  syv  Dødssynder  end  alle  andre 
Mennesker,  —  De  vil  indrømme,  at  det  er  ikke 
godt  at  være  Skuespiller! 

Jeg  havde  nu  en  udmærket  Lejlighed  til  at 
være  underholdende,  hvis  jeg  \alde  indlade  mig 
paa  en  Fremstilling  af  Teatrets  Mysterier  å  la 
Kean  og  illustrere  den  med  Eksempler  hentede 
fra  den  nærmeste  Tid,  men  —  —  herpaa  gjør 
jeg  Afkald  og  lover  til  Beroligelse  for  alle 
spændte  Gemytter  at  behandle  mit  Æmne  saa 
abstrakt,  som  det  er  mig  muligt.  Dette  til  Ind- 
ledning —  nu  gaar  vi  over  til  Teksten. 

Man  har  et  gammelt  Eventyr  om  Trold- 
kongens Døtre  og  deres  Bejlere.  Ifølge  dette 
Sagn  blev  de  forelskede  Riddere  paa  Vejen  til 
Jomfruburet  udsatte  for  alle  mulige  Fristelser,  og 
dersom  de  blot  et  Øjeblik  glemte  deres  Ærinde 
for  at  se  sig  tilbage,  blev  de  i  samme  Nu 
forvandlede  til  Ugler  og  Marekatte  eller  andre 
Vanskabninger.  Dette  er  aabenbart  en  Teater- 
myte. Troldkongens  Døtre  hedder  Talia  og 
Melpomene,  og  de  fordrer  endnu  den  Dag  i  Dag, 
at  deres  Elskere    ustandselig   skal    skride  fremad 

med  Blikket  fæstet  paa  det  fjærne  Ideal.  Ve 
den  Arme,  der  vender  sig  fra  Maalet  for  at  se 
efter  det  Djævelskab,  der  snart  piber,  snart  klap- 
per bag  hans  Ryg,  snart  lokker  ham  med  El- 
skovssuk  og  Champagneknald  og  snart  truer  ham 
med  alle  de  Ulykker,  som  Avind  og  Falskhed 
tilsammen  kan  udklække!  Ve  den  stakkels  Syn- 
der, ti  i  samme  Øjeblik,  som  han  giver  efter  for 
Fristelsen,  er  han  fortabt  som  Kunstner,  og  førend 
han  véd  et  Ord  deraf,  er  han  forvandlet  til  et 
af  disse  snærrende,  hylende,  galende  eller  gryn- 
tende Vidundere ,  der  opfylder  Talias  yderste 
Forgaard.  Og  hvad  skal  vel  bevare  ham  mod 
denne  Forvandling?  —  En  kraftig  Menneskenatur, 
en  uforkvaklet  Personlighed!  —  Ja,  det  er  ganske 
vist  den  sikreste  Beskyttelse,  men  har  De  nogen 
Anelse  om ,  hvor  vanskeligt  det  er  for  den  dra- 
matiske Kunstner  at  blive  ved  at  være  et  rigtigt 
Menneske? 

Mens  enhver  anden  Kunstner  har  et  givet 
Stof,  hvori  han  arbejder,  mens  Digteren  har 
Sproget,  Musikeren  Tonerne  og  Maleren  Far- 
verne ,  har  Skuespilleren  intet  andet  Mate- 
riale, hvoraf  han  kan  fremstille  Idealet  end  sit 
eget  Kjød  og  Blod,  sin  egen  Person.  Den  maa 
han  sammenpresse,  oppuste,  vrænge,  krænge  og 
endevende  saa  tit  og  saa  længe,  at  kun  en  over- 

menneskelig  Elasticitet  kan  frelse  den  fra  at  tabe 
sit  ejendommelige  Præg  og  reduceres  til  et  Tea- 
terrekvisit, en  Repertoiresæk,  en  Guttaperka- 
masse. 

Man  fortæller  om  en  engelsk  Karrikaturmaler, 
at  han  saalænge  havde  fordrejet  sit  Ansigt  foran 
Spejlet,  at  han  til  sidst  ikke  kunde  genfinde  sin 
naturlige  Mine.  Den  stakkels  Mand  maatte  der- 
for opsøge  en  af  sine  pæneste  Grimasser  og  tage 
den  paa,  hver  Gang  han  gik  ud;  men  dette  blev 
ham  i  Tidens  Længde  utaaleligt,  og  en  smuk 
Morgenstund  skar  han  Halsen  over  paa  sig  for 
at  slippe  af  med  det  Grimasseapparat,  han  havde 
faaet  i  Stedet  for  sit  oprindelige  Ansigt.  Denne 
Mands  Ulykke  er  et  Billede  paa  en  af  Skue- 
spillerlivets største  Farer:  Faren  for  at  tabe  sig 
selv;  men  jeg  skal  her  —  undtagelsesvis  —  le- 
vere et  Eksempel,  der  er  mere  betegnende  end 
alle  Lignelser. 

Der  var  en  Gang  en  stor  Skuespiller,  som 
paa  Forlovelsesdagen  spurgte  sin  Elskede:  i 
hvilken  Rolle  han  havde  behaget  hende  mest? 
■ —  og  efter  et  Øjebliks  Betænkning  fik  han  til 
Svar,  at  det  var  i  Karl  Moors  Rolle.  «Godt!» 
—  udbrød  Kunstneren  —  « Saa  skal  Du  for  Frem- 
tiden bestandig  se  mig  som  Karl  Moor ! »  —  Pigen 
blev  naturligvis  forskrækket  og  bad  ham  for  Him- 

lens  Skyld:  altid  at  være  sig  selv,  men  hvad 
svarede  han?  —  Hans  varede:  «Nej  min  Elskede, 
lad  det  blive  ved  Karl  Moor.  Det  er  en  Karak- 
ter, som  jeg  kender  indtil  den  mindste  Detail. 
Mig  selv  er  derimod  en  Rolle,  som  jeg  ikke 
har  haft  paa  Repertoiret  i  flere  Aar,  og  det 
vilde  koste  mig  en  skrækkelig  Ulejlighed  at  ind- 
studere den  paany!" 

Historien  lyder  fabelagtig,  men  den  er  mindre 
overdreven,  end  man  skulde  tro,  ti  hele  Urime- 
ligheden ligger  egenlig  i  den  unge  Piges  For- 
langende. Naar  en  stakkels  Soldat  har  ligget 
krumsluttet  i  fireogtyve  Timer  og  endelig  bliver 
løsladt,  saa  forlanger  Ingen,  at  han  skal  bevæge 
sig  ugenert;  tvertimod:  Enhver  vilde  finde  en 
slig  Fordring  umenneskelig;  men  naar  en  Skue- 
spiller maaske  i  fireogtyve  Aar  har  maattet  lægge 
Baand  paa  sin  Stemme,  sine  Miner  og  enhver  af 
sine  Bevægelser  —  kort  sagt:  krumsluttet  hele 
sin  Personlighed  paa  alle  optænkelige  Maader, 
saa  forlanger  man,  at  han  lige  fuldt  skal  være 
naturlig  og  utvungen  eller,  som  man  siger:  være 
sig  selv  udenfor  Teatret.  —  Hvilket  umenne- 
skeligt Forlangende! 

Jeg  skal  naturligvis  være  den  Sidste,  der 
paastaar,  at  enhver  Skuespiller  saaledes  skulde 
tabe  sin  Personlighed,  men  jeg  skal  lige  saa  lidt 

være  den  Første,  der  benægter  den  iøjefaldende 
Kendsgjerning,  at  Flerheden  af  Talias  Præster 
har  maattet  ofre  deres  Naturlighed  paa  Gudindens 
Alter.  Og  er  først  den  oprindelige  Personlighed 
til  Dels  eller  aldeles  udvisket,  saa  begynder  Faren 
for  Alvor.  Alt  det  Djævelskab,  der  huserer  i 
Teatrets  Skjærsild,  forfølger  nu  Skuespilleren 
for  at  lokke  ham  til  at  vende  Blikket  fra  sit 
Maal  og  derved  overgive  sig  til  Forgørelsen. 
Jeg  vil  blot  nævne  nogle  af  de  værste  Megærer 
og  vise,  hvor  vanskeligt  det  er  at  undgaa  deres 
Efterstræbelser.  Af  de  Utallige  vælger  jeg  kun 
tre :  Indbildskhed,  Misundelse  og  Utilfredshed. 

Det  er  en  bekendt  Sag,  at  Teaterfolk  i 
Almindelighed  nærer  vidunderlige  Indbildninger 
om  deres  egne  Ævner  og  Færdigheder  —  Ind- 
bildninger, der  synes  den  Uindviede  saa  uforklar- 
lige, at  han  kommer  til  at  tænke  paa  ufikse  Ideer » 
eller  «løse  Skruer«.  Enhver  Teaterdirektør  vil 
kunne  fortælle  Dem  Historier  i  Snesevis  om  læs- 
pende, stammende,  spatbenede  og  bovlamme  Di- 
lettanter, der  forlanger  at  debutere  som  Helte 
og  Elskere  —  enhver  Skuespiller  vil  kunne  med- 
dele Dem  de  besynderligste  Oplysninger  om,  hvor- 
ledes hans  Kammerater  misforstaar  deres  Talent, 
hvorledes  Subretten  jager  efter  de  sentimentale 
Elskerinderoller,    og   Elskeren  tror   at    ekselere  i 

Karakterfaget,  mens  den  burleske  Komiker  smægter 
efter  at  spille  pére  noble,  og  Teatrets  grande 
coquette  føler  en  brændende  Lyst  til  at  optræde 
som  den  naive  Uskyld  —  ja.  Enhver,  som  har 
færdedes  nok  saa  lidt  mellem  Kulisserne ,  vil 
kunne  forsikre  Dem,  at  selv  den  kedsommeligste 
Praas  deroppe  i  Reglen  betragter  sig  som  et 
stort  Lys,  der  uretfærdig  er  bleven  sat  under 
Skæppen  —  men  alt  Dette  er  saa  saare  natur- 
ligt! Enhver  anden  Kunstner  har  nemlig  selv 
Lejlighed  til  at  bedømme  sine  Præstationer,  og 
derfor  kan  man  forlange,  at  han  ikke  skal  over- 
vurdere dem.  Kun  til  Skuespilleren  er  man  al- 
deles uberettiget  til  at  stille  denne  Fordring,  ti 
det  Kunstværk,  han  udfører,  faar  han  aldrig  selv 
at  se. 

Maleren  og  Billedhuggeren  kan  betragte  deres 
Arbejder  fra  Højre  og  Venstre  og  efterhaanden  se 
Virkningen  af  ethvert  Penselstrøg  eller  Mejselhug, 
Digteren  og  Komponisten  kan  selv  sætte  sig  paa 
Tilhørerens  Plads ,  mens  deres  Værker  bliver 
foredragne,  de  kan  allesammen  se  Forskellen 
mellem  det,  de  har  villet  gjøre  og  det,  de  har 
gjort,  og  kan  de  ikke  se  det  i  Dag,  saa  kan  de 
se  det  iovermorgen  eller  om  et  Aarstid.  Skue- 
spillerens Værk  er  derimod  uadskilleligt  fra  Øje- 
blikket  og   fra   ham   selv;    mens   han    staar   paa 

Scenen,  er  det  ham  umuligt  at  sætte  sig  paa  Til- 
skuerbænken, og  naar  Tæppet  er  faldet,  saa  er 
hans  Værk  forsvundet.  Hans  Erindring  gemmer 
kun  det  Billede,  han  har  villet  fremstille;  det 
han  har  fremstillet,  kender  alle  Andre,  kun  ikke 
han  selv.  Han  har  i  det  Højeste  skimtet  et 
Genskin  deraf  i  Publikums  Stemning,  men  hvor 
upaalideligt  er  ikke  det  Spejl,  der  kan  forplumres 
af  ethvert  umotiveret  Hys  eller  Bravo ! 

De  andre  Kunstnere  kan  stille  deres  eget 
Værk  ved  Siden  af  deres  Konkurrenters,  og  ved 
at  sammenligne  det  med  Fortidens  klassiske 
Arbejder  faar  de  let  et  Maal  for  dets  Værdi. 
Men  fra  disse  Herligheder  er  Skuespilleren  ude- 
lukket :  han  har  ingen  Anelse  om,  hvorledes  Tal- 
ma  og  Garrick  har  spillet,  og  hvorledes  skal  han 
sammenligne  sig  selv  med  sine  Rivaler?  —  Af 
sine  egne  Præstationer  ser  han  jo  kun  Idealet  og 
ser  det  ovenikjøbet  i  Begejstringens  skuffende 
Belysning;  af  de  Andres  ser  han  blot  den  mer 
eller  mindre  mislykkede  Udførelse  og  ser  den 
med  kold  Kritik.  —  Hvilken  Sammenligning!  — 
Lad  os  stille  en  anden  Kunstner  i  et  lignende 
Forhold!  Lad  os  tænke  os  en  Maler,  hvis  Ar- 
bejder forsvandt  under  hans  Hænder  efterhaan- 
den  som  han  frembragte  dem,  saaledes  at  han 
aldrig  saa  dem  i  deres  Helhed,  men  kun  i  Erin- 


Vrangen  af  Kulisserne.  47 

dringen  beholdt  det  Forbillede,  der  havde  straalet 
for  hans  Blik  i  Undfangelsens  Øjeblik,  mens  der- 
imod alle  hans  Konkurrenters  Arbejder  i  deres 
hele  Skrøbelighed  idelig  var  udstillede  for  hans 
kritiske  Blik  —  vilde  det  da  være  rimeligt,  ja 
vilde  det  endog  være  muligt,  at  denne  Maler 
kunde  undgaa  overdrevne  Indbildninger  om  sit 
eget  Talent? 

Lad  derfor  Ingen  gjøre  Skuespilleren  Be- 
brejdelser, naar  han  er  indbildsk,  men  lad  En- 
hver beundre  hans  Beskedenhed,  naar  han  ikke 
er  det!  — 

Man  siger,  at  Misundelsen  er  uadskillelig 
fra  Kunstnerlivet,  og  det  er  ikke  usandsynligt, 
men  det  er  aldeles  vist,  at  alle  andre  Kunstnere 
lettere  kan  undgaa  denne  Hjertets  Kræftskade 
end  Skuespilleren,  ti  Misundelsen  angriber  Ingen, 
fordi  han  er  begavet,  men  fordi  han  er  begun- 
stiget, og  der  er  ingen  Kunstart,  hvori  Begavelsen 
saa  let  kan  reduceres  til  Begunstigelse,  som  i 
den  sceniske. 

Enhver  anden  Kunstner  kan  selv  vælge  sit 
Æmne  og  selv  bestemme  Omfanget  af  sit  Arbejde. 
Naar  han  ser  en  Konkurrent  udføre  et  stort  og 
smukt  Arbejde,  kan  han  derfor  anerkende  Dyg- 
tigheden, og  han  har  følgelig  niindre  Lejlighed  til 
Misundelse   —    saameget   mindre    som    den    Enes 

Virksomhed  ikke  udelukker  den  Anden  fra  at 
virke  i  samme  Genre.  Alle  Landets  Malere  og 
alle  Landets  Digtere  kan  jo,  om  de  vil,  paa  én 
Gang  behandle  Cæsars  Triumf.  At  den  Ene 
maler  et  skønt  Billede,  hindrer  ikke  den  Anden 
i  at  male  et  endnu  skønnere,  og  at  den  Ene 
skriver  et  helt  Drama,  forbyder  ikke  den  Anden 
at  skrive  en  hel  Trilogi;  men  med  Skuespillerne 
forholder  det  sig  anderledes :  kun  én  af  alle 
Teatrets  Helte  kommer  til  at  spille  Cæsar,  og 
det  er  den,  som  af  Direktøren  bliver  begunstiget 
ved  Rollebesætningen ;  alle  de  andre  er  udelukkede 
fra  Triumfvognen,  ja,  hvad  der  er  værre  endnu: 
de  maa  følge  den  som  Slaver  eller  Sammen- 
svorne og  lade  den  Begunstigede  glimre  paa 
deres  Bekostning.  Tænk  blot,  hvad  det  vil  sige 
for  en  Kunstner,  der  føler  sin  egen  Storhed,  og 
er  ene  om  at  føle  den,  og  De  vil  forstaa,  at  han 
ikke  er  blidere  stemt  end  den  Overvundne,  der 
i  Lænker  blev  slæbt  efter  Sejrherren;  De  vil 
forstaa  at  Teaterhelten  langt  mere  end  hans 
Original  kunde  trænge  til  hin  Amulet,  som  man 
i  Oldtiden  hængte  Triumfatoren  om  Halsen  for 
at  beskytte  ham  mod  Misundelse.  Og  naar  nu 
de  Tilsidesatte  ser  alle  de  Misgreb  og  Misfor- 
staaelser,  hvori  den  Foretrukne  gør  sig  skyldig 
—  og   de   ser   dem   allesammen,    og   flere  til!  — 

Og  naar  de  saa  sammenligner  den  fejlfulde  Frem- 
stilling, han  har  leveret,  med  den  fejlfri,  som 
de  selv  vilde  have  leveret,  og  naar  de  saa  oven- 
ikjøbet  paa  den  uskaansomste  Maade  tvinges  til 
at  høre  det  bedaarede  Publikum  tiljuble  Rivalen 
sit  Bifald  den  ene  Aften  efter  den  anden  — 
kunde  de  saa  være  af  Kød  og  Blod,  ja  kunde 
de  endogsaa  elske  deres  Kunst,  naar  de  ikke 
misundte  ham  den  forspildte  Lejlighed  til  at  ud- 
føre et  Kunstværk? 

Lad  derfor  Ingen  dømme  ilde  om  Skuespil- 
lernes Hjertelag ,  fordi  Misundelsen  tinder  en 
Arne  ved  Teatret,  men  lad  os  beundre  den 
Enkelte,  der  har  Sjælskraft  nok  til  at  bekæmpe 
Uhyret. 

Vi  kommer  nu  til  at  tale  om  Skuespillerens 
Tilfredshed.  Strængt  taget  er  det  allerede  gjort 
overflødigt  af  det  Foregaaende,  ti  der,  hvor  man 
er  vis  paa  at  træffe  Misundelsen,  behøver  man 
aldrig  at  søge  efter  Tilfredsheden,  og  saa  snart 
man  har  bevist,  at  en  Kunstner  overvurderer  sit 
Talent,  kan  der  ikke  længer  være  Tale  om  hans 
Tilfredshed,  ti  Kunstneren  kan  aldrig  være  til- 
freds, naar  han  ikke  omtrent  finder  samme  An- 
erkendelse hos  Publikum  som  hos  sig  selv,  og 
af  alle  Kunstnere  er  Skuespilleren  den,  for  hvem 
Anerkendelsen    har   mest   at   betyde.      De    andre 

kan  til  Nød  trøste  sig  ved  en  eller  anden  Illu- 
sion. Jeg  har  f.  Eks.  hørt  en  Maler,  der  fik 
sine  Billeder  kasserede  ved  Udstillingen,  berolige 
sig  med,  at  der  dog.  Gud  ske  Lov,  endnu  var 
et  Sted  paa  Jorden,  hvor  man  forstod  at  be- 
dømme Historiemalerier  —  og  det  var  paa  Fær- 
øerne! Der  havde  man  købt  hans  sidste  Maleri, 
og  der  vilde  man  ogsaa  nok  vide  at  vurdere 
disse.  Jeg  har  hørt  en  miskendt  Lyriker  trøste 
sig  med,  at  «vor  Tidsalder  var  endnu  ikke  mo- 
den til  at  fatte  hans  Poesier,  men  kommende 
Slægter  vilde  holde  dem  i  Ære,  naar  alle  Nu- 
tidens Modedigtere  var  glemte."  For  Skuespil- 
leren er  derimod  det  nuværende  Publikum  første, 
sidste  og  eneste  Instans:  det  er  Alt.  Han  kan 
hverken  appellere  til  Efterverdenen  eller  til  den 
gode  Smag  paa  Færøerne.  Dersom  hans  Samtidige 
ikke  lader  ham  vederfares  Retfærdighed,  har  han 
ingen  at  haabe,  ti  hverken  de  kommende  eller 
de  fraværende  Slægter  faar  ham  nogensinde  at 
se,  han  er  og  bliver  miskendt  i  al  Evighed,  og 
—  hvad  der  er  det  Harmeligste  —  der  er  ikke 
en  Sjæl,  som  tror  paa  Miskendelsen  med  Und- 
tagelse af  ham  selv  og  hans  Tanter  —  og,  om 
han  er  heldig  stillet:  hans  Kone. 

Og   hvem   er   nu   disse   hans  Samtidige,    der 
fælder  denne  inappellable  Dom? 

1)  Teaterbestyrelsen, 

2)  Aviskritiken  og 

3)  Tilskuerne. 

For  at  blive  overbevist  om  disse  tre  Dom- 
meres Upaalidelighed  behøver  man  blot  at  høre 
det  Vidnesbyrd,  de  gensidig  giver  hinanden.  Til 
Dato  har  der  aldrig  levet  en  Teaterdirektør,  med 
hvem  Publikum  og  Pressen  ikke  har  været  util- 
freds —  det  er  altfor  bekendt  til  at  behøve 
yderligere  Bekræftelse. 

Nej  om  Forladelse !  Det  er  ikke  tilstrækkelig 
bekendt,  hører  jeg. 

En  af  mine  ærede  Tilhørere  hviskede  saa 
sagte,  at  kun  jeg  hørte  det:  «Den  store  Goethe 
maa  man  dog  undtage«  —  men  desværre!  Jeg 
kan  ikke  en  Gang  gøre  denne  ene  Undtagelse. 
Den  store  Goethe  var  vistnok  saa  meget  hel- 
digere stillet  overfor  begge  de  to  andre  Stor- 
magter, at  han  som  Minister  i  et  absolutistisk 
Fyrstendømme  kunde  give  Politiet  Ordre  til  at 
kaste  det  pibende  Publikum  ud  af  Teatret,  og 
som  Over-Censor  stryge  enhver  Kritik  i  Bladene, 
der  ikke  stemte  overens  med  hans  egen,  men  jeg 
har  desuagtet  al  Grund  til  at  paastaa:  Man  maa 
endogsaa  have  været  overmaade  utilfreds  med 
ham.     Teaterhistorien    oplyser  nemlig,    at  da  den 

store    Mand    negtede     at    optage    Dramaet    »Der 

4* 


52  Vrangen  af  Kulisserne. 

Hund    des    Aubray    oder    der   Wald   bei    Bondy» 

paa  Repertoiret   og    gjorde   Negteisen   til    et  Ka- 

binetsspørgsmaal  ved  det  bekendte  Epigram: 

Dem  Hundestall  soli  nle  die  Buhne  gleichen, 

Und  kommt  der  Pudel,  muss  der  Dichter  weichen. 

saa  lod  man  Digteren  vige,  for  at  Pudelen  kunde 

komme. 

Jeg  tør  saaledes  med  fuld  Føje  spørge  mine 
ærede  Tilhørere:  Naar  den  største  og  mest  an- 
sete Smagsdommer,  der  nogensinde  har  styret  et 
Hofteater,  har  styret  dette  saaledes,  at  saa  snart 
man  fik  Valget  mellem  at  miste  ham  som  Di- 
rektør eller  gøre  Afkald  paa  at  faa  en  dresseret 
Pudel  ind  i  Personalet,  saa  lod  man  Direktøren 
gaa !  —  hvor  megen  Respekt  skal  man  saa  vente, 
at  en  Skuespiller  skal  have  for  sii;  Direktørs 
Avtoritet,  naar  Direktøren  hverken  er  Minister, 
Over- Censor  eller  hedder  Goethe? 

Hvad  Pressen  angaar,  saa  siger  baade  Pub- 
likum og  Teaterbestyrelsen:  «Hvem  bryder  sig 
om  Bladene!"  —  og  ved  enhver  given  Lejlighed 
kappes  selve  Bladene  om  at  vidne  mod  hinanden 
ved  at  fælde  stik  modsatte  Domme  over  det 
Præsterede.  Og  nu  Publikum!  Hvorledes  bliver 
ikke  denne  Stormagt  forhaanet  baade  ofFenlig  af 
dHrr.  Kritici  og  privat  af  dHrr.  Teaterbestyrere. 
Læs  blot,    hvorledes   J.   L.  Heiberg,    vort  Lands 

Navnkundigste  i  begge  Egenskaber,  karakteriserer 
Publikum!  Det  er  et  meget  værre  Skudsmaal  end 
det,  Publikum  til  Gengæld  gav  ham  som  Teater- 
direktør —  og  det  er  meget  bedre  motiveret. 

Og  trods  denne  gensidige  Forhaanelse  staar 
disse  tre  Overdommere  i  det  ynkeligste  Afhængig- 
hedsforhold til  hinanden.  Da  hverken  Aviskri- 
tiken  eller  Tilskuerne  i  Reglen  har  Forstand  paa 
at  skælne  mellem  en  god  Rolle  og  et  godt  Spil, 
er  det  oprindelig  Teaterdirektøren,  der  ved 
Rollefordelingen  bestemmer  Dommen  over  Skue- 
spillerne. Men  naar  de  Ulykkelige,  der  har  faaet 
det  vanskelige  Hverv  at  spille  smaa  Roller,  og 
følgelig  bliver  kaldt  smaa  Skuespillere,  beklager 
sig  over  deres  Lidenhed,  saa  siger  altid  Direk- 
tøren: "Hvad  skal  jeg  gøre!  —  Saalænge  De 
ikke  har  vundet  Publikum  og  Bladene  i  de  min- 
dre Roller,  tør  jeg  ikke  stille  Dem  op  i  de  større  I » 
—  Og  naar  der  opføres  et  nyt  Stykke,  saa  tør 
Tilskuerne  hverken  hysse  eller  klappe,  førend 
Bladene  har  givet  dem  Lov  til  at  more  eller  kede 
sig  —  og  Bladene  tør  ikke  sige,  om  Stykket 
duer  eller  ikke,  førend  Publikum  har  taget  Mod  til 
sig  og  selv  fældet  den  afgørende  Dom.  «Vi  for- 
beholder os  senere  at  levere  en  udførlig  Anmel- 
delse af  Stykket"  hedder  det,  og  saa  venter  man, 
til  den    offenlige   Mening  har  udtalt  sig  i  Teatret 

og  paa  Kafeerne,  og  saa  snakker  man  den  efter 
Munden  paa  Tryk. 

Se  det  er  den  treenige  Avtoritet,  af  hvilken 
Skuespillerens  Lykke  er  afhængig!  Lad  os  be- 
tragte enhver  enkelt  af  de  tre  Størrelser  fra 
Skuespillerens  Synspunkt  for  at  se,  om  han  kan 
være  tilfreds  med  nogen  af  dem. 

Om  Direktøren  kan  der  aldeles  ikke  være 
Tale.  Skuespilleren  kan  tilgive  hele  den  øvrige 
Verden,  at  den  undervurderer  hans  Talent,  ti 
den  har  maaske  ikke  haft  Ævne  og  Lejlighed  til 
at  bedømme  det,  men  Direktøren  skal  ex  officio 
forstaa  at  vurdere  Talenterne,  og  mangler  han 
Lejlighed  dertil,  saa  er  det  hans  egen  Skyld. 
Da  nu  den  dramatiske  Kunstner,  som  sagt,  selv 
har  andre  Tanker  om  sit  Talent,  end  den  øvrige 
Verden  har,  og  Direktøren  hører  til  denne,  saa 
maa  han,  set  fra  Skuespillerens  Synspunkt,  vur- 
dere Talenterne  urigtig  —  det  er:  være  uduelig 
—  og  med  en  uduelig  Direktør  kan  en  Skuespiller 
jo  aldrig  være  tilfreds. 

Aviskritiken  bliver  af  Skuespilleren  næ- 
sten betragtet  som  en  fjendlig  Magt.  Paa  Tea- 
tret er  man  aldeles  enig  om,  at  Recensenterne 
er  uretfærdige,  og  man  skælnér  kun  mellem  dem, 
der  er  det  forsætlig  og  dem,  der  er  det  ufor- 
sætlig.     Naturligvis    er    denne   Beskyldning    selv 

uretfærdig  —  forsætlig  eller  uforsætlig  —  men 
til  Bestyrkelse  for  den  véd  man  altid  at  nævne 
en  hel  Mængde  Navne,  der  ikke  klinger  bedre 
end  Trop  og  Ledermann,  og  som  dog  vilde  have 
figureret  under  forskellige  Blades  Kunstanmel- 
delser ,  hvis  den  medlidende  Anonymitet  ikke 
havde  holdt  sin  Finger  over  dem.  Jeg  spurgte 
en  Gang  en  ny  Kontrollør,  om  han  kendte  Teater- 
referenterne, og  da  han  betænkte  sig  paa  Svaret, 
udbrød  jeg:  «De  véd  dog  vel,  hvad  en  Referent 
er  for  Noget?»  —  «Ja,  Gud  bevares!«  svarede 
Manden.  «En  Referent ,  det  er  saadan  En, 
som  Redaktørerne  la'r  gaa  paa  deres  Fribillet.« 
—  Definitionen  var  virkelig  udtømmende,  ti  æste- 
tisk Dannelse,  Interesse  for  Kunsten  —  alt  Sligt 
er  noget  Tilfældigt,  som  man  taknemlig  maa 
paaskønne,  hvor  det  findes,  men  Redaktionsbil- 
letten  alene  er  det  Karakteristiske  hos  Bla- 
denes Kunstdommere;  den  er  et  Ufejlbarhedsbevis 
lydende  paa  Ihændehaveren,  det  er  alene  den, 
der  ophøjer  hans  Meningsytring  fra  et  Privatskøn 
til  et  Avtoritetsvotum,  det  er  alene  den,  der  giver 
ham  lige  saa  mange  tusinde  Stemmer,  som  Bladet 
udsender  l^^ksemplarer.  At  Skuespillerne  slet  ikke 
vil  gaa  ind  paa  at  anerkende  disse  Dommeres 
Ufejlbarhed,  er  jo  ganske  naturligt.  Mellem  Kunst- 
nere   og    Recensenter    har    der    været   Blod    lige 

siden  den  Gang ,  da  Kunsternes  Ophavsmand 
Apollo  flaaede  Marsyas,  Kritikens  Oldefader,  og 
jo  mere  personlig  Kunsten  er  optraadt,  jo  mere 
personlig  har  ogsaa  Kritiken  været,  og  jo  mere 
personligt  er  følgelig  Fjendskabet  blevet.  Da  nu 
den  sceniske  Kunst  er  den  mest  personlige  af 
alle,  saa  er  det  let  begribeligt,  at  af  alle  Kunst- 
nere er  der  ingen,  som  hader  Recensenterne  saa 
inderlig  som  Skuespillerne  —  det  skulde  da  i  alt 
Fald  være  Skuespillerinderne !  Den  ofFenlige  Kri- 
tik, som  for  de  andre  Kunstnere  kan  være  ube- 
hagelig, bliver  for  dem  utaalelig.  Lad  os  f.  Eks. 
sætte,  at  »Jomfruen  af  Orleans »  samtidig  er  bleven 
fremstillet  af  en  Historiemaler  og  en  Skuespiller- 
inde aldeles  paa  samme  Maade,  og  at  en  Recen- 
sent i  Kunstens  Navn  føler  sig  opfordret  til  at 
protestere  imod:  »at  den  unge,  skønne  og  uskyl- 
dige Sværmerinde  bliver  fremstillet  som  en  grim, 
halvgammel  og  sværlemmet  Kokette »,  saa  kan 
den  paagældende  Maler  kun  beklage  sig  over,  at 
hans  Arbejde  er  bleven  haardt,  maaske  smag- 
løst bedømt,  men  vedkommende  Skuespillerinde 
vil  tillige  se  en  blodig  Fornærmelse  mod  sin 
Person  i  denne  Dom;  hun  vil  lamentere  over 
«' Skældsord"  og  protestere  mod  den  uhørte  Ge- 
menhed at  gøre  hendes  Skønhed,  hendes  Alder, 
ja  hendes  Lemmer  og  —  horribile  dictu  —  hendes 

Uskyldighed  til  Genstand  for  kritisk  Undersøgelse 
og  Bedømmelse.  Recensenten  kan  længe  nok  for- 
sikre, at  det  ikke  er  ham,  men  Teaterheltinden 
selv,  der  har  overan tvordet  sin  hele  Person  til 
Kritiken,  idet  hun  har  hengivet  den  til  Materiale 
for  Kunsten;  han  kan  længe  nok  forsikre,  at  det 
ikke  er  hendes  Fejl,  naar  Teaterbestyrelsen 
tildeler  hende  en  Rolle,  der  fordrer  en  modsat 
Personlighed  hos  sin  Fremstillerinde ,  og  at  det 
følgelig  ikke  er  hende,  han  har  villet  sige  Ube- 
hageligheder —  det  hjælper  ikke  det  Mindste! 
Hendes  Person  er  ligefuldt  bleven  betegnet  som 
grim,  gammel,  sværlemmet  og  koket,  og  det  er 
ikke  alene  ubehageligt,  men  det  er  utaaleligt. 
Det  er  allerede  haardt  nok  at  maatte  udstille 
sine  Ynder  til  ofFenlig  Beundring  -  dog  dertil 
kan  Blufærdigheden  efterhaanden  lade  sig  over- 
tale! —  men  ingen  Kvinde  kan  finde  sig  i,  at 
hendes  Skrøbeligheder  oft'enlig  bliver  blot- 
tede, og  det  ovenikøbet  af  en  Anden;  dertil  vil 
hun  altid  være  for  blufærdig!  —  Og  slige  For- 
nærmelser udslynger  Journalerne  daglig  mod  Sce- 
nens Personale.  Véd  man  nu ,  hvorledes  det 
smukke  Køn  plejer  at  optage  den  personlige 
Kritik  —  f.  Eks.  hvorledes  Hr.  von  Flottwel  blev 
hadet  i  tyve  Aar,  fordi  han  havde  sagt,  at  hans 
Stuepige    var    skæv,    og    hvorledes    Grev    Essex 

maatte  bøde  med  Livet,  fordi  han  havde  ytret 
noget  Lignende  om  sin  Dronning  —  saa  vil  man 
let  kunne  danne  sig  et  Begreb  om  de  Følelser, 
hvormed  Teatrets  Damer  betragter  Recensenterne. 
Vil  man  vide,  hvorledes  Herrerne  er  stemte,  saa 
erindre  man  blot:  at  Teatrets  Helte  er  ligesaa 
afmægtige  overfor  Aviskritiken  som  dets  Helt- 
inder. Den  største  Skuespiller  kan  naar  som  helst 
blive  overfaldet  af  den  mindste  Recensent,  og 
han  har  da  ikke  Andet  at  gøre  end:  tie  og  taale. 
Mens  hans  Modstander,  dækket  af  Anonymitetens 
Skanse,  kan  udslynge  sine  Projektiler  i  Tusindvis 
ved  Hjælp  af  den  Helvedsmaskine,  man  kalder 
Hurtigpressen,  staar  han  selv  vaabenløs  midt  for 
Lamperækken  og  frembyder  ved  hver  Bevægelse 
en  ny  Side  af  sin  Person  til  Skive  for  Fjendens 
Skud.  Griber  han  i  Forbitrelse  Pennen  for  at 
gengælde  Angrebet,  saa  gør  han  kun  galt  værre: 
han  overtager  Don  Quixotes  utaknemlige  Rolle; 
ti  den  ondskabsfulde  Troldmand  er  øjeblikkelig 
forsvunden,  og  Ridderen  jager  sit  Spær  i  den 
officielle  Kritiks  uantastelige  Vejrmølle.  Mine 
ærede  Tilhørere  vil  nu  selv  kunne  sætte  sig  ind 
i  hans  Stemning. 

Endelig  kommer  vi  til  den  tredje  og  sidste 
Stormagt  Tilskuerne,  det  egenlige  Publikum. 
Og  hvem    er   nu  dette  Publikum,    der   kaster  det 

afgørende  Lod  i  Vægtskaalen  og  fælder  den  sidste 
inappellable  Dom?  Er  det  et  Udvalg  af  skarp- 
sindige ubestikkelige  Dommere  med  dannet  Smag 
og  lutrede  Grundsætninger?  —  Gud  hjælpe  os! 
Det  er  en  tilfældig  Forsamling  af  de  forskelligste 
Godtfolk,  hvis  eneste  ubestridelige  Berettigelse 
til  Dommersædet  er  købt  for  nogle  Mark  i  Billet- 
kontoret. Selv  den  dristigste  Fantasi  vilde  ikke 
kunne  opfinde  et  mere  upaalideligt  Tribunal  end 
dette.  Alle  de  modne  og  sagkyndige  Mænd  blandt 
Tilskuerne  afholder  sig  sædvanlig  fra  enhver  ly- 
delig Bifalds-  eller  Mishagsytring  og  overlader 
Dommens  Fældeise  og  Fuldbyrdelse  til  den  aller- 
grønneste Ungdom,  der  i  borgerlig  Henseende 
endnu  staar  under  Værgemaal.  Dersom  Publi- 
kum ikke  applavderer  under  Forestillingen,  sky- 
der det  bagefter  Skylden  paa  Stykket  eller  Spillet, 
og  dog  kan  det  samme  Stykke  med  samme 
Udførelse  vinde  stormende  Bifald  den  ene  Aften 
og  gaa  lydløst  over  Scenen  den  anden  —  For- 
skellen er  blot,  at  der  den  ene  Aften  sidder  et 
Par  Klakører  i  Parkettet  og  den  anden  en  fyr- 
stelig Person  i  Hoflogen.  Under  lige  Omstæn- 
digheder tror  Publikum  altid:  at  den,  der  har 
en  god  Rolle,  spiller  bedre  end  den,  der  har  en 
daarlig  —  at  den,  der  er  smuk,  spiller  bedre  end 
den,    der  er  styg  —  at  den,    der  bliver  mest  ap- 

plavderet,  er  den  største  Kunstner  o.  s.  fr.  Det 
lader  sig  for  et  godt  Ord  bestikke  med  falsk 
Mønt;  Karakterskuespillerinden  rører  det  ved  hy- 
sterisk Sentimentalitet,  Helten  imponerer  det  ved 
hul  Patos,  og  baade  den  burleske  Komiker  og 
den  skælmske  Elskerinde  bringer  det  i  Begejstring 
ved  at  tilkaste  det  en  Replik,  som  oprindelig  var 
bestemt  for  de  Medspillende.  En  stolt  Afgang 
efter  en  Monolog,  en  Trille  i  Enden  paa  en  Ro- 
mance og  en  Piruette  ovenpaa  et  Kuplet  — 
det  er  Bestikkelsesmidler,  som  sjælden  eller  al- 
drig slaar  fejl,  og  —  desværre!  —  Ingen  ken- 
der Publikums  Skrøbeligheder  bedre  end  Skue- 
spillerne, 

Jeg  stod  en  Gang  oppe  bag  Scenen  og  be- 
tragtede Vrangen  af  Kulisserne,  mens  man  op- 
førte et  lille  Lystspil,  der  blev  givet  af  tre  Per- 
soner. Elskerinden  og  den  værdige  Fader  havde 
allerede  et  Par  Gange  «taget  stormende  Applavs-, 
Elskeren,  der  stod  ved  Siden  af  mig,  havde  og- 
saa  været  inde  et  Par  Gange,  men  var  endnu 
ikke  bleven  beklappet.  «Vi  spiller  jammerlig  i 
Aften »  —  udbrød  han  med  Et.  «Da  klapper 
man  dog  forsvarlig  ad  Deres  Medspillerinde«  — 
indvendte  jeg.  uHerregud!"  —  svarede  han  med 
et  bittert  Smil  —  « Endnu  er  der  jo  ikke  bleven 
applavderet  for  Spillet!    Det  er  Altsammen  Klap 

fra  i  Aftes.')  Jeg  kendte  den  Gang  for  lidt  til 
Teaterlivet  til  at  forstaa  ham,  og  bemærkede 
derfor :  at  der  slet  ingen  Forestilling  havde  været 
Aftenen  forud.  "Nej,  det  er  netop  Knuden«  — 
mente  han  —  «i  Aftes  var  vor  lille  Primadonna 
paa  Bal,  og  hun  var  virkelig  henrivende;  derfor 
er  alle  hendes  Dansere  komne  herhen  i  Aften,  og 
hver  Gang  hun  nu  skeler  ned  til  dem,  siger  de 
Tak  for  sidst  med  begge  Hænder.  Vor  værdige 
Fader  var  derimod  indbudt  til  et  Ædegilde,  hvor 
han  morede  alle  Byens  kunstelskende  Grosserere 
med  gamle  Anekdoter  og  nye  Indfald  —  det  er 
endnu  ad  disse,  der  bliver  klappet!  .  .  .  Men  det 
er  nok  paa  Tide,  at  jeg  ogsaa  faar  mig  lidt  Ap- 
plavs.n  Her  afbrød  han,  strammede  Vesten  ned 
og  spankede  højtidelig  ind  paa  Scenen.  Det 
var  en  flov  Monolog,  han  havde  at  holde;  tidligere 
var  den  aldrig  bleven  applavderet,  men  denne 
Gang  gav  han  den  <'paa  Klap",  som  det  hedder. 
Han  markerede  enhver  Overgang  med  dobbelt 
Styrke,  understrøg  enhver  Pointe  med  tre  Streger 
og  udstyrede  det  Hele  paa  den  fordringsfuldeste 
Maade  med  Kunstpavser  og  alle  mulige  sceniske 
Frimurertegn.  Da  han  endelig  kom  til  den  sidste 
og  floveste  Sætning,  traadte  han  et  halvt  Skridt 
udenfor  Sufflørkassen  og  et  helt  udenfor  Rollen, 
slog     sig    for    Panden ,     udstrakte     derpaa    højre 

Haand  mod  Publikum ,  idet  han  med  behørig 
Aplomb  gjorde  en  halv  Vending  paa  venstre  Hæl, 
og  forlod  saa  Scenen  med  stivknæede  heroiske 
Teaterskridt.  Ganske  rigtig:  Hele  Huset  bra- 
gede af  Klap!  «Kan  De  se!»  —  sagde  han  og 
gned  Hænderne  —  "Jeg  kender  mine  Folk.  Naar 
man  gider  være  over  det  og  ikke  generer  sig  for 
at  være  nærgaaende,  kan  man  sagtens  faa  dem 
til  at  klappe,  og  faar  man  dem  først  dertil,  saa 
bilder  de  sig  bagefter  ind,  at  det  var  noget  Ud- 
mærket, de  saa.  Leve  de  brutale  Klappere !  Det 
er  en  stor  Fejl  ved  vore  Teatre,  at  vi  savner  et 
ordinært  Klakørkorps.  Jeg  har  to  Venner,  som 
jævnlig  besøger  Teatret.  Den  ene  af  dem  er 
Æstetiker,  men  hvad  kan  det  hjælpe  mig?  — 
Han  klapper  aldrig  ad  mig,  « fordi  han  er  min 
Ven«,  og  det  er  forbandet  dumt:  mine  Uvenner 
generer  sig  jo  slet  ikke  for  at  hysse.  Den  an- 
den er  Tømrermester;  han  forstaar  sig  aldeles 
ikke  paa  Æstetik,  men  han  er  min  Ven,  og  naar 
han  ser  mig  lave  saadan  en  Afgang  som  den  i 
Aften,  saa  slaar  han  Hænderne  sammen  af  Glæde 
derover,  og  det  med  en  Inderlighed  og  Overbe- 
visning, der  er  saa  smitsom,  at  hele  Huset  maa 
gøre  ligesaa.  Havde  jeg  nu  spillet  rent  Spil  og 
ikke  gjort  Kunster,  saa  havde  hverken  han  eller 
de  Andre  klappet,    og   i   Morgen    vilde   Alverden 

have  vidst,  at  jeg  ikke  havde  gjort  Lykke  —  og 
det  er  det  Samme  som  at  have  forfejlet  Rollen. 
Saadan  er  Publikum ! » 

Ja,  mine  ærede  Tilhørere,  saadan  er  Publi- 
kum virkelig  —  og  det  véd  Skuespilleren.  Saa- 
dan er  det  Publikum,  for  hvilket  han  lever  og 
dør,  det  Publikum,  hvis  Bifald  er  hans  daglige 
Brød,  hans  Hæder,  Maalet  for  hans  Stræben! 

Naar  De  nu  betænker:  hvilken  uendelig  Ag- 
telse for  Kunsten  der  udfordres  for  at  holde  den 
i  Ære  lige  overfor  et  saadant  Publikums  Let- 
sindighed ,  og  hvilken  opofrende  Kærlighed  til 
Kunsten  der  kræves  for  at  forsone  sig  med  en 
saa  utaalelig  Mentor  som  Aviskritiken  og  en  saa 
despotisk.  Hersker  som  Teaterdirektøren  —  naar 
De  erindrer:  hvilken  overmenneskelig  Karakter- 
styrke der  behøves  for  at  bevare  sin  Naturlighed, 
hvilken  selvfornegtende  Ydmyghed  der  er  nødven- 
dig til  at  bekæmpe  Indbildningerne  om  egen  Stor- 
hed, hvilket  bundløst  Dyb  af  Velvillighed  der 
maa  til  for  at  drukne  den  idelig  opdukkende 
Misundelse,  hvilken  asketisk  Taalmodighed  der 
er  fornøden  for  at  bevare  sin  Tilfredshed  under 
de  daglige  Anfægtelser,  som  Andres  Falskhed, 
Indbildskhed,  Avind  og  Forbitrelse  fremkogler  — 
saa  haaber  jeg,  at  De  villig  indrømmer  Sand- 
heden af  min  Paastand : 

Det  er  ikke  godt  at  være  Skuespiller. 

De  vil  indse,  at  hvad  der  næsten  er  uund- 
gaaeligt,  er  næsten  berettiget,  eller  med  andre 
Ord:  at  der  er  visse  Skødesynder,  hvorpaa  Tea- 
terlivet giver  et  Slags  Privilegium.  Erkender  De 
dette,  saa  vil  De  vide  at  beundre  enhver  enkelt 
af  Talias  Præster  og  Præstinder,  der  mer  eller 
mindre  sejrrig  har  bestaaet  de  farefulde  Prø- 
velser —  og  saa  har  jeg  opnaaet  min  Hensigt 
med  at  vise  Dem 

Om  Tanter. 

Torelæsning   for   Forældre. 


Ærede  Tilhørere! 

JCin  lille  halv  Times  Opmærksomhed  —  s'il  vous 
plait!  Det  er  i  Efterslægtens  Navn,  jeg  beder 
Dem  om  dette  Offer,  og  derfor  haaber  jeg,  at 
De  vil  bringe  det,  uagtet  jeg  ikke  ser  mig  i 
Stand  til  at  byde  Dem  nogen  særdeles  lystelig 
Underholdning,  mens  De  ofrer.  »Hvad  gør  man 
ikke  for  de  kære  Børns  Skyld!«  —  siger  vi  jo 
stadig,  naar  vi  tror  at  opofre  vel  meget  for  de 
Smaa,  og  jeg  kan  trøste  mine  ærede  Tilhørere 
med,  at  jeg  i  dette  Øjeblik  er  i  Færd  med  at 
bringe  de  kære  Børn  et  Offer,  h^ds  Størrelse 
jeg  ikke  forud  kan  beregne.  Det  Foredrag,  jeg 
agter  at  holde  i  de  næste  20 — 30  Minuter,  vil 
maaske  koste  mig  ikke  blot  mit  gode  Navn  og 
Rygte,  mens  jeg  lever,  men  endogsaa  mit  Efter- 
mæle, naar  jeg  er  død,  ti  »for  de  kære  Børns 
Skyld«  vil  jeg  aabenbare  Verden  den  Fare, 
hvorfor  de  udsættes  af  — 

Tanterne. 

5* 


gg  Om  Tanter. 

Aner  De  ikke,  hvad  jeg  vover  derved,  saa 
vil  jeg  bede  Dem:  en  Gang  ved  Lejlighed  tromme 
lidt  paa  en  Bikube.  De  vil  da  erfare,  at  Bi- 
moderen  og  alle  Fædrene  derinde  tinder  sig  al- 
deles rolig  deri,  men  at  der  øjeblikkelig  styrter 
sig  en  hel  Sværm  af  Kubens  Tanter  over  den 
Forvovne ,  som  har  nærmet  sig  de  kære  Æg  og 
Unger,  og  at  enhver  af  dem  har  et  Giftvaaben, 
som  de  uden  Skaansel  anvender  mod  ham  — 
selv  Om  det  koster  deres  eget  Liv. 

Efter  et  saadant  Forsøg  vil  De ,  som  jeg 
haaber,  vide  at  skatte  mit  Mod,  men  for  at  De 
saa  ikke  skal  beskylde  mig  for  Overmod,  er  det 
bedst,  at  jeg  i  Tide  tager  et  Forbehold,  som 
vistnok  ikke  kan  synes  strængt  nødvendigt,  men 
som  alligevel  i  Betragtning  af  adskillige  Er- 
faringer ikke  kan  kaldes  overflødigt. 

Det  stærke  Køn,  som  vi  plejer  at  kalde 
I)  det  smukke « ,  har  som  bekendt  en  saa  levende 
og  øm  Esprit  de  corps,  at  det  meget  ofte  er  til- 
bøjeligt til  at  optage  Paavisninger  af  de  Fejl,  hvor- 
ved enkelte  Damer  gør  sig  til  Undtagelser,  som 
Fornærmelser  mod  Damerne  i  Almindelighed. 
Da  nu  P'lertallet  af  Damer  med  Kirkebøger  og 
Stamtavler  kan  godtgøre ,  at  de  staar  i  tanteligt 
Slægtsforhold  til  en  eller  flere  yngre  Samtidige 
eller   i   alt  Fald   meget    let   vil   kunne    komme  i 


Om  Tanter.  69 

et  saadant  Forhold  til  vordende  Fremtidige,  saa 
vilde  det  ingenlunde  være  utænkeligt,  at  mine 
Udsagn  om  Tanterne  kunde  blive  misforstaaede 
saaledes,  som  om  de  gjaldt  alle  de  Damer,  der 
enten  er  eller  kan  blive  Fastre  eller  Mostre  — 
og  mod  denne  Mist'orstaaelse  maa  jeg  protestere 
af  alle  Kræfter. 

Lige  saa  lidt  som  man  i  Ordets  egenlige 
Forstand  kan  kaldes  Spiller,  fordi  man  har 
spillet  Kort,  eller  har  været  Sanger,  fordi  man 
har  Stemme  og  Øre,  lige  saa  lidt  bliver  man 
"Tante (I,  fordi  man  har  Søskende,  der  er  Fædre 
eller  Mødre.  Man  er  først  Spiller,  naur  Spillet 
bliver  til  Lidenskab,  Sanger,  naar  man  har  ud- 
mærket sig  ved  sin  Sang,  og  Tante,  naar  man 
tilsidesætter  alt  Andet  for  at  være  det. 

Ligesom  man  har  baade  »virkelige  Krigs- 
raader«  og  »  andre  Krigsraader«,  der  begge  kun 
er  titulære,  fordi  ingen  af  dem  har  Adgang  til 
Krigsraadet ,  saaledes  har  man  en  Mængde 
»virkelige  Tanter«  —  kødelige  Fastre  og  Mostre 
—  og  "andre  Tanter«  —  ældre  Damer  af 
fjærnere  Slægtskab  eller  Svogerskab  —  der 
aldrig  nogensinde  har  praktiseret  som  Tanter, 
aldrig  har  haft  mere  med  Tanteriet  at  gøre  end 
Krigsraaderne  med  Krigen.  Ja  ligesom  man  kan 
have  en   »Pige«,  der  er  gift,    og  en   »Karl«,    der 

er  Enkemand,  saaledes  kan  man  være  »Tante« 
ex  professo  uden  at  være  i  Qærneste  Slægtskab 
med  det  Barn,  man  gaar  og  tanter  for.  Man 
behøver  ikke  en  Gang  at  høre  til  Kvindekønnet 
for  at  udvikle  sig  til  fuldstændig  »Tante«.  Flere 
af  de  farligste  Eksemplarer  af  Arten  har  bevislig 
været  Pebersvende  og  følgelig  hørt  til  Han- 
Tanterne. 

For  at  være  Tante  i  Ordet  strængeste  Be- 
tydning udfordres  der 

1,  at  man  ikke  selv  har  Børn,  og 

2,  at  man  ikke  længere  er  ung. 

Koner  og  Enker,  der  selv  har  Børn,  og  Piger, 
der  endnu  betinder  sig  i  Forelskelsesalderen,  er  kun 
titulære  Tanter,  om  de  endogsaa  har  tyve  Broder- 
og  Søsterbørn  hver.  Aldersgrænsen  er  i  Alminde- 
lighed et  Par  og  tredive  Aar  for  ugifte  Damer; 
Enker,  Koner  og  Pebersvende  tilegner  sig  sjælden 
Tanternes  Særkender,  førend  de  er  henimod  de 
Fyrre.     Endelig  maa  man: 

3,  have  en  medfødt  naturlig  Begavelse  for 
Tantning. 

Der  gives  som  sagt  Tusinder  af  Damer 
og  Herrer,  der  forener  begge  de  første  Be- 
tingelser med  Besiddelse  af  Faster  -  Moster- 
Farbroder-  eller  Morbroder- Værdigheden  uden 
nogensinde    at    paadrage    sig    Skygge    af  Tanteri 

—  dog  maa  det  indrømmes,  at  de  medfødte 
Anlæg  er  meget  almindelige. 

Den  Regel,  at  man  ikke  kan  være  Moder 
og  Tante  paa  én  Gang,  kender  derimod  næsten  ikke 
til  Undtagelser.  Dersom  f.  Eks.  en  Enke  uden 
Børn  adopterer  en  lille  Brodersøn,  vil  hun,  uagtet 
hun  efter  Stamtavlen  vedbliver  at  være  Tante 
baade  til  ham  og  alle  de  øvrige  Broder-  og 
Søsterbørn,  fra  det  Øjeblik,  da  hun  er  indtraadt 
i  en  Moders  Plads,  straks  ophøre  at  praktisere 
som  Tante  saa  vel  for  ham  som  for  de  andre 
Børn,  til  hvem  hun  er  Moster  eller  Faster.  Ja 
hun  vil  endogsaa  fra  samme  Øjeblik  af  være 
udsat  for  alle  de  Ulemper  af  den  lille  Søns 
»Tanter« ,  som  en  virkelig  Moder  kan  have  at 
befrygte. 

Og  de  er  mange,  og  de  er  store  —  flere  og 
større,  end  nogen  Tante  aner. 

Skulde  jeg  med  et  Ord  betegne  de  egenlige 
Tanter,  vilde  det  blive  med  Navnet:  S  ny  1te - 
forældre  —  eller  naar  man  fraregner  de  enkelte 
maskuline  Eksemplarer:  Snylte  mødre. 

Naar  man  ikke  lægger  mere  deri,  end  Ordet 
betyder,  er  denne  Betegnelse  temmelig  klar,  og 
den  bliver  det  ikke  mindre,  fordi  Videnskaben  i 
den  nyere  Tid  har  paavist   det   forfærdelige  Om- 

fang,  hvori  Snylterne,  skjulte  for  det  ubevæbnede 
Øje,  anretter  deres  Ødelæggelser. 

Da  Naturen  har  nedlagt  Moderkærligheden  i 
enhver  normal  Kvindesjæl,  er  det  givet,  at  alle 
Kvinder  efter  Reglen  er  bestemte  til  at  være 
Mødre,  men  paa  Grund  af  forkvaklede  Samfunds- 
forhold og  andre  menneskelige  Skrøbeligheder 
er  det  en  beklagelig  Kendsgerning,  at  et  Utal 
af  Kvinder  i  vor  civiliserede  Verden  maa  savne 
Genstande  for  denne  mægtige  Følelse.  Den  saa- 
ledes  uanbragte ,  ledigblevne  Moderkærlighed 
kaster  sig  over  andre  Mødres  Børn,  og  da  Søstres 
og  Svigerinders  Børn  er  nærmest  for  Haanden, 
optræder  den  hyppigst  som  Tantekærlighed,  dog 
er  der  Intet  til  Hinder  for,  at  den  med  selv- 
samme Heftighed  kan  angribe  Børn  udenfor 
Slægten.  »Blodets  Baand«  har  her  meget  lidt 
at  betyde.  Den  ægte  Tante  søger  kun  et  Barn 
at  tante  for,  og  det  fortanter  hun  uden  Hensyn 
til  Slægtskab  eller  Frændskab. 

Man  maa  endelig  ikke  tro,  at  Tantekærlig- 
heden er  en  Søskendekærlighed ,  der  gaar  i 
Arv  fra  Forældre  til  Børn  —  langt  fra!  Jo 
mere  en  Tante  er  Tante,  jo  mindre  er  hun  i 
Stand  til  at  stille  sig  søsterlig  eller  kærlig  til 
Forældrene.  Er  hun  Tante  til  Gavns,  saa  er 
hun    kun    Tante,     og     saa    gælder    der    hverken 

Broderskab  eller  Søsterskab,  naar  Forældrene 
kommer  i  Vejen  for  Tanteskabet. 

Jeg  nævnte  før  eksempelvis  det  Tilfælde,  at 
en  kødelig  Tante  træder  i  Moders  Sted  for  et 
Barn,  og  paastod,  at  hun  i  saa  Fald  ophørte  at 
være  Tante.  Denne  Paastand  skal  jeg  nærmere 
motivere.  Saa  snart  den  uanbragte  Moderkærlig- 
hed har  faaet  en  berettiget  Anbringelse,  ophører 
den  at  være  snyltende,  ti  man  kan  jo  ikke  snylte 
ved  sit  eget  Bord.  Tantekærligheden  trænger 
sig  mellem  andre  Mødre  og  deres  Børn,  men 
med  det  Samme  Barnet  bliver  Plejemoderens 
eget,  ophører  det  at  være  en  Andens,  og  der- 
med bortfalder  Fristelsen,  ti  Ingen  føler  Lyst  til 
at  gaa  i  Vejen  for  sig  selv.  Adoptivmoderen 
vil  tillige ,  idet  hun  overtager  alle  en  Moders 
Forpligtelser  over  for  det  ene  Barn,  faa  saa 
fuldstændig  Anvendelse  for  sin  Kærlighed,  at 
den  ikke  vil  kunne  overkomme  at  gaa  paa 
Tanteri  andet  Steds. 

Her  som  i  andre  Kærlighedsforhold  er  det 
netop  Snylteriet,  der  er  det  Fordærvelige  og 
Utilladelige.  Jeg  skulde  kunne  paavise  en 
Mængde  Ligheder  mellem  den  bekendte  Trehed: 
»Konen,  Manden  og  Elskeren«  og  den  tilsvarende: 
Barnet,  Moderen  og  Tanten,  hvis  jeg  vilde  an- 
lægge Paralleler   paa   det   førstnævnte    Personale, 

men  det  vil  jeg  nu  ikke,  da  jeg  har  forpligtet 
mig  til  at  behandle  mit  Æmne  i  Korthed  — 
altsaa:  jeg  holder  mig  til  Forholdet  mellem  de 
sidste  Tre,  der  meget  godt  kunde  give  Stof  til 
en  lige  saa  vidtløftig  Literatur  som  —  den,  jeg 
ikke  vil  omtale. 

Tantens  Kærlighed  begynder  sjælden  at  gribe 
om  sig  i  de  første  Aar,  hvori  Barnet  fordrer  de 
største  Opofrelser.  Det  er  først,  naar  disse  be- 
gynder at  bære  Frugt,  først  naar  den  Lille  er 
bleven  stor  nok  til  at  gengælde  Kærlighed  med 
Kærlighed,  at  Tanteriet  trænger  sig  frem,  og 
det  er  en  Ejendommelighed  ved  dets  Optræden, 
at  det  altid  holder  sig  tilbage,  hvor  Barnet  har 
et  alvorligt  Behov,  men  derimod  altid  er  rede 
til  at  gaa  over  alle  Grænser,  hvor  det  burde 
holde  sig  tilbage. 

Mens  Tanten  ubestridt  overlader  Moderen 
eller  den  moderlige  Opdragerinde  at  bære  alle 
de  Besværligheder,  der  er  forbundne  med  at 
vise  Barnet  til  Rette,  lære  det  Lydighed,  Be- 
skedenhed, Nøjsomhed,  Fordragelighed,  Flid  og 
Taalmodighed,  forbeholder  hun  sig  blot  at  ud- 
virke Fritagelser,  gaa  i  Forbøn,  give  Medhold, 
yde  Ros,  opfylde  Smaaønsker,  bringe  Foræringer 
af  Pynt,  Slikkeri  o.  s.  v.  Naar  Moderen  har 
gjort  Alt,    hvad  der  er  rimeligt,    for   den  Smaa, 

saa  kommer  først  Turen  til  Tante,  Saa  gør 
hun  det  Urimelige  —  det  er  hendes  Specialitet, 
ti  det  paaskønnes  mest.  Om  hendes  uberettigede 
Medhold  gør  Barnet  trodsigt  og  ulydigt,  om 
hendes  ufortjente  Ros  gør  det  indbildsk,  om  de 
Fritagelser,  hun  udvirker,  giver  det  Smag  for  at 
skulke  fra  besværlige  Pligtarbejder,  om  de 
utidige  Ønsker,  hun  opfylder,  gør  det  fordrings- 
fuldt, om  hendes  Sukkergodt  og  Flitterstads  op- 
føder  Slikvorenhed  og  Forfængelighed  —  det  er 
ikke  Tantes  Sag:  hun  føler  kun  Trang  til  at  vise 
sig  kærlig  mod  Barnet  og  vinde  dets  Kærlighed! 
Gud  bevare  hende  fra  at  anmasse  sig  nogen  Ret 
til  at  moralisere ,  irettesætte  og  straflPe  —  hun 
véd  altfor  godt,  at  d  e  n  tilhører  Moderen,  og  kan 
give  hende  nok  at  bestille  de  seks  Hverdage 
om  Ugen!  Nej  Tante  er  beskeden.  Hun  for- 
beholder sig  kun  at  vise  sig  om  Søndagen  og 
ved  andre  højtidelige  Lejligheder,  altid  som  den 
gode  Fe  —  og  saa  vidt  muligt  —  for  at  gøre 
smaa  Mirakler. 

Den  Lilles  Unoder  og  farlige  Tilbøjeligheder 
—  ogsaa  dem,  som  Tante  selv  opmuntrer  og  ud- 
vikler —  vedkommer  hende  aldeles  ikke:  hun 
er  jo  hverken  Fader,  Moder,  Lærerinde  eller  Op- 
passerske for  Barnet.  Hun  har  kun  med  det 
søde  lille  Væsens  Elskværdighed  at  gøre,  og  naar 

man  ikke  har  Syn  for  Andet  end  Fuldkommen- 
heder og  Fortrin,  er  det  utroligt,  hvor  mange 
man  kan  opdage.  Forældrene ,  der  maa  holde 
Øje  baade  med  Børnenes  gode  og  slemme  Sider, 
faar  sædvanlig  saa  travlt  med  de  sidste,  at  de 
ikke  opdager  Halvdelen  af  det  Vid,  den  From- 
hed og  de  vidunderlige  Anlæg,  som  Tanterne  ser 
hos  deres  smaa  Yndlinge. 

Det  er  saa  betegnende  for  den  tantelige  Op- 
dragelses-Filosofi, at  hver  Gang  lille  Peter 
begaar  en  Dumhed,  forsikrer  alle  hans  Tanter  i 
Kor:  "Saadan  gør  alle  Børn«,  og  at  hver  Gang 
han  viser  Spor  af  Klogskab,  kappes  de  om  at 
raabe:  »Er  det  nu  ikke  et  mageløst  Barn!« 
Tillader  Forældrene  sig  at  være  af  en  anden 
Mening,  saa  bliver  alle  Tanterne  oprørte  over 
deres  Uskønsomhed  og  fordobler  deres  Ømhed 
for  at  bøde  paa  den  Uret,  der  gøres  det  stakkels 
Barn. 

Naar  lille  Peter  siger  Noget,  der  er  mor- 
somt —  eller  i  Mangel  deraf:  Noget,  som  er 
dumt,  sært  eller  uartigt  —  saa  kalder  straks 
Tante  Mine  paa  Tante  Bine  for  at  fortælle 
hende  det  mageløse  Indfald,  som  Barnet  har 
haft,  og  alle  de  Fremmede,  deV  i  Dagens  Løb 
kommer  inden  for  Døren,  faar  derpaa  den  ene 
efter    den   anden  en  tostemmig  Beretning  om  det 

vidunderlige  Indfald.  Beundrer  de  da  pligtskyldig 
hans  Vittighed,  saa  skiftes  begge  Tanterne  til  at 
fortælle  alt  det  Vittige,  som  lille  Peter  har 
sagt  i  det  sidste  Fjerdingaar,  og  glemmer  de 
Noget,  saa  kommer  lille  Peter  dem  selv  til 
Hjælp  og  siger:  "Ja,  men  Tante!  Kan  Du  huske, 
hvad  jeg  sagde  om  Onkels  Næse?»  —  og  saa 
fortæller  han  det  selv,  og  faar  et  Kys  af  hver 
Tante  for  sin  Næsvished. 

Og  naar  lille  Peter  er  i  Besøg  hos  Tante 
Tine  og  ser  paa  Billeder  i  en  illustreret  Bog, 
saa  kan  Mama,  der  tilfældigvis  har  en  hos  Damer 
ikke  ganske  almindelig  Agtelse  for  Bøger,  ikke 
lide,  at  han  hjælper  paa  Staalstikkene  med  en 
Rødkritspen,  og  derfor  tager  hun  Bogen  fra  ham. 
Men  naar  saa  lille  Peter  faar  Taarer  i  Øjnene 
over  denne  Vilkaarlighed,  saa  giver  Tante  ham 
Bogen  igen  og  siger:  «Mal  Du  kun,  min  Dreng. 
Jeg  giver  Dig  Lov  dertil,  for  Bogen  er  min." 
At  Drengen  ikke  er  hendes,  kommer  slet  ikke 
i  Betragtning!  Og  da  han  forleden  under  et  An- 
fald af  daarligt  Lune  havde  halshugget  alle  sine 
tapre  Tinsoldater  og  i  den  Anledning  faaet  Dada 
af  Fa'er,  saa  fandt  Tante  Tine,  at  "det  var  og- 
saa  Noget  at  mishandle  Barnet  for»  —  og  til 
Trøst  og  Opmuntring  hviskede  hun  ham  i  Øret, 
at    nu    skulde    hun    købe    ham    to    Æsker    meget 

smukkere  Soldater.  De  skulde  blive  staaende 
hjemme  hos  hende,  og  dér  skulde  Ingen  forbyde 
ham  at  gøre  med  dem,  hvad  der  morede  ham 
bedst. 

Og  naar  han  kommer  hen  til  Tante  Fine, 
der  lever  for  sin  Svagelighed  —  saa  skal  vi  høre, 
hvor  højt  Tantekærligheden  overgaar  al  fader- 
og  moderlig  Omhu!  Saa  holdes  der  Synsforret- 
ning og  Forhør  over  hans  Helbredstilstand.  Det 
forekommer  hende,  at  hans  Kinder  er  saa  usæd- 
vanlig røde,  og  hans  Øjne  saa  matte,  og  hans 
Hænder  saa  kolde,  og  at  han  slet  ikke  ser  rask 
ud.  Han  har  været  ude  i  Aftes  -  ja,  der  har 
vi  det!  Det  er  jo  dog  uforsvarligt  at  lade  et 
saadant  svageligt  Barn  komme  ud  i  Aftenluften ! 
Der  er  ikke  Spørgsmaal  om,  at  han  har  Forkø- 
lelsesfeber! Hans  Puls  slaar  jo  meget  hurtigere 
end  Tantes  —  og  saa  lader  Forældrene  ham 
endda  ligge  i  et  koldt  Værelse  om  Natten.  Og 
Tungen  —  ja,  ganske  rigtig!  Se  bare,  hvordan 
den  ser  ud!  Det  er  Følgen  af  at  lade  et  Barn, 
der  gaar  med  Feber  i  Kroppen,  spise  Kærne- 
mælksvælling !  Man  skulde  næsten  tro,  at  de 
Aalde  forgive  den  lille  Stakkel  —  og  saa  frem- 
deles! Tante  Fine  er  en  højst  agtværdig  æl- 
dre svagelig  Frøken,  og  hun  mener  lille  Peter 
det  saa  inderlig  godt,  men  jo  mere  hun  tager  sig 

af  ham,  jo  mere  kommer  ogsaa  han  til  at  ligne 
en  ældre  svagelig  Frøken.  Han  har  allerede  lært 
at  føle  sig  selv  paa  Pulsen,  at  undersøge  sin 
Tunge  i  Spejlet  og  at  vrage  en  hel  Mængde 
Retter,  som  han  "ikke  kan  taale«.  Efter  Tantes 
Eksempel  gaar  han  med  Filtsaaler  i  Støvlerne, 
Muffediser  om  Haandledet  og  Bomuld  i  Ørene 
—  ja  han  har  endogsaa  spurgt  sin  Moder,  om 
det  ikke  var  bedst,  at  han  laa  med  Nathue.  Fa- 
deren siger  rigtignok,  at  han  aldrig  har  fejlet  noget, 
men  han  har  ikke  Begreb  om,  hvor  svag  lille 
Peter  er  —  det  har  Tante  Fine  selv  sagt,  og 
lille  Peter  har  flere  end  én  Gang  følt  sig  stødt 
over,  at  Forældrene  brød  sig  saa  lidt  om  hans 
interessante  Svageligheder. 

Lille  Peters  allerfarligste  Tante  er  dog  Tante 
Kasper.  Han  er  nemlig  Krigskancellisekretær, 
Pensionist  og  en  Smule  Kapitalist  og  har  ikke 
Andet  at  bestille  end  at  fungere  som  Han-Tante. 
Mens  Faderen  passer  sine  Forretninger  og  Mo- 
deren sin  Husholdning,  tager  han  sig  af  Dren- 
gen, og  det  saa  det  har  Skik:  han  har  omtrent 
bemægtiget  sig  hele  hans  Fritid  og  alle  hans 
Lyster  og  Interesser.  Tante  Kasper  har  lige 
fra  sin  Ungdom  haft  saa  megen  Formue,  at  han 
godt  kunde  have  skaff'et  en  Familie  et  tarveligt 
Udkomme ;     men    han    har    altid    selv    stillet    de 

størst  mulige  Fordringer  til  Livet  og  aldrig  været 
tilbøjelig  til  at  negte  sig  Noget,  følgelig  har  han 
heller  ikke  indladt  sig  paa  de  Forpligtelser  og 
Indskrænkninger,  som  han  havde  maattet  under- 
kaste sig  for  at  forsørge  Kone  og  Børn.  Nu  er 
han  imidlertid  blevet  saa  gammel,  at  han  har 
tabt  Smagen  for  de  Livsnydelser,  som  han,  mens 
han  havde  Valget,  foretrak  for  Familielivet,  og 
nu  er  det  for  silde  at  forsøge  sin  Lykke  som 
Ægtemand  og  Fader  —  det  føler  han,  men  sam- 
tidig dermed  er  han  nødt  til  ogsaa  at  føle  Trykket 
af  den  Ensomhed,  der  uundgaaelig  bliver  tilbage 
hos  Pebersvenden,  naar  Ungkarlelivets  Adspre- 
delser vender  ham  Ryggen.  Jo  mindre  han  nu 
føler  sig  i  Stand  til  selv  at  optræde  som  den 
eneprivilegerede,  handlende  og  nydende  Hoved- 
person i  sin  Kreds,  jo  større  Trang  føler  han  til 
at  give  sig  ud  i  en  ny  Udgave,  at  lave  sit  Liv 
om  paa  anden  Haand  i  en  yngre  Kasper.  Fæste 
en  Husholderske  og  skænke  et  forældreløst  Barn 
et  Hjem  og  en  Fader  vilde  vel  nok  være  det 
smukkeste  Middel  dertil,  men  det  vilde  medføre 
saa  megen  Ulejlighed,  som  han  kunde  undgaa 
ved  at  kaste  sin  Kærlighed  paa  et  Barn,  der  har 
Forældre  til  at  bære  alle  Forpligtelserne.  Det 
har  nu  lille  Peter,  og  derfor  er  han  bleven  ud- 
kaaret    til    Arving   ikke    alene    af   hans    Formue, 

men  ogsaa  af  hans  Erfaringer,  hans  Tilbøjelig- 
heder, hans  Fordringer  og  hans  Egenheder:  lille 
Peter  skal  foreløbig  være  en  Miniaturudgave  af 
ham.  Den  Gamle  har,  som  sagt,  aldrig  negtet 
sig  selv  Noget,  følgelig  kan  han  heller  ikke  ind- 
se, hvorfor  hans  nye  lille  Jeg  skal  vise  nogen 
Selvfornegtelse .  Han  har  selv  hævdet  sine  Sær- 
heder og  Uvaner  overfor  hele  Verden,  hvorfor 
skulde  nu  ikke  hans  Fortsættelse  have  Lov  til  at 
fortsætte  dem  ?  Han  er  i  den  Grad  gaaet  op  i 
sin  lille  Konsekvens,  at  han  aldeles  overser,  at 
lille  Peter  er  et  Barn  og  ikke  nogen  pensio- 
neret Sekretær.  Ligesom  han  altid  har  betragtet 
sig  selv  som  en  Undtagelse  fra  « andre  Sekretærer«, 
saaledes  skal  Drengen  ogsaa  vænnes  til  at  være 
en  Undtagelse  fra  andre  Børn,  og  derfor  tager 
Tante  Kasper  ikke  i  Betænkning  at  fortælle 
ham  Historier  og  indprente  ham  Anskuelser,  der 
endogsaa  kun  egner  sig  for  Undtagelser  af  ældre 
Herrer  og  Pensionister.  Tante  har  selv  i  sin 
Ungdom  været  en  trodsig  Knægt,  nu  har  han 
ikke  mere  Lejlighed  til  at  vise  nogen  direkte 
Trods,  da  Ingen  har  Noget  at  sige  over  ham, 
men  gennem  sit  andet  Jeg  fortsætter  han  sin 
Trods  mod  Alt,  hvad  der  forbydes  eller  negtes 
Drengen,  Faderen  behøver  blot  at  sige  om  No- 
get,   som   Sønnen   ønsker   sig:    Det   er   for  dyrt! 

Det  passer  ikke  for  Dig!  eller:  Hvad  skulde 
Du  med  det?  —  saa  køber  Tante  Kasper  det 
straks  til  Barnet.  Hver  Gang  den  Lille  beklager 
sig  over  en  formentlig  Fornærmelse  eller  Tilside- 
sættelse, tager  Tante  Kasper  straks  Parti  for 
ham,  det  er  jo  selve  den  gamle  Hantante,  der  er 
bleven  fornærmet  i  sin  Fortsættelse!  Og  For- 
ældrene kan  aldeles  ikke  hamle  op  med  ham, 
han  overbyder  dem  ved  enhver  Lejlighed.  De 
har  kun  Villie  til  at  give  Drengen  Medhold,  naar 
han  har  Ret  —  Tante  sætter  særlig  Pris  paa  at 
være  alene  paa  hans  Side,  naar  han  har  Uret. 
De  har  kun  Ævne  til  at  føje  deres  Søn,  naar 
han  ønsker  noget  Nyttigt  og  Rimeligt  —  Tante 
anvender  hele  sin  Ævne  paa  at  skaffe  ham  det 
Unyttige  og  Urimelige,  der  naturligvis  altid  er 
Genstand  for  de  varmeste  Ønsker.  Hvad  Under 
da,  at  lille  Peter  mere  og  mere  vender  sig  fra 
Forældrene  og  klynger  sig  fast  til  sit  Forbillede 
—  hvad  Under,  at  han  Dag  for  Dag  kommer  til 
at  ligne  ham  og  de  andre  Tanter  mere  og  mere! 
Jeg  haaber,  at  disse  tre  fire  Billeder  fra 
Tante  -  Galleriet  vil  være  saa  illustrerende,  at 
mine  ærede  Tilhørere  ikke  vil  behøve  nogen  yder- 
ligere Forklaring  over  Tanternes  Indvirkning  og 
Virkemaade,  og  jeg  overlader  derfor  til  Enhver  af 
eget  Bekendtskab  at  fuldstændiggøre  Samlingen, 

Et  Resultat  af  mine  Iagttagelser  af  Tanternes 
Væren  og  Virken  turde  jeg  dog  maaske  endnu 
anføre  som  mindre  bekendt  for  det  større  Publikum. 

De  kender  Alle  det  gamle  Sagn  om,  hvor- 
ledes de  Underjordiske  i  Nattens  Mørke,  mens 
Forældrene  sov,  stjal  deres  Børn  og  lagde  smaa 
visne,  vantrevne  Skiftinger  i  Vuggen.  —  Taler 
ikke  Sandsynligheden  for,  at  denne  Beskyldning 
mod  de  stakkels  Højfolk  er  opfundet  og  udspredt 
af  Tanterne  for  at  skjule  deres  egne  Misgernin- 
ger? Er  De  ikke  enig  med  mig  om,  at  hvis 
lille  Peters  Forældre  efterhaanden  opdager, 
at  deres  vakre  lille  Søn  er  bleven  til  en  vissen 
vantreven  Skifting,  der  er  lige  saa  gammel,  lige 
saa  sær  og  lige  saa  tilovers  i  Verden  som  alle 
hans  Tanter  tilsammen,  saa  er  Fejlen  ikke  den, 
at  de  gode  Forældre  har  forsømt  at  lægge  Staal 
i  Vuggen  mod  Vætterne,  men  at  de  ikke  til- 
strækkelig  har    staalsat    sig   imod    Tanterne. 

Jeg  har  nu  talt  og  lettet  mit  Hjerte,  talt 
ikke  for  min  Fornøjelse,  men  for  at  gøre  min 
Skyldighed,  og  talt  uden  alle  personlige  Hensyn, 
ti  jeg  har  Intet  udestaaende  med  Tanterne. 
Tvertimod:  jeg  føler  oprigtig  Deltagelse  for  den 
ulykkelige  Kærlighed,  der  gør  dem  farlige  for 
den  opvoksende  Slægt,  og  det,  der  har  drevet 
mig  til  at  tale,  er  udelukkende  den  endnu  større 

Deltagelse,  jeg  nærer  for  deres  Nevøer  og  Niecer, 
de  haabfulde  smaa  Væsener,  som  jeg  saa  gerne 
vilde  se  frelste  fra  at  arve  Tantekærligheden  og 
Tanteværdigheden  —  eller  med  ét  Ord:  at  blive 
fortantede. 

Hvis  Nogen  skulde  nære  Tvivl  om  min  Op- 
rigtiglied, naar  jeg  forsikrer,  at  jeg  holder  Tan- 
terne meget,  meget  mere  til  Gode,  end  de  holder 
mig,  vil  jeg  blot  bede  ham  oplæse  denne  Fore- 
læsning for  sit  Huses  Tanter.  .  .  . 

Saa   skal   han   høre! 


V. 


De  fire  Teraperamenter. 

Forelæsning  for  —  Hvemsomlielst 


i 


Mine  Herrer! 

Allerede  i  Menneskeslægtens  første  Barndora 
gjorde  et  godt  Hoved  den  Opdagelse,  at  der  var 
For  og  Bag,  Højre  og  Venstre  paa  alle  Hoveder. 
Dette  firkantede  Resultat  førte  til  utallige  lig- 
nende, saasom:  at  Verden  havde  fire  Hjørner, 
Kloden  fire  Elementer,  Aaret  fire  Aarstider,  Staten 
fire  Stænder ,  Menneskene  fire  Temperamenter 
o.s.v.  o.s.v.  Herved  blev  man  staaende  en  Tid; 
men  efterhaanden  som  Menneskene  udviklede 
sig,  blev  deres  Hoveder  mere  og  mere  flersidige, 
og  denne  Flersidighed  gjorde  sig  gældende  over- 
alt paa  Firsidighedens  Bekostning.  De  fire  Ele- 
menter blev  opløste  i  nogle  og  halvfemsindstyve 
Grundstoffer,  og  i  Stedet  for  fire  Streger  fik 
Kompasset  to  og  tredive.  Man  opdagede  Lande 
—  f.  Eks.  Danmark  —  hvor  der  hverken  var 
Sommer  eller  Vinter,  og  de  fire  xA.arstider  blev 
derfor  udstykkede  i  tolv  Maaneder.  Heller  ikke 
Standsdelingen     kunde     bestaa.        Adelen     søgte 

Præstekald  og  drev  borgerlig  Næring,  Gejstligheden 
blev  mere  og  mere  verdslig,  Borgerne  købte  ade- 
lige Titler  og  Bønderne  adelige  Godser  —  kort: 
Stænderne  løb  i  Et  overalt,  selv  hos  vore  gode 
Venner  og  Naboer  Svenskerne,  der  tilligemed  Hin- 
duerne til  det  Yderste  vedligeholdt  de  fire  Kaster 
til  Advarsel  og  Skræk  for  andre  Nationer.  Af  alle 
de  gamle  Firdelinger  har  vi  nu  kun  Læren  om 
de  fire  Temperamenter  tilbage,  og  det  er  denne, 
jeg  her  agter  at  foredrage  mine  ærede  Tilhørere 
i  kort  Udtog. 

Temperamenterne  eller  Sindsbeskaffenhederne 
er  fire :  det  sangvinske,  det  koleriske,  det  melan- 
kolske og  det  flegmatiske.  Vistnok  gives  der 
Nogle,  som  paastaar,  at  Temperamenternes  Antal 
beløber  sig  til  cirka  otte  hundrede  Millioner; 
men  dette  benægter  jeg  paa  det  Bestemteste, 
indtil  man  forelægger  mig  en  Specifikation  over 
dem  alle.  —  Imidlertid  vil  jeg  dog  af  særlig 
Forekommenhed  mod  anderledes  Menende  ind- 
rømme, at  man  lige  saa  sjelden  finder  Tempera- 
menterne som  Grundstofferne  ublandede,  ja  — 
at  de  fleste  Menneskers  individuelle  Temperament 
er  en  Blanding  af  alle  de  fire  ovennævnte.  At 
forklare  mine  ærede  Tilhørere  Oprindelsen  til  de 
forskellige  Temperamenter  skal  jeg  ikke  indlade 
mig  paa.      Et  Forsøg  i  denne  Retning  vilde  give 

mit  Foredrag  samme  Længde  og  Brede  som  en 
ordinær  politisk  Tale,  og  —  hvad  der  var  det 
værste  —  det  vilde  sandsynligvis  endda  gaa  mig, 
som  det  er  gaaet  saa  mangen  en  æret  Taler: 
naar  det  timelange  Foredrag  var  endt,  vilde  && 
af  Tilhørerne,  der  endnu  befandt  sig  i  vaagen 
Tilstand,  akkurat  være  ligesaa  kloge,  som  da  det 
begyndte ;  ti  uagtet  de  Lærde  har  søgt  efter  Aar- 
sagen  til  Temperamenternes  Forskellighed  baade 
her  og  der  —  baade  i  Planeternes  Stillinger  og 
i  Blodets  Atomer  —  er  de  endnu  ikke  blevne 
enige  om  at  finde  den  nogetsteds.  Vi  vil  derfor 
holde  os  til  del  Bekendte:  Temperamenternes 
Virkninger,  deres  ydre  Kendetegn. 

Sangvinikeren  er  Øjeblikkets  Barn,  For 
ham  eksisterer  der  kun  én  Tid  —  det  er  Nu- 
tiden. Fortiden  har  han  glemt,  og  Fremtiden 
kan  han  tænke  paa,  naar  den  kommer  —  »Der 
er  længe  til  siden«,  siger  han.  Han  har  efter 
alle  hans  Venners  Forsikring  et  godt  Hjerte; 
man  kan  foreslaa  ham,  hvad  man  vil;  han  gaar 
ind  paa  Alt  — •  undtagen  at  læse  Matematik. 
Dersom  Dyd  og  Last  er  Vaner,  da  er  han  hver- 
ken dydig  eller  lastefuld,  ti  hverken  hans  Liden- 
skaber eller  hans  Grundsætninger  regerer  over 
Qorten  Dage  ad  Gangen.  Han  er  ustadig  i  Alt 
undtagen  i  Kærlighed;    ti   han    er   bestandig  for- 

elsket,  og  det  er  kun  Genstanden  for  hans  Kær- 
lighed, der  idelig  veksler.  Sine  Løfter  holder 
han  samvittighedsfuldt,  saafremt  han  ikke  glem- 
mer dem  eller  har  Ulejlighed  af  at  opfylde  dem. 
De  Foretagender,  han  begynder,  er  utallige;  de, 
han  fuldfører,  er  derimod  snart  talte.  Han  tæller 
aldrig  sine  Penge  og  véd  aldrig,  hvad  Klokken 
er,  han  synger  alle  nye  Viser,  men  kan  aldrig 
mere  af  Teksten  end  de  to  første  Linier;  han 
er  altid  begejstret  og  altid  i  Gæld.  Fortæller 
han  en  Historie,  da  lægger  han  heller  til,  end 
tager  fra;  efter  hans  Ordbog  hedder  «ret  smukt«  : 
»guddommeligt",  og  i  Stedet  for  «en  Tidlang •> 
siger  han  altid  »en  Evighedn.  Han  interesserer 
sig  baade  for  Hemmeligheder  og  Cigarer;  men 
saasnart  han  kommer  til  at  tale  med  en  Ven,  er 
det  ham  lige  umuligt  at  tie  med  sin  Hemmelighed 
og  at  holde  Ild  i  sin  Cigar.  Da  det  sangvinske 
Temperament  er  det  lykkeligste  af  alle,  bekender 
de  Fleste  sig  dertil.  Til  Sangvinikerne  henregner 
saaledes  en  berømt  tysk  Fysiolog:  næsten  alle  Børn 
og  de  fleste  unge  Piger,  alle  Malere,  Digtere,  Mu- 
sikere og  Skuespillere  —  kort  hele  Kunstnerperso- 
nalet; alle  Probenreutere,  Barberer,  Markører  og 
Lakajer;  endvidere  en  Mængde  Aber,  samtlige 
Hunde,  med  Undtagelse  af  Mopsen,  der  er  me- 
lankolsk,   og    Grævlingehunden,    der   er   kolerisk; 

fremdeles  Egernet,  Græshoppen,   Sang-  og  Som- 
merfuglene o.  s.  V. 

Kolerikeren  kendes  ufejlbarlig  fra  alle 
Andre  paa  to  store  Knuder  over  Ørerne.  Han 
har  som  oftest  dybtliggende  Øjne,  fremstaaende 
Kindben,  stridt  Haar  og  buskede  Øjenbryn  —  i 
Almindelighed  ogsaa  stift  Halsbind  og  opstaaende 
Fadermordere.  Han  er  en  født  Aristokrat;  naar 
han  optræder  som  Frihedsven,  er  det  altid  mod 
sine  Overmænd;  dog  respekterer  han  ogsaa  den 
frie  Villie  hos  sine  Undergivne ,  saalænge  den 
ikke  strider  mod  hans  egen,  ti  den  skal  sættes 
igennem  —  det  koste,  hvad  det  vil.  Kolerikeren 
har  meget  til  fælles  med  en  Dampvogn :  han 
gaar  foran  som  den,  har  Hast  som  den,  river 
Mængden  med  sig  som  den,  spruder  Røg  og 
Gnister  som  den,  kan  eksplodere  som  den  og 
gaar  den  lige  Vej  som  den;  men  en  Gang  kom- 
men ud  af  Sporet,  gaar  han  ogsaa  Pokker  i  Vold 
som  den.  Han  taaler  ikke  Modsigelser  og  lader 
sig  aldrig  tyrannisere  af  Andre  end  sin  Kone 
eller  Husholderske.  Han  holder  sit  Ord  som  en 
spansk  Grande  og  hævder  sin  Værdighed  som  et 
Medlem  af  Rangforordningens  9de  Klasse  Nr.  13. 
Han  giver  heller  for  meget  end  for  lidt,  saa- 
vel  af  Penge  som  af  Prygl.  Han  hader  Tevand 
og    Tevandskonversation ,    drikker    tørre    Snapse, 

skraar  Tobak,  bander  og  gaar  paa  Jagt.  Hans 
Foredrag  er  sædvanlig  højrøstet;  er  han  mu- 
sikalsk, saa  synger  han  Bas  og  behandler  sit 
Fortepiano  som  Smeden  sin  Ambolt;  Janitschar- 
musik  foretrækker  han  ubetinget  for  Ruladesang. 
Til  Kolerikerne  henregnes  alle  Tyrker,  Spaniere 
og  Korsikanere,  alle  Stridshelte  saavel  i  Statens 
Tjeneste  som  i  Skovene  og  paa  Landevejen,  alle 
Læger  og  Skarprettere,  Sygevogtere  og  Fange- 
fogder, Journalister  og  Politibetjente,  samtlige 
Rovdyr  lige  fra  Løven  til  Pindsvinet;  sluttelig 
d'Hrr.  Væddere,  Gedebukke,  Kalkunhaner,  Viber, 
Hvepser  og  Hajfiske  o.  s.  v. 

Melankolikeren  kender  man  i  lang  Af- 
stand paa  hans  langsomme  Gang  og  bøjede  Nakke. 
Kommer  han  nærmere,  saa  opdager  man  som  of- 
test en  Næse ,  hvis  Størrelse  betydelig  over- 
skrider den  reglementerede.  Hans  Mine  er  lige- 
ledes paafaldende;  man  skulde  næsten  tro,  at 
han  altid  havde  Tandpine.  Han  er  folkesky  og 
tilbageholdende ;  han  vender  hver  Skilling  i  Haan- 
den,  førend  han  giver  den  ud,  og  hvert  Ord  i  Mun- 
den, førend  han  udtaler  det.  Mistænksom  er  han 
over  al  Beskrivelse ;  naar  Nogen  ler,  tror  han, 
at  det  er  ad  ham;  man  skal  ikke  let  kunne  sige 
Noget,  som  han  ikke  véd  at  "tage  til  sig»  som 
en  Stikpille.     Han   vil   tænke  sig  til  Bunds  i  Alt 

Og  har  en  farlig  Tilbøjelighed  til  at  gruble  over 
Hegels  Filosofi,  Johannes's  Aabenbaring  og  Op- 
findelsen af  Perpetuum  mobile.  Han  er  yderst 
forsigtig;  naar  han  gaar  i  Byen,  trykker  han  sig 
tæt  ind  til  Husene,  for  at  ikke  en  Tagsten  skal 
falde  ham  ned  i  Hovedet,  og  naar  han  om  Af- 
tenen er  gaaet  til  Sengs,  staar  han  tre  Gange  op 
for  at  se,  om  han  virkelig  har  lukket  Døren. 
Har  han  Penge,  saa  drømmer  han  hver  Nat,  at 
man  bestjæler  ham,  og  har  han  en  Kone,  tror 
han,  at  enhver  Forbigaaende  er  hendes  hemme- 
lige Elsker.  I  Fjendskab  er  han  uforsonlig,  og 
i  Venskab  er  han  trofast;  men  hans  Ven  maa 
behandle  ham  saa  forsigtig  som  et  raaddent  Æg, 
hvis  han  ikke  bestandig  skal  føle  sig  fornærmet 
og  tilsidesat.  Han  er  vankelmodig  i  at  fatte 
Beslutninger,  men  halsstarrig  i  at  udføre  dem. 
Han  holder  ikke  af  Solskin,  afskyer  Dans  og 
hader  Kobbersmede,  bruger  Snus,  spiser  Medicin 
som  dagligt  Brød  og  tror  paa  Anelser  —  som- 
metider endogsaa  paa  Spøgelser  og  Homøopati. 
Med  faa  Undtagelser  hører  alle  virkelige  og  op- 
digtede Romanhelte  til  Melankolikerne ;  item  gamle 
Jomfruer  i  Almindelighed  og  Guvernanter  i  Sær- 
deleshed, item  alle  Skakspillere,  gamle  Studenter, 
afskedigede  Reserve-Officerer,  alle  miskendte  Ge- 
nier,  Flertallet  af  de  saakaldte   Levebrødsmænd, 

især  Skolelærerne  —  for  saa  vidt  som  de  ikke 
tillige  er  Lovgivere.  Afgjorte  Melankolikere  er 
endvidere  Grævlingen,  Murmeldyret,  Muldvarpen, 
Flagermusen,  Uglen  og  Faarekyllingen  o.  s.  v. 

Flegmatikeren  er  næsten  altid  ved  godt 
Huld.  Der  er  noget  vist  Afrundet  ved  hele  hans 
Personlighed.  Hans  Mave  danner  en  Cirkel,  hans 
Ansigt  og  Øjne  ligeledes,  hans  Tankegang  lige- 
ledes. Mens  den  kantede  Koleriker  bestandig 
støder  og  bliver  stødt,  idet  han  svømmer  imod 
Strømmen,  glider  den  trinde  Flegmatiker  rolig 
ned  ad  samme.  Hans  Fedme  holder  ham  oppe. 
I  Staten  er  han  en  af  de  <' bedste  Borgere«.  Han 
er  hverken  revolutionær  eller  reaktionær;  ti  baade 
Fremgang  og  Tilbagegang  fordrer  Bevægelse,  og 
da  han  slet  ikke  er  Ven  af  Bevægelser,  er 
han  strengt  konservativ.  Nødsages  han  til  at  gaa, 
saa  slentrer  han;  staar  han  stille,  saa  læner  han 
sig  altid  til  Noget,  og  sidder  han,  saa  lægger 
han  enten  Armene  i  Skødet  eller  paa  Bordet. 
Lidenskaber  kender  han  kun  af  Navn,  og  svær- 
mer han  for  Noget,  saa  er  det  sædvanlig  for  at 
fiske,  sove  til  Middag  og  drikke  bajersk  01.  Da 
han  er  en  afgjort  Fjende  af  Krigen,  bliver  han 
sjelden  mistænkt  for  at  have  opfundet  Krudtet; 
derimod  skal  det  være  aldeles  vist,  at  han  har 
opfundet  de  polstrede  Lænestole,  indrettet  Kakkel- 

ovnskrogene  og  bragt  de  store  Merskumspiber  i 
Mode.  Blandt  Flegmatikerne  vil  man  finde  en  stor 
Mængde  Spekhøkere,  Øltappere,  Lysestøbere,  gamle 
Præster  og  Hollændere,  samt  Størstedelen  af  den 
saa  meget  omtalte  Hr.  Sørensens  Familie  — 
endvidere:  samtlige  hornede  og  langørede  Hus- 
dyr, Skildpadden,  Stokfisken,  Sneglen,  den  lyk- 
salige Østers  og  alle  øvrige  Skaldyr. 

Disse  faa  Karaktertræk,  som  jeg  nu  har 
haft  den  Ære  at  fremføre  —  dels  efter  berømte 
Fysiognomers  og  Fysiologers  Optegnelser,  dels 
efter  egne  Observationer  —  vil,  som  jeg  haaber, 
være  tilstrækkelige  til  at  give  mine  gunstige  Til- 
hørere et  klart  Begreb  om  de  fire  Temperamen- 
ter, og  har  man  først  dette,  vil  man  let  kunne 
sortere  Menneskene.  Man  behøver  kun  fra  sit 
Vindu  at  betragte  de  Forbigaaende:  De,  der 
snart  løber  og  snart  staar  stille,  er  Sangvinikere. 
De  ,  der  tramper  afsted  med  korte  afmaalte 
Skridt,  er  Kolerikere.  De,  der  lister  sig  frem, 
er  Melankolikere,  og  de,  der  slæber  Benene  efter 
sig,  Flegmatikere.  Ligesaa  let  vil  man  genkende 
de  fire  Temperamenter  til  Hest.  Sangvinikeren 
rider  altid  i  Galop,  det  vil  sige  Jagtgalop,  eller 
som  man  kalder  det  paa  Landet:  Degnegalop. 
At  Hesten  slaar  falsk  an,  generer  ham  aldrig: 
(■Bare  det  gaar!»   Kolerikeren  rider  derimod  sæd- 

vanlig  i  stødt  Trav;  er  han  særdeles  oprømt:  i 
kort  sluttet  Galop,  og  naar  han  bliver  vred:  i 
Karriere.  Melankolikeren  lader  sin  Rosinante 
bevæge  sig  jævnt  i  Skridt,  kun  ved  højtidelige 
Lejligheder  i  Lunte  —  og  Flegmatikeren  rider  .  .  , 
Nej  det  er  sandt!  —  Han  rider  slet  ikke.  Han 
kører  kun,  og  det  i  en  saa  magelig  og  lavbenet 
Vogn  som  muligt. 

Hos  Damerne  er  det  mindre  let  at  skelne 
mellem  Temperamenterne,  da  de  i  Reglen  hos  dem 
er  meget  blandede.  Vil  man  bestemme  dem  meget 
nøje,  bliver  Forholdet,  der  skifter  med  Alder  og  Vil- 
kaar,  omtrent  følgende :  Som  Børn  er  de  sangvinsk- 
flegmatiske, som  unge  Piger  sangvinsk-sangvinske, 
som  Koner  sangvinsk-koleriske,  som  Enker  sang- 
vinsk-melankolske,  og  som  ældre  Jomfruer  sang- 
vinsk-melankolsk-koleriske.  Et  ublandet  Tempera- 
ment røber  sig  øjeblikkelig  —  især  ved  Modtagelsen 
af  et  Frieri.  Er  den  unge  Dame  sangvinsk,  svarer 
hun:  (»Hvorfor  ikke!»  —  er  hun  melankolsk,  beder 
hun  om  Betænkningstid  —  er  hun  flegmatisk,  hen- 
viser hun  Frieren  til  Papa  —  og  er  hun  kolerisk, 
giver  hun  ham  en  Kurv  eller  falder  ham  om 
Halsen. 

Ved  fortsatte  Iagttagelser  vil  man  ikke 
alene  kunne    opdage  Temperamentsforskellen   hos 

de  to-,  fire-  og  seksføddede  Dyr,  men  ogsaa 
genkende  den  hos  alle  andre,  saavel  organiske 
som  uorganiske  Skabninger.  Man  vil  se,  at  den 
svajende  Poppel  med  sine  evigraslende  Blade  er 
sangvinsk,  at  den  knudrede,  vredne  Eg  er  ko- 
lerisk, Taarepilen  og  Granen  melankolske,  og 
den  klodsede,  tykhovedede  Pil  flegmatisk.  Endog- 
saa  hos  Køkkenurterne  vil  man  opdage  Tempe- 
ramenter. Kan  f.  Eks.  Selleriknoppen  være  an- 
det end  Koleriker,  og  er  det  muligt  at  tænke 
sig  noget  mere  Flegmatisk  end  en  Agurk?  — 
Jeg  havde  nær  sagt:  Er  det  muligt  at  tage  No- 
genting i  Haanden  uden  at  se,  under  hvilket 
Temperament  det  sorterer?  —  Spanskrøret  er 
sangvinsk,  Zigenhaineren  kolerisk,  Bambusstokken 
flegmatisk ,  og  Paraplyen  er  jo  en  født  Me- 
lankoliker. 

Nu  ønsker  De  maaske  at  se  en  praktisk 
Anvendelse  af  mine  teoretiske  Iagttagelser?  — 
Velan!  Jeg  skal  straks  have  den  Ære  at  vise 
mig  som  Praktiker  ved  at  udpege  en  Re- 
præsentant for  hvert  af  de  fire  Temperamenter 
blandt  mine  ærede  Tilhørere,  eller  rettere  sagt: 
blandt  dem,  der  ikke  har  været  Tilhørere.  Un- 
der hele  mit  Foredrag  har  jeg  bemærket  en  Herre, 
der  uafladelig  har  hvisket  til  Højre,  til  Venstre, 
fremad  og  bagud  —    det  var  naturligvis  en  Sang- 

viniker.  Da  jeg  tilfældigvis  kom  til  at  nævne 
Ordet  »Skarpretter«,  saa  jeg  en  Anden  pludselig 
rejse  sig  og  forlade  Salen  med  et  knusende 
Blik  til  Katederet  —  han  var  aabenbart  en  Ko- 
leriker. Lidt  efter  begyndte  en  Tredie  skiftevis 
at  betragte  de  lukkede  Vinduer,  den  talrige  For- 
samling og  Deres  ærbødige  Tjener;  hans  ængstlige 
Miner  røbede  tydelig,  at  han  nærede  en  hypo- 
kondrisk  Angst  for  Luftens  Varme  og  Fore- 
dragets Længde,  —  han  listede  sig  sagte  bort,  og 
jeg  behøver  vel  ikke  at  fortælle  Dem:  det  var  en 
Melankoliker.     Nu  gælder  det  altsaa  blot  at  finde 

en  Flegmatiker! Han  er  funden!  —  Men  her 

afbryder  jeg;  ti  jeg  vilde  nødig  forstyrre  den  søde 
Slummer,  hvori  mit  interessante  Foredrag  allerede 
for  længe  siden  har  inddysset  ham. 


VI. 


Kvindens  Emancipation. 
Koncept  til   en   Forelæsning, 

bestcQit  til  at  holdes  af  en  Dame. 


i 


Ærede  Tilhørerinder! 

X/et  saakaldte  stærke  Køn  -  "Herrerne »,  som 
de  saa  gerne  vil  hedde  —  har  mellem  en  Mængde 
andre  udelukkende  Privilegier  ogsaa  tiltaget  sig 
et  Slags  Eneret  til  at  holde  Foredrag.  Den  har 
vundet  Hævd  af  Mangel  paa  Konkurrence,  men 
ligesom  de  fleste  andre  af  deres  selvtagne  For- 
rettigheder gælder  den  naturligvis  ikke  længere, 
end  til  vi  —  det  endnu  stærkere  Køn  —  gør 
vor  Ret  gældende.  Og  hvorfor  skulde  vi  ikke 
gøre  det? 

Dog  vel  aldrig  af  Respekt  for  deres  større 
Begavelse  som  Talere?  —  Mindst  af  Alt!  Hvis 
nogen  Dame  virkelig  endnu  skulde  tro  paa  denne 
Fabel,  saa  behøver  hun  blot  at  høre  et  Par  af 
de  Skaaltaler,  der  holdes  ved  Middagsgilderne, 
eller  hvis  det  ikke  hjælper,  at  læse  et  Numer 
af  vor  Rigsdagstidende.  Det  vil  være  nok  til  at 
forjage  ethvert  Spor  af  Overtro  i  den  Retning. 
Spørg  blot  de  Studerende  om  de  Forelæsninger, 
Professorerne  holder  ved  Universitetet,    saa   skal 

De  høre ,  hvor  man  keder  sig  over  dem !  Og 
spørg  derpaa  en  Professor  om  de  Forelæsninger, 
Fru  Professorinden  holder  i  Hjemmet?  Dem  vil 
han  kun  omtale  med  den  dybeste  Respekt.  Og 
i  den  opbyggelige  Veltalenhed  er  Forholdet  ganske 
det  samme:  af  alle  de  Postiller,  som  gejstlige 
Talere  har  udgivet  i  vor  Tid,  er  der  ikke  én,  der 
har  vundet  halvt  saa  stor  Udbredelse  som  Taler- 
inden  Mistress  Caudles  Aftensangsprædikener. 
Nej  mine  Damer!  Herrernes  Retorik  skal  ikke 
imponere  os.  Lad  dem  kun  prale  af  de  knu- 
sende Filippika'er  og  det  tordnende  «Q.uousque 
tandem« !  —  Jeg  spørger  ganske  rolig  enhver  af 
Pralerne:  »Har  De  nogensinde  hørt  en  vred  Svi- 
germoder holde  Tale?"  Har  han  det,  saa  tier 
han  øjeblikkelig.  Han  indrømmer  i  Stilhed,  at 
der  mellem  Alverdens  Mænd  kun  har  været  en 
eneste  Demostenes  og  en  eneste  Cicero,  mens 
Ingen  aner  Tallet  paa  de  Kvinder,  der  vilde  have 
kunnet  bringe  begge  de  veltalende  Herrer  til  at 
forstumme.  Ja  Mindet  om,  hvad  han  har  hørt, 
vil  slaa  ham  saa  fuldstændig,  at  han  aldrig  mere 
vil  forundre  sig,  naar  en  Dame  bestiger  Taler- 
stolen, saaledes  som  jeg  har  gjort  i  dette  Øjeblik. 

Derfor  —  til  Sagen! 

Det  er  nu  allerede  mange  Aar  siden  No- 
vellen  « Klara  Rafael«    udkom   og   Kvinde-Eman- 

cipationens  Morgenrøde  kastede  sit  Purpurskær 
over  vort  halvt  slumrende  Fødeland.  Hvilken  Op- 
vaagnen,  hvilken  Opvækkelse,  hvilken  Opstand 
blev  der  ikke  i  den  Anledning.  Allarmtrommen 
gik,  Stormklokken  ringede,  alle  literære  Nat- 
vægtere og  Vaagekoner  raabte  »Brand  !»s  ti  blæn- 
dede af  det  nye  Lys  troede  de ,  at  hele  Sam- 
fundsbygningen stod  i  Flammer.  Selv  de  mest 
invalide  Medlemmer  af  vort  æstetiske  Brand- 
korps kom  paa  Benene,  og  fra  alle  Kanter  ud- 
strømmede der  en  Syndflod  af  Blæk  og  Tevand 
for  at  slukke  det  straalende  Meteor.  Ak,  Klara 
var  kommen  for  tidlig  til  Verden!  Filister-Nat- 
huernes Mangfoldighed  formørkede  den  opgaaende 
Sol,  og  Filisterindernes  Ramaskrig  var  nær  ved 
at  fremkalde  et  Jordskælv.  Den  djærve  Tanke, 
der  var  fløjet  til  Vejrs  som  en  Ørn,  faldt  til 
Jorden  som  en  . . .  Gæsling,  og  af  hele  den  30  Bind 
stærke  Klara-Literatur  fandt  kun  et  Par  Smaa- 
pjecer  den  lige  Vej  fra  Boghandelen  til  Pub- 
likum ;  Resten  maatte  vandre  ud  i  Verden  ad 
samme  Omvej,  som  de  unge  Digteres  « lyriske 
Forsøg-)  plejer  at  tage  —  det  vil  sige:  de  gik  Lis- 
pundevis til  Urteboden  og  arkevis  over  Disken. 

«Saaledes  endte  den  første  puniske  Krig», 
men  den  maa  vi  kun  betragte  som  et  Forspil  til 
de  kommende    Dages    Sejre,    der   uundgaaelig   vil 

føre  til  Kartagos  Ødelæggelse  eller  for  at  nævne 
Ordet  ved  dets  rette  Navn:  til  Afskaffelsen  af  de 
Svageres  tilsyneladende  Overmagt. 

Ordet  "Emancipation«  er  jo  vor  Tidsalders 
Løsen,  og  Fremtiden  tilhører  derfor  de  "Under- 
kuede". For  et  Par  Menneskealdere  siden  stod 
Jødernes  og  endnu  for  faa  Aar  siden  Neger- 
nes Emancipation  paa  Dagsordenen.  Hvor  vidt 
har  man  ikke  drevet  begge  disse  Bestræbelser! 
Spørg  i  vore  Dage  efter  Stormagternes  Over- 
magter, og  Enhver  vil  svare:  Det  er  Kapitalen 
og  Pressen.  —  Spørg  videre:  Hvem  repræsenterer 
disse  to  Overmagter?  —  saa  svarer  man:  Det 
gør  de  nys  Emanciperede.  For  Pengemagten 
raader  de  israelitiske  Baroner,  for  Pressemagten 
d'Hrr.  "Negere".  Nu  er  det  os,  der  staar  for 
Turen.  Hvorfor  skulde  vi  ikke  om  kort  Tid  ud- 
gøre Verdens  tredje  —  ja  hvorfor  ikke  dens 
eneste  Overmagt?  Hvem  er  vore  Modstandere? 
Mændene  kan  det  ikke  være.  De  har  i  Aartu- 
sinder  privat  anerkendt  ikke  blot  vore  Menne- 
skerettigheder, men  endogsaa  —  naar  de  var  ret 
galante  -  vor  Engleværdighed,  og  kom  det  til 
off enlig  Afstemning,  er  jeg  vis  paa,  at  ikke  én 
af  dem  vilde  vedgaa,  at  han  nærede  større  Sym- 
pati for  Jøder  og  Negere  end  for  "det  tilbedel- 
.sesværdige    Køn«.       I  alt    Fald    vilde    der    ikke 

være  en  Eneste,  der  betragtede  denne  min  P'or- 
ventning  som  ubeskeden. 

Det  er  meget  let  at  paavise  Aarsagen  til 
det  første  Felttogs  mindre  heldige  Udfald.  Der 
er  et  gammelt,  yderst  vanskeligt  Spørgsmaal,  der 
altid  har  generet  Oppositionen,  nemlig  det:  "Hvad 
er  det  egenlig  I  fordrer?«  Det  var  denne  Trylle- 
formular, der  forrige  Gang  slog  Emancipations- 
heltinderne  Værget  ud  af  Haanden.  De  havde 
forberedt  sig  paa  at  fore  utallige  Beviser  for,  at 
Kvindens  Stilling  burde  være  anderledes,  men 
hvorledes  den  burde  være,  det  havde  man  den 
Gang  ikke  faaet  Tid  til  at  udtænke. 

Nu  er  vi  komne  videre.  I  de  mange  Aar, 
der  er  forløbne,  har  man  holdt  Massemøder  i 
Amerikas  Kirker  og  Smaaforsamlinger  i  Køben- 
havns Danseboder  for  at  drøfte  Spørgsmaalet. 
Der  er  skrevet  et  helt  Bibliotek  fuldt  af  Bøger 
om  Kvindens  Ævner,  Kvindens  Rettigheder  og 
Kvindens  Undertrykkelse ,  og  der  er  gjort  en 
Mængde  smaa  Indrømmelser  for  at  bringe  vore 
store  Krav  til  Tavshed.  Man  har  ansat  nogle 
kvindelige  Kommis'er  og  Kasserere,  nogle  kvin- 
delige Skolelærere,  nogle  kvindelige  Telegrafister, 
nogle  kvindelige  Litografer,  Fotografer  og  Typo- 
grafer, ja  man  har  endogsaa  som  Kuriositet  ud- 
klækket   et    Par    kvindelige    Studenter,    der    dog 

ikke  endnu  har  turdet  benytte  sig  af  Standens 
vigtigste  Prærogativ:  Retten  til  at  bære  Rushue 
—  men  det  forslaar  aldeles  ikke.  Indrømmelser 
har  vi  slet  ingen  Brug  for.  De  gode  Herrer 
glemmer  Sagnet  om  vort  Forbillede  Psyke.  Hun 
forstod  ikke  blot  at  lukke  alle  tre  Munde  paa 
Kerberos  ved  at  fylde  dem  med  Smaakager,  men 
hun  var  tillige  standhaftig  nok  til  at  lukke  sin 
egen  Mund  for  alle  de  smaa  Slikkerier,  hvorved 
hun  kunde  blive  sammenspist  med  den  nedre 
Verden  og  afspist  for  sine  højere  Forhaabninger. 
Vi  lader  os  heller  ikke  afspise  med  Høfligheds- 
beviser  og  Naades-Akter.  Denne  Gang  har  vi 
Svaret  paa  rede  Haand,  og  naar  nu  de  velvillige 
Herrer  spørger  os,  hvilke  nye  Rettigheder  vi 
fordrer,  saa  skal  Overraskelsen  komme  paa  deres 
Side,  ti  vi  svarer:  Slet  ingen!  Vi  kræver 
blot  Anerkendelse  af  de  Rettigheder,  vi 
har  og  altid  har  haft. 

Vi  begærer  ikke,  at  man  skal  udvide  den 
Indflydelse,  Kvinden  fra  Arilds  Tid  har  udøvet 
paa  Samfundets  Forhold  og  Begivenhedernes  Gang, 
ti  den  er  mere  end  stor  nok,  men  vi  fordrer  som 
Ret  —  ikke  som  Naade  —  at  den  skal  gøres 
vitterlig. 

Hvorfor  skal  ethvert  Skolebarn  lære  at  be- 
undre Temistokles,   mens  Lærerne  selv  næppe 

véd  Navnet  paa  hans  Kone,  der  dog,  efter  hans 
egne  Ord,  herskede  over  ham,  ligesom  han  her- 
skede over  Atenerne?  Hvorfor  skal  der  tales 
saa  meget  om  John  Mariboroughs  Bedrifter 
og  saa  lidt  om  Sarah  Jennings,  skøndt  end- 
ogsaa  Voltaire  har  erkendt,  at  alle  hendes 
stridbare  Ægteherres  Fortjenester  kunde  rummes 
i  et  Par  af  hendes  Silkehandsker?  Og  hvorfor 
skal  man  altid  fortælle,  at  det  var  Frederik 
den  Tredie,  der  indførte  Enevoldsregeringen 
ved  Hjælp  af  Borgmester  Nansen,  uagtet  man 
kommer  Sandheden  meget  nærmere  ved  at  sige: 
den  blev  indført  af  Sofia  iVmalia  ved  Hjælp 
af  Borgmesterinde  Nansen?  Vi  fordrer  en 
fuldstændig  Revision  af  Historien,  og  for  Nuti- 
dens Vedkommende :  en  gennemgribende  Omar- 
bejdelse af  Hof-  og  Stats-Kalenderen. 

Herrerne  kan  meget  godt  spare  sig  den  Ulej- 
lighed at  foreslaa  og  forhandle  den  saa  meget 
omtalte  og  omtvistede  Tillægsparagraf  til  Stats- 
forfatningen, der  skulde  aabne  os  Adgang  til 
Statens  Embeder,  ti  den  er  aldeles  overflødig.  I 
Virkeligheden  er  der  ikke  et  eneste  af  dem,  som 
vi  ikke  til  forskellige  Tider  har  bestyret  —  uden 
Udnævnelse  og  uden  Indsigelser.  Det  er  ingen 
løs  Paastand,  men  en  Kendsgerning,    der   er   op- 

taget  i  den  folkelige  Bevidsthed  og  kan  paavises 
ex  consensu  gentium.  Jeg  kan  spørge  enhver  af 
mine  ærede  Tilhørerinder,  ja  jeg  tør  endogsaa 
appellere  til  mine  Tilhøreres  Oprigtighed  og  bede 
dem  svare  paa  Spørgsmaalet:  Har  De  ikke,  en- 
hver især,  kendt  en  eller  anden  Embedsmand, 
der  hverken  var  Mand  eller  forte  Embede,  men 
kun  fungerede  som  sin  Kones  Fuldmægtig,  og  det 
endda  med  en  meget  indskrænket  Fuldmagt?  — 
Nu  vel !  Lad  disse  Herrer  lige  som  hidtil  beholde 
deres  Rang  og  Værdighed,  men  i  Rettens  og 
Billighedens  Navn  fordrer  vi,  at  deres  Koner  faar 
Del  i  Æren  for  den  Gerning,  som  de  selv  styrer. 
Naar  man  nu  ikke  mere  vil  udmærke  Embeds- 
mændene med  de  gamle  herlige  Titler,  der  saa 
nemt  kunde  omskrives  saaledes,  at  vi  tik  alle  de 
forskellige  Raadinde-Titler,  saa  maa  vi  fastholde 
vor  Ret  til  at  opkaldes  efter  selve  Embederne 
som  Fru  Postmesterske,  Fru  Avditrice,  Fru  Told- 
kontroleuse,  Fru  P\ildmægtiginde  o.  s.  v.  Og  da 
Ordenstegnen'e  ved  Titlernes  Indskrænkning  faar 
saa  meget  desto  større  Betydning,  maa  vi  ogsaa 
gøre  Krav  paa  vor  Part  i  dem.  Man  behøver 
blot  at  tage  dem  i  Ojesyn  for  at  overbevise  sig 
om,  at  de  langt  bedre  egner  sig  til  Smykke  for 
en  smuk  Damehals  end  til  Dekoration  paa  den 
ene    Side    af    en    sort  Videnskabsmand    eller    en 

blaa  Krigsmand,  og  naar  man  har  fundet  det 
passende  at  titulere  en  Herre,  der  ikke  en  Gang 
har  besteget  en  Kamel:  Elefantridder,  hvad 
skulde  der  da  være  til  Hinder  for,  at  en  Dame, 
der  baade  forstod  at  føre  Kommando  og  havde 
Mod  til  at  kæmpe  for  sin  Fane,  kunde  kaldes  Kom- 
mandørinde  af  Dannebroge  og  Dannebrogskvinde? 
Men  ogsaa  af  det  Navn,  som  Manden  bærer 
efter  sin  borgerlige  Forretning ,  tilkommer  der 
Kvinden  en  berettiget  Part.  Der  gives  for  Eks- 
empel Koner,  som  baade  ejer  et  Gods  og  har  en 
Mand,  der  i  den  Anledning  lader  sig  kalde  Gods- 
ejer. Vil  man  nu  ikke  kalde  en  saadan  Dame 
Fru  Gods-  og  Godsejer-Ejerinde,  maa  man  dog 
i  det  allermindste  titulere  hende  Fru  Godsej er- 
inde.  Naar  man  skriver  »Hr.  Hof-Skomager 
Pløkmand«  til  en  gammel  Patient,  der  i  ti  Aar 
ikke  har  rørt  ved  sine  egne  Støvler,  end  sige  for- 
synet Hoffet  med  Sko,  hvorfor  skal  man  da  ikke 
anerkende  hans  Kone,  der  styrer  baade  Værk- 
stedet, Udsalget  og  Hofleverancerne,  som  Fru 
Skomagerske?  Og  naar  en  saadan  Blækspilder 
som  den  unge  Strandmose  skal  kaldes  «Hr. 
Literatusi),  fordi  han  har  skrevet  nogle  ulæselige 
Vers  og  nogle  utrykkelige  Feuilletonskitser,  hvor- 
for skal  saa  ikke  hans  ældre  Søster,  der  har 
skrevet    en    udmærket   Kogebog,    hedde    »Frøken 

Literatricen  ?  Ja,  naar  man  gaar  saa  vidt,  at 
man  kalder  en  gift  Mandsperson,  der  kun  stemmer 
Ja  og  Nej  efter  Diktat  og  aldrig  paa  Tinge  har 
vist  Spor  af  Mandsmod  eller  Folkevid:  Hr. 
Folke-Tingsmand,  hvem  vil  da  kunne  nægte, 
at  hans  Hustru,  der  under  hele  Rigsdagen  maa 
være  baade  Mand  og  Kone  i  sit  Hus,  langt  bedre 
fortjener  Navnet   "Fru  Rigsdagskone?« 

Man  maa  ikke  tro,  at  en  saadan  Benævnelse 
kun  er  en  tom  Lyd,  der  ingen  praktisk  Nytte 
fremkalder.  Navnet  trækker  mere  efter  sig,  end 
man  tror.  Vænner  man  sig  blot  til  at  høre 
Titelen  "Folketingskone«,  saa  vil  det  i  denne  Tid, 
da  Besparelsessystemet  drives  til  det  Yderste, 
ikke  vare  længe,  førend  man  vil  indse,  hvor  langt 
billigere  man  kan  faa  Folket  repræsenteret  ved 
Kvinder  end  ved  Mænd,  og  opnaar  vi  først  et 
Flertal  i  Repræsentationen,  saa  skulde  det  være 
sært,  om  ikke  de  Herrer,  der  sidder  paa  Tabu- 
retterne, naar  som  helst  vilde  være  saa  galante 
at  rejse  sig  og  bede  os  tage  Plads  —  hvilket  er 
meget  mere,  end  et  Flertal  af  Rigsdagsmandfolk 
skal  kunne  gøre  Regning  paa. 

Vore  Ævner  til  at  besørge  en  Portefeuille 
behøver  jeg  vel  næppe  at  dokumentere.  Hvis 
nogen  af  de  gode  Herrer  skulde  nære  Tvivl 
om ,     at    vi    kan    gøre     det    lige    saa    godt    som 

de,  saa  vil  jeg  blot  bede  ham  om  at  op- 
tælle, hvor  mange  Forsøg  der  siden  1848  er  gjort 
for  at  sammensætte  et  Ministerium  af  Mænd, 
saaledes  at  det  kunde  tilfredsstille  de  politi- 
serende Mandfolk  —  og  derefter  at  undersøge, 
om  det  er  lykkedes  blot  en  eneste  Gang.  Naar 
han  har  gjort  sig  den  Ulejlighed,  og  med  dei'. 
Samme  rigtig  nøje  lagt  Mærke  til  de  Minister- 
kandidater, der  af  og  til  har  været  opstillede, 
saa  vil  han  sikkert  indrømme,  at  man  allerede 
har  været  meget  nær  ved  at  maatte  indlade  sig 
med  umulige  Kandidater  —  og  for  dem  bør  dog 
virkelig  de  mulige  Kandidatinder  foretrækkes. 

Som  sagt:  det  gælder  først  og  fremmest  at 
hævde  vort  Navn,  og  derfor  bør  vi  allerførst 
nedlægge  vor  kraftigste  Indsigelse  mod ,  at 
det  gøres  til  en  midlertidig  Benævnelse,  som 
vi  efter  Bryllupet  straks  bør  skille  os  af 
med  for  at  opkalde  os  efter  den  Herre,  som  vi 
hæver  til  Værdigheden  Ægtemand.  Det  er  alle- 
rede mere  end  urimeligt,  at  den  vordende  Slægt 
altid  skal  bære  Faderens  Navn  uden  Hensyn  til, 
hvorvidt  det  er  ham  eller  Moderen,  der  i  Virke- 
ligheden er  Familiens  Overhoved.  Vi  har  haft 
en  Konge,  som  hed  E  strid  søn,  to  berømte 
Helte,  som  hed  Torgunna sønnerne,  og  en  meget 
respektabel    Novelletigur ,    der    hed    Katrine  sen 

—  hvorfor  skulde  ikke  lignende  Opkaldelser  kunne 
gennemføres?  Dog  derom  kan  der  altid  blive 
Tale. 

Værre  er  det,  at  naar  en  Dame  i  vore 
Dage  har  vundet  al  den  Beundring,  der  behøves 
til  at  gøre  et  Navn  verdensberømt  —  naar  hun  i 
dette  Navn  har  Lønnen  for  utallige  Opofrelser 
"og  Forskrivningen  paa  en  uberegnelig  Mængde 
Herligheder  —  naar  hun  f.  Eks.  er  blevet  den  be- 
rømte Forfatterinde  F  r  e  d  e  r  i  k  a  B  r  e  m  e  r,  den  be- 
rømte Malerinde  Kosa  Bonheur,  den  berømte 
Skuespillerinde  Rachel  Felix  eller  den  berømte 
Sangerinde  Jenny  Lind  —  og  hun  derpaa  finder 
en  elskværdig  Frier,  der  har  alle  de  fortræffelige 
Egenskaber,  som  behøves  for  at  være  Kunstner- 
iudemand,  men  ikke  noget  andet  Navn  end  Han- 
sen, Jensen,  Larsen  eller  Mikkelsen,  saa  skal 
det  ikke  være  hende  tilladt  at  gøre  dette  stak- 
kels Menneske  lykkelig,  hvis  hun  ikke  vil  give 
Afkald  paa  sit  gode  Navn  og  kalde  sig  Frederika 
Hansen,  Rosa  Jensen,  Rachel  Larsen  eller  Jenny 
Mikkelsen.     Det  er  for  oprørende! 

Vel  vil  Retfærdigheden  til  Dels  gøre  sig 
gældende  ved,  at  en  slig  Person  privat  bliver  op- 
kaldt efter  sin  Kone  og  kun  omtalt  som  "Rachels 
Mand",  « Jenny  Linds  Mand«  o.  s.v.  —  men  det 
er  ikke  tilstrækkeligt.      Ogsaa  officielt  fordrer  vi 

Respekt  for  vore  Navne.  Naar  Hr.  A.  B.  Jespersen 
er  saa  fordringsfuld,  at  han  tør  bejle  til  Signora 
Pepita  d'Olivo ,  saa  maa  han  ogsaa  være  saa 
beskeden,  at  han  efter  Bryllupet  underskriver  sig: 
«A.  B.  d'Olivo  født  Jespersen.« 

Endnu  en  Gang:  Vore  Fordringer  bør  kun 
gaa  ud  paa  Anerkendelsen  af  de  Rettigheder, 
som  vi  allerede  ejer  og  udøver.  Derfor  bør  hele 
Emancipationskampen  udelukkende  rettes  mod  det 
falske  Skin,  der  fremstiller  os  som  Fortrykte,  og 
derfor  har  alle  de  tidligere  Felttog  faaet  en  lige 
saa  bedrøvelig  Ende  som  Don  Quichotes  Fægt- 
ning med  Vejrmøllerne. 

Næsten  alle  vore  Forkæmpere  har  henvendt 
sig  til  de  afmægtige  Mandfolk  og  opfordret  dem 
til  at  gøre  Ende  paa  »Kvindens  Underkuelse')  i 
Stedet  for  at  sige  til  Kvinden:  Vis  blot  den 
Magt,  som  Du  har,  naar  Du  vil  have  den.  Man 
har  fortalt,  at  Kvinden  var  trælbundet  af  For- 
dommens Lænker,  og  at  enhver  storstilet  Op- 
træden af  hende  blev  umuliggjort  af  et  smaaligt: 
«Det  passer  sig  ikke«.  Men  hvem  er  det,  der 
bestemmer,  hvad  der  passer?  Det  er  os  selv. 
Det  gør  vi  Damer  —  vi  og  ingen  Anden.  Vi 
gør  det  uden  Herrernes  Samtykke,  ja  trods  deres 
Indsigelser. 

8 

Spørg  for  Eksempel  Mændene,  om  det  er 
passende  at  anvende  Fløjel  og  Silke  til  Gade- 
fejning i  Stedet  for  Riskoste.  De  vil  alle  som 
en  raabe:  «Nej  paa  ingen  Maade».  Men  bryder 
vi  os  derom?  Nej  paa  ingen  Maade.  Saasnart 
vi  bliver  enige  om,  at  Slæb  skal  være  paa  Mo- 
den, slæber  vi  alligevel  Hundredetusinder  Alen 
Fløjel  og  Atlask  hen  ad  Flisestenene  og  Spad- 
seregangene. 

Spørger  vi  en  Herre,  om  han  finder  det  pas- 
sende at  slynge  sin  Arm  om  Livet  paa  en  frem- 
med Dame,  saa  vil  han  i  sit  Hjertes  Enfoldighed 
svare  med  et  forfærdet:  «Nej  Gud  bevares«,  men 
da  vi  Damer  holder  af  at  valse,  saa  paastaar  vi, 
at  om  Dagen  og  uden  Musik  vilde  det  være  en 
Skandale,  der  maatte  fremkalde  Nødraab,  men  om 
Aftenen  og  med  Musik  er  det  derimod  et  Ga- 
lanteri, der  kan  modtages  med  Smil  og  Tak.  Og 
hvad  siger  vore  Tyranner  dertil  ?  De  siger : 
«Som  I  vil!«  Ja  vore  værdige  Fædre  føler  sig 
endogsaa  smigrede,  naar  vi  bliver  omfavnede  af 
ret  Mange  om  Aftenen,  mens  vore  brave  Brødre, 
Kærester  og  Ægtemænd  staar  færdige  til  at  slaas 
paa  Liv  og  Død  med  Enhver,  der  turde  vove  at 
overskride  Bestemmelsen  om  Dagen. 

Har  ikke  alle  skrivende  Mænd  været  enige 
om,  at  Intet  kunde    være  mere  upassende  for  en 

Kvindefigur  end  saadanne  vanskabende  Udbyg- 
ninger som  Krinoliner,  Sæt  og  Chignoner?  Og 
hvad  har  det  hjulpet?  Vi,  de  Underkuede,  fandt 
dem  passende,  vi  forsikrede  endogsaa,  at  den 
Dame,  der  viste  sig  uden  disse  Annekser,  "saa 
ud,  som  om  hun  var  gal»,  og  dermed  var  Sagen 
afgjort.  I  Krinolineperioden,  da  enhver  Dame  i 
« passende"  Paaklædning  indtog  Plads  for  syv 
Personer,  gik  vore  saakaldte  Underkuere  høflig 
af  Vejen  for  os.  Under  Chignonraoden,  da  vi 
gik  med  to  Hoveder,  af  hvilke  det  bageste  var 
større  end  det  forreste,  rettede  Despoterne  sig 
straks  efter  dem  begge,  og  siden,  da  vor  Smag 
gik  100  Aar  tilbage,  og  vi  lagde  en  lille  Alen 
til  vor  Vækst  ved  at  oprejse  en  Taarnbygning 
af  Frisørarbejde  mellem  Issen  og  Hatten,  hvad 
gjorde  vel  da  Tyrannerne?  De  saa  op  til  os  og 
beundrede  Højden  af  vor  Dristighed.  Ja  hvad 
mere  var :  de  betalte  uden  Vægring  Omkostnin- 
gerne ved  vor  Forhøjelse,  ligesom  de  havde  be- 
talt Regningerne  for  vor  Udvidelse. 

For  en  Menneskealder  siden  betragtede  man 
—  vel  at  mærke:  man  betragtede  vil  sige:  vi 
selv  betragtede  —  Skøjteløbning  som  en  Sport, 
der  ikke  var  passende  for  Damer.  Vi  forandrede 
vor  Mening,  og  i  Løbet  af  et  Par  Uger  havde  vi 
forvandlet  Peblingesøen   til  en  Balsal,    hvor  man 

dansede  baade  ved  Solskin  og  elektrisk  Belysning. 
Lægerne  optalte  Summen  af  de  Brystbetændelser 
og  andre  Sygdomme,  der  blev  hjembragte  fra 
Skøjteballerne,  men  det  hjalp  ikke.  Vi  havde 
fundet  det  passende  at  vise  vort  Mod  til  at  trodse 
Død  og  Forkølelse,  og  hvad  gjorde  Mændene? 
De  lod  os  som  sædvanlig  have  vor  Villie,  og  da 
der  var  gaaet  en  Maanedstid,  fandt  de  det  fuld- 
stændig passende,  at  en  ung  Dame  gik,  hvorhen 
hun  vilde,  naar  hun  blot  bar  et  Par  Skøjter  paa 
Armen,  ja  de  kastede  sig  saamænd  paa  Knæ  for 
os,  og  hjalp  os  at  snøre  Skøjterne  fast  —  ganske 
som  de  vilde  gøre  med  Stylterne,  hvis  vi  fandt 
det  passende  at  gaa  paa  Stylter. 

Behøves  der  noget  mere  iøjefaldende  Vid- 
nesbyrd om,  at  vi  kan  gennemføre,  hvad  vi  vil, 
naar  vi  blot  bliver  enige  om,  hvad  vi  vil,  og  at 
vi  vil  ville  det?  — 

Nej  lad  os  ikke  gøre  Mændene  den  Uret  at 
negte:  vi  har  Magten.  Vi  har  allerede  gjort 
dem  Uret  nok  ved  ikke  at  gøre  den  gældende  til 
deres  Bedste,  og  vi  skylder  dem  at  gøre  denne 
Uret  god  igen.  Det  er  paa  Tid,  at  vi  selv  over- 
tager den  Magt,  hvoraf  de  ikke  kan  gøre  Brug, 
og  hvorfor  de  ikke  kan  bære  Ansvar. 

wMeni)  —  vil  maaske  en  eller  anden  æret 
Tilhørerinde  spørge  —   unaar   vi    nu  har  Magten 

uden  at  bære  Ansvaret,  hvorfor  skal  vi  saa  ikke 
nøjes  dermed?)) 

Fordi  det  er  Synd!  —  gentager  jeg.  De 
Stærkere  skal  ikke  lade  de  Svagere  bære  Byr- 
den for  sig.  Lad  mig  i  Fortrolighed  tilhviske 
Dem   vor   Bevæggrund   med   de    tre    uforbeholdne 

Ord: 

for   Mændenes    Skyld. 

Deres  Sag  staar  miserabelt.  Den  Sam- 
fundsorden, der  er  bygget  paa  deres  Herredømme 
eller  rettere  tilsyneladende  Herredømme,  er  al- 
deles faldefærdig.  Ingen  vil  mere  være  Under- 
mænd og  følgelig  kan  heller  Ingen  hævde  deres 
Plads  som  Overmænd.  Naar  de  ingen  Overkvin- 
der faar,  styrter  det  Hele  sammen. 

De  saakaldte  Statsmænd  har  holdt  saa  ilde 
Hus  for  Staterne,  at  disse  Aar  for  Aar  har  set 
en  stor  fælles  Bankerot  rykke  nærmere  og  nær- 
mere. Derfor  er  det  nødvendigt  at  vi,  der  for- 
staar  os  paa  Husholdningen,  optræder  som  Stats- 
kvinder  og  jovertager  Affærerne  frivillig,  førend  vi 
tvinges  til  at  blive  Eksekutricer  i  Maudsregi- 
mentets  Fallitbo  —  ja  jeg  kan  gerne  sige :  Døds- 
bo, ti  her  er  virkelig  Livsfare  paa  Færde. 

Det  er  en  offenlig  Hemmelighed ,  at  alle 
Mænd  i  alle  Lande  er  enige  om,  at  der  ikke 
bør    føres   Krig,    og   desaarsag    har    alle    Stats- 

mændene  været  nødte  til  at  sætte  alle  Staternes 
Velstand  over  Styr  for  at  sætte  alle  Mand  i 
Stand  til  at  føre  Krig  mod  dem,  der  vil  føre 
Krig.  Alle  Mænd  er  endvidere  enige  om,  at  naar 
Nabostaterne  ruster  sig,  saa  er  det,  fordi  de  vil 
føre  Krig,  og  hvis  man  ikke  med  det  allerførste 
ombytter  det  krigerske  Herredømme  med  et 
fredeligt  Dame  dømme,  vil  vi  derfor  neppe  kunne 
undgaa  en  Krig,  hvori  Mændene,  for  at  umulig- 
gøre Krigen,  skyder  hverandre  ned  til  sidste 
Mand,  og  —  ikke  sandt:  det  kan  n  ikke  tillade! 
Altsaa:  da  der  ikke  gives  noget  andet  Middel 
til  at  frelse  de  stakkels  Mænd,  saa  lad  os  op- 
ofre os,  lad  os  af  alle  Kræfter  kæmpe  for 

Hvorledes  mau  kan  blive  et  herligt 
Menneske. 

En  meget  nyttig  Forelæsning  for  unge  Mennesker. 


Mine  Herrer! 

Uet  er  forunderligt,  men  det  er  aldeles  afgjort, 
at  naar  Talen  er  om  unge  Mennesker,  saa 
indskrænker  Meningen  sig  udelukkende  til  den 
mandlige  Ungdom.  Jeg  maa  imidlertid  bede 
Dem :  ikke  at  være  hovmodige  over  Deres  Ene- 
ret til  Menneskenavnet,  ti  det  har  egenlig  ikke 
nogen  særdeles  smigrende  Betydning.  Efter  Nu- 
tidens Sprogbrug  betegner  det  kun  Totalsummen  af 
al  den  Skrøbelighed,  der  indeholdes  i  Begreberne 
Mandfolk  og  Fruentimmer,  derom  vil  De  kunne 
overtyde  Dem  ved  at  erindre  de  gængse  Tale- 
maader:  Hvad  er  vi  Mennesker!  —  At  fejle  er 
menneskeligt  —  Vi  er  jo  alle  Mennesker  —  o.  s.  v. 
Det  er  dobbelt  paafaldende,  at  dette  Fællesnavn 
er  bleven  vort  Køns  udelukkende  Ejendom,  efter- 
som det  oprindelig  synes  at  have  været  kvinde- 
ligt. Paa  Svensk  er  endnu  Ordet  Menniskan 
feminint  ligesom  alle  danske  Ord,  der  ender 
paa    »skef,    f.    Eks.    Ledsagerske,    Berider  ske 

Og  Mejer  ske  —  og  det  kan  kun  vække  beskedne 
Følelser  hos  os,  at  hele  Slægten,  ligesom  Hønsene 
og  Gæssene,  er  bleven  opkaldt  efter  det  andet 
Køn,  og  at  dets  Medlemmer  ikke  længer  vil  bære 
den  Benævnelse,   xi  har  faaet  efter  dem. 

Hvor  højt  Menneskeværdigheden  er  noteret 
efter  Dagens  Kurs,  vil  De  lettest  erfare  af  følgende 
Faktum :  Forleden  lob  to  Personer  imod  hinanden 
paa  Gaden,  »Se  Dem  for,  Menneske!«  udbrød 
den  Ene.  »Menueske?«  gentog  den  Anden  for- 
nærmet, »De  kan  selv  være  Menneske.  Hvad 
mig  angaar,  saa  er  jeg  Kommissionær.« 

De  ser  altsaa,  at  Navnet  Menneske  ikke  en 
Gang  tør  anvendes  paa  alle  Individer  af  vort  Køn. 
Sædvanlig  kaldes  vi  kun  »Mennesker« ,  fra  vi 
begynder  at  røge  Cigarer,  og  til  vi  faar  Embede, 
tager  Borgerskab  eller  indtræder  i  den  hellige 
Ægtestand. 

Der  er  saaledes  —  om  jeg  maa  tillade  mig 
dette  Udtryk  —  noget  Bart  ved  Benævnelsen:  et 
Menneske,  og  det  er  derfor  ikke  sært,  at  man  i 
Almindelighed  pynter  den  med  et  eller  andet 
Adjektiv. 

Naar  et  ungt  Mandfolk  betaler  sit  Logis  og 
gaar  sagte  op  ad  Trapperne  om  Aftenen,  saa 
kalder  man  ham  et  skikkeligt  Menneske; 
kan  kan  holde  paa  en  Tekop,  tie  stille  og  danse 

Mazurkapolka,  hedder  han  et  net  Menneske, 
har  han  endvidere  Anlæg  til  at  spille  Fortepiano, 
tegne  Brodermønstre  eller  skrive  lyriske  Digte, 
hedder  han  et  talent fuldtMenneske,  og  gaar 
han  med  lakerede  Støvler  og  broderet  Skjorte- 
Bryst,  saa  hedder  han  et  nydeligt  Menneske. 

Non  plus  ultra  af  alle  slige  Betegnelser 
er  dog  Prædikatet  et  herligt  Menneske. 
Held  den  unge  Dødelige ,  i  hvis  Lod  det 
falder:  han  forfremmes  i  samme  Øjeblik  til  Af- 
gud i  enhver  Familie ,  hvor  der  er  .  ugifte 
Døtre.  Saasnart  han  har  vist  sig  i  et  Hus,  ud- 
bryder Moderen:  »Det  var  et  herligt  Menne- 
ske!« —  og  Faderen  istemmer:  »Ja  det  var  et 
herligt  Menneske«;  Datteren  sukker:  »Ak  ja!  — 
Det  var  et  herligt  Menneske«  —  og  fra  Tanternes 
Mangfoldighed  toner  som  et  begejstret  Ekko: 
»Gud,  hvor  det  dog  var  et  herligt  Menneske!" 
—  Han  bliver  fra  alle  Kanter  overvældet  med 
Invitationer  til  Baller  og  Skovture ,  tarvelige 
Middage  og  gemytlige  Lhombrepartier,  Fædrene 
gør  ham  til  deres  Protegé,  Sønnerne  til  deres 
Fortrolige,  de  Smaa  kalder  ham  Onkel,  de  unge 
Fruer  betragter  ham  som  et  Slags  Fætter,  og  de 
gamle  Frøkener  indsætter  ham  til  deres  Univer- 
salarving. 

Ikke  sandt,  mine  ærede  Tilhørere :  De  længes 

allesammen  efter  at  erfare,  hvorledes  man  kan 
blive  til  saadant  »et  herligt  Menneske«?  De 
begynder  maaske  endogsaa  allerede  at  nære  en 
beskeden  Frygt  for,  at  denne  Kunst  kræver  for 
mange  medfødte  Anlæg?  —  Lad  mig  berolige 
Dem!  Til  at  være  et  herligt  Menneske  ud- 
fordres slet  ingen  overordenlige  Begavelse,  det  er 
hverken  en  Kunst  eller  et  Embede  —  det  er 
blot  en  Titel  ligesom  »Kammerassessor«  og 
"Kancellisekretær« :  den  kan  søges  og  opnaas 
af  enhver  uberygtet  Person,  og  Rangskatten  er  ube- 
tydelig i  Sammenligning  med  de  Herligheder,  der 
følger  med  Titelen.  Alt,  hvad  der  fordres  af  et 
herligt  Menneske,  er  Overholdelsen  af  et  eneste 
Forbud, 

Mine    unge    Venner,    mine    videlystne    Til- 
hørere !      Maa  jeg    bede   Dem   fæste   hele   Deres 
Opmærksomhed  paa  følgende  fire  Ord : 
Du  skal  ikke  opponere! 

Denne  lille  Sætning  burde  ethvert  ungt 
Menneske  gentage  for  sig  selv,  hver  Gang  han 
vandrede  over  en  Dørtærskel,  hver  Gang  han 
dyppede  sin  Pen,  og  hver  Gang  han  agtede  at 
indlade  sig  i  en  Samtale.  Den  burde  med  gyldne 
Bogstaver  anbringes  overalt,  hvor  den  kunde 
falde  i  Øjnene,  ti  den  er  det  saa  længe  savnede 
afsluttende    e  Hefte    Bud,    den    indbefatter    al 


Hvorledes  man  kan  blive  et  herligt  Menneske.     125 

praktisk  Verdsligvisdom  og  gør  hele  Knigges 
»Omgang  med  Mennesker«  overflødig.  Naar  De 
kun  trolig  overholder  denne  ene  Leveregel,  vil 
De  overalt  blive  anerkendte  som  gode  Under- 
saatter,  gode  Medborgere,  gode  Venner,  gode  Ægte- 
mænd —  kort  sagt:    som  herlige  Mennesker. 

Du  skal  ikke  opponere!  —  Mærk  Dem  vel 
dette  ellevte  og  største  Bud!  Sætter  man  sig  i 
Opposition  mod  Landets  Love,  bliver  man  sigtet 
for  Oprør;  er  man  Opponent  mod  de  herskende 
Sæder,  bliver  man  beskyldt  for  at  gøre  Skan- 
dale; opponerer  man  mod  Andres  Meninger,  faar 
man  Ord  for  at  være  trættekær,  og  vover  man 
blot  at  bære  en  Frakke ,  der  staar  i  Opposition 
med  Nutidens  Mode,  saa  kaldes  man  en  Original, 
en  Særling,  en  Nar.  Det  hjælper  ikke,  at  man 
kan  bevise  Lovenes  Uretfærdighed,  Sædernes 
Spidsborgerlighed,  de  angrebne  Meningers  Urime- 
lighed og  Modernes  Smagløshed,  ja  det  hjælper 
ikke  en  Gang,  om  man  ved  sin  Opposition  refor- 
merer Love,  Sæder,  Meninger  og  Moder:  Som 
Opponent  kan  man  maaske  erhverve  sig  Navnet 
»en  stor  Mand«,  men  man  kommer  aldrig  til  at 
hedde   »et  herligt  Menneske«. 

Altsaa  først  og  fremmest:  man  maa  aldrig 
gaa  over  til  Oppositionen  i  dette  Ords  sædvan- 
lige   Betydning,    man    maa    ikke    opponere    mod 

»den  bestaaende  Tingenes  Orden«.  Intet 
er  saa  utaknemligt  som  at  kæmpe  for  Frihed 
og  Fremskridt,  det  ser  man  deraf,  at  alle  Folk 
efterhaanden,  som  deres  Haar  graaner,  og  deres 
Erfaring  modnes,  bliver  konservative.  At  deltage 
i  Oppositionen  er  det  Samme  som  at  stille  sig 
imod  de  Gamle  —  det  er:  at  stille  sig  imod 
de  Fornuftige  —  og  det  er:    at  være  ufornuftig. 

Man  kan  meget  godt  være  frisindet  og 
vedkende  sig  at  være  det,  ti  endogsaa  Reak- 
tionsmændene  paastaar  jo,  at  de  er  frisindede, 
men  man  maa  være  for  beskeden  til  at  ville 
regulere  Frihedens  Grænser.  Det  overlader 
man  til  de  erfarne  Mænd  og  »de  urolige 
Hoveder«.  Lad  dem  slaas,  og  lad  os  nøjes 
med  at  nyde  Sejrens  Frugter:  de  urolige  Hoveder 
er  gode  nok  til  at  være  Kanonføde,  eller  som  det 
hedder:  »opofre  sig  for  Ideerne«.  Den,  der  bryder 
Isen  og  udsætter  sig  for  at  falde  i  Vandet, 
kalder  man  ungdommelig,  eksalteret,  overmodig 
og  hensynsløs;  kun  den,  der  altid  holder  sig 
paa  det  Tørre,  er  et  herligt  Menneske. 

Dernæst  hedder  det:  ingen  Opposition  mod 
Andres  Meninger! 

Skal  man  da  opofre  sin  ege  n  for  at  undgaa 
Strid  ?  —  Nej  ingenlunde !  Man  undgaar  netop  al 
Strid  ved  at  beholde  sin  Mening  —  ved  indtil 
det  Yderste  at  beholde  den  .  .  .  for   sig  selv! 

Hvorfor  indlader  man  sig  i  det  Hele  taget  i 
Disputer?  Det  er  ubegribeligt,  ti  Genstanden,  hvor- 
om der  strides,  er  i  nitten  Tilfælde  af  tyve  ikke 
Striden  værd,  og  i  nioghalvfems  af  hundrede  ender 
Disputen  med,  at  »Enhver  bliver  salig  ved  sin 
Tro«.  Denne  Salighed  maa  et  herligt  Menneske 
aldrig  forstyrre,  og  han  kan  let  undgaa  det. 
Der  er  nemlig  altid  et  Punkt,  som  er  hævet  over 
Stridens  Regioner  og  paa  dette  ophøjede  Stand- 
punkt bør  det  herlige  Menneske  stille  sig;  der 
er  altid  en  Generalnævner,  hvori  de  stridende 
Meninger  gaar  op,  og  denne  Generalnævner  er 
det  herlige  Menneskes  Mening.  Han  tager  aldrig 
Parti,  og  derfor  ser  begge  de  stridende  Parter 
op  til  ham. 

Naar  der  er  Krig  mellem  England  og  Kina,  og 
den  Ene  paastaar,  at  Engelskmændene  har  Uret, 
mens  den  Anden  vil  vælte  Skylden  over  paa  Ki- 
neserne, saa  siger  ban:  »Der  er  Fejl  paa  begge 
Sider!« 

Føres  Striden  som  sædvanlig  om  Kejserens 
Skæg,  og  paastaar  den  Ene,  at  Frederik  Barbarossa 
havde  graat  Skæg  i  sit  tredivte  Aar,  mens  den 
Anden  forsikrer,  at  han  var  skægløs,  saa  vil  maa- 
ske  de  Fleste  være  ubesindige  nok  til  at  udraabe : 
I  har  Uret  begge  To.  Han  var  rødskæget!  — 
Det  herlige  Menneske  siger  derimod:  »Det  er 
aldeles  vist,  at  den  store' Kejser  er  født  skæg- 

løs,  og  det  er  mere  end  sandsynligt,  at  han 
døde  graaskæget!«  Og  saa  synes  begge 
Parter,  at  han  dog  i  Grunden  hældede  til  deres 
Mening,  og  saa  bliver  de  enige  oni,  at  han  er 
et  herligt  Menneske. 

Af  megen  Tale  kommer  Fortrydelse,  men  Tavs- 
hed er  sikker.  Bedst  er  det  derfor  at  tie,  men 
næst  efter  Tavshed  er  der  Intet,  som  overgaar  de 
smaa  Interjektioner  »Ah,  Ih,  Oh,  Uh«  o.  s.  v. 
Med  et  betænksomt  »Hm -nm,  et  opmærksomt 
»Ah«!  eller  et  beundrende  »Aa — aa!»  kan  man 
klare  for  sig  i  de  allervanskeligste  Tilfælde ,  og 
disse  Udtalelser  har  aldeles  ingen  bindende  Konse- 
kvenser. Jeg  kendte  endogsaa  en  Svensker,  der 
hjalp  sig  igennem  Verden  med  et  eneste  Svar,  og 
det  var  Ordet:  »Jaså«  !  Med  dette  lille  Ord  ud- 
trykte han  enhver  Følelse,  som  kunde  ønskes  hos 
en  Tilhører.  Med  dette  klarede  han  baade  Skylla 
og  Karybdis,  og  med  dette  ene  Ord,  varieret  i 
tre  og  fyrretyve  forskellige  Betoninger,  lykkedes 
det  ham  at  overbevise  Enhver  om,  at  han  var 
aldeles  af  hans  Mening  —  følgelig  baade  et 
herligt  og  et  intelligent  Menneske! 

Det  hedder  endvidere :  ingen  Opposition  mod 
vore  Samtidiges  ærede  Personligheder!  — 
med  andre  Ord :  Høflighed  til  det  Yderste ! 
Høflighed  er  et  tysk  Ord,  som  stammer  fra  Ordet 
Hof,    der    ogsaa    er    tysk    —    i    det  Mindste   i 

Danmark!  —  Det  betyder  det  samme  som  Hof- 
Lighed  og  henviser  saaledes  til  Hoffet  som 
Mønster  for  den  selskabelige  Omgang.  Af  Naturen 
faar  vi  kun  Lyst  til  at  behage  dem,  der  behager 
os,  men  Hoffets  Lære  er  at  behage  Alle,  ogsaa 
de  Ubehagelige ,  og  et  herligt  Menneske  maa 
hylde  Hof-Ligheden,  om  det  ogsaa  bliver  paa 
Natur-Lighedens  Bekostning.  Ikke  en  Gang  det 
ubetydeligste  Menneske  maa  han  betragte  med 
Ligegyldighed,  og  ikke  en  Gang  mod  det  sletteste 
maa  han  vise  sig  frastødende;  ti  »hvorfor  skulde 
man  skabe  sig  Fjender,  naar  man  ikke  behøver 
at  gøre  det!"  Selv  om  man  véd,  at  Vedkommende 
fortjente  at  udstødes  af  Samfundet,  saa  er  man 
jo  hverken  Dommer  eller  Profos,  og  "man  kan 
jo  godt  være  høflig  mod  Folk  uden  at  have  Noget 
tilovers  for  dem.« 

Et  herligt  Menneske  har  derfor  en  utallig 
Mængde  »gode  Venner«,  og  han  er  »paa  Hat" 
med  den  halve  Stad.  Han  holder  samvittig- 
hedsfuldt Hilsen  med  Enhver ,  der  blot  har 
tændt  en  Cigar  hos  ham,  og  han  tager  in- 
stinktmæssig til  Hatten,  saa  snart  en  Forbigaaende 
fæster  Øjnene  paa  ham,  ti  »heller  hilse  paa  en 
Fremmed  end  fornægte  et  Bekendtskab«. 

Der  er  en  egen  Kunst,  som  paa  plat  Køben- 
havnsk  kaldes   »at   pille   Kantøfler   for   Folk«   — 

d.  V.  s. :  at  vise  dem  alle  mulige  smaa  Opmærksom- 
heder og  sige  dem  alle  mulige  smaa  Behageligheder. 
I  denne  Kunst  er  det  herlige  Menneske  Virtuos : 
han  piller  for  den  hele  Verden.  Han  fører  Bog 
over  alle  Fødselsdage  og  glemmer  aldrig  at  over- 
bringe en  Hilsen  —  ikke  en  Gang  fra  dem,  han 
»kan  hilse  fra«.  Naar  han  besøger  en  Familie, 
forespørger  han  sig  med  den  mest  levende  Inter- 
esse om  ethvert  Individs  Yndlingsæmner:  om 
den  naadige  Frues  Kanarifugle  ,  om  Onkels 
Podagra  og  Bedstemamas  Moppe,  »det  gamle 
trofaste  Dyr  med  sin  uforlignelige  Braknæse« ; 
han  kan  ikke  noksom  beundre  de  smaa  Frøkeners 
Fremskridt  i  Musiken  —  det  sidste  Stykke  raaa 
de  endelig  give  da  capo !  —  og  han  har  aldrig 
set  et  saa  smukt  Barn  som  den  Lille  i  Vuggen; 
Tante  er  bleven  et  halvt  Aar  yngre,  siden  han 
saa  hende  sidst  —  det  kommer  vist  af  den  nye 
Haarpynt ,  der  klæder  saa  mageløst !  —  og 
saadan  Kaffe,  som  man  drikker  dér  i  Huset,  faar 
man  ikke  noget  andet  Sted  ...  o.  s.  v. 

Naar  man  ikke  siger  Folk  andet  end  Behagelig- 
heder, er  det  utroligt,  hvor  tykt  man  kan  smøre  paa 
uden  at  gøre  sig  mistænkt.  Fornuftige  Folk  taaler 
i  Reglen  50  pCt.  mere,  end  der  tilkommer  dem, 
og  de  Andre  siger:  »Jo  mere,  jo  bedre!«  Man 
kan    uden   Videre   gøre    enhver    Skolediscipel    til 

Student,  enhver  Student  til  Kandidat,  og  samt- 
lige smaa  krukkebærende  Malere  til  Kunstnere, 
og  det  vil  sædvanlig  lønne  sig  at  forfremme 
Tjenestepigerne  til  Husjomfruer,  Husjomfruerne 
trl  Frøkener  og  Fruerne  til  Naader. 

Der  var  en  Gang  en  ung  Forfatter,  som  jævnlig 
havde  det  Uheld  at  skrive  daarlige  Noveller,  men 
desuagtet  altid  havde  det  Held  at  blive  rost  i  Bla- 
dene. Jeg  forundrede  mig  længe  over  dette  Held, 
men  til  sidst  fik  jeg  en  ganske  naturlig  Forklaring 
derover.  Han  stod  en  Dag  paa  Gaden  i  meget 
livlig  Samtale  med  et  Par  Venner,  da  en  stor  Hund 
i  fuldt  Firspring  satte  ind  paa  ham  og  var  nær 
ved  at  bringe  ham  ud  af  Ligevægten  med  sine 
Kærtegn.  Den  unge  Novellist  satte  i  det  første 
Øjeblik  et  fortrædeligt  Ansigt  op,  men  i  det 
næste  genkendte  han  Dyret  —  der  var  Kontor- 
hund ved  en  af  de'  større  Journaler  —  og  ud- 
brød smilende:  »Ah,  er  det  Dem,  Hector!«  — 
Nu  forstod  jeg,  hvorfor  hans  Noveller  blev  roste ! 
Naar  man  siger  »De«  til  Redaktionspudelen  og 
iagttager  en  tilsvarende  Høflighed  opad,  saa  kan 
jo  Bladet  umulig  nægte,  at  man  er  et  herligt 
Menneske,  og  et  herligt  Menneske  siger  man 
nødig  Ubehageligheder. 

Det  er  en  Selvfølge,  at  det  herlige  Menneske 
ligesaa   lidt   maa    stille   sig   i  Opposition   mod  de 

Fraværende  som  mod  de  Nærværende.  Den, 
som  Alle  skal  tale  godt  om,  maa  til  Gengæld 
tale  godt  om  Alle.  Saa  vidt  muligt  bør  han  rose 
Enhver,  og  den,  han  ikke  kan  rose,  bør  han 
stræbe  at  forsvare  eller  i  alt  Fald  at  undskylde. 

Dette  er  ikke  saa  svært,  som  man  skulde  tro,  ti 
der  er  intet  Menneske  saa  nederdrægtigt,  at  der 
jo  findes  noget  Godt  hos  ham,  og  der  er  ingen 
Handling  saa  lumpen,  at  den  ikke  skulde  finde 
en  lille  Undskyldning.  Meningen  med  denne 
Universalros  er  jo  heller  ikke  at  fremstille  enhver 
Fraværende  som  et  herligt  Menneske,  den  er 
kun,  at  man  selv  vil  anerkendes  som  et  saadant, 
og  det  skader  derfor  ikke  en  Smule,  at  den  ud- 
talte Ros  bliver  afvist  som  ubeføjet,  eller  at  de 
fremførte  Undskyldninger  befindes  at  være  ugyl- 
dige; man  kan  tvertimod  have  ypperlig  Nytte  af 
at  antage  sig  en  uforsvarlig  Sag. 

Er  der  f.  Eks.  et  Menneske,  hvis  Rygte  man 
vil  til  Livs,  saa  roser  man  netop  hans  svageste  Side. 
Der  tindes  da  næsten  altid  blandt  de  Tilstedeværende 
En  eller  Anden,  der  af  ubesindig  Retsfølelse  pro- 
testerer mod  den  ufortjente  Ros  og  forsikrer,  at 
Synderen  netop  er  skrøbelig  i  det  omtalte  Kapitel. 
Derimod  opkaster  man  en  beskeden  Tvivl  og  t-vinger 
altsaa  den  Anden  til  at  bevise  sin  Forsikring 
med  et  Stykke  af  den  Paagældendes  Synderegister. 

De  anførte  Fakta  vogter  man  sig  naturligvis  vel 
for  at  benægte,  men  "saa  slet  kan  han  dog 
umulig  være«,  og  man  opstiller  derfor  et  For- 
svar for  hans  Handlemaade  —  jo  slettere  jo 
bedre !  For  ikke  at  staa  som  Bagvasker  maa 
Referenten  følgelig  optræde  som  Aktor  og  paa- 
vise  alle  de  slette  Bevæggrunde  og  de  for- 
værrende Omstændigheder ,  der  er  komne  til 
hans  Kundskab.  Man  overtager  saaledes  Synderens 
Parti,  fortsætter  Spillet  med  hans  Brikker  og 
naar  man  har  ladet  dem  slaa  indtil  den  sidste, 
saa  giver  man  sig  tabt,  idet  man  endelig  beklager 
at  savne  den  behørige  Sagkundskab  til  at  forsvare 
ham  imod  en  Anklage,  »der  synes  saa  over- 
bevisende«, og  skønt  man  indrømmer,  at  han 
desværre  har  Skinnet  imod  sig,  reserverer  man 
sig  for  sit  eget  Vedkommende  den  Overbevisning: 
at  der  alligevel  er  meget  Godt  hos  ham!  — 
Man  har  ved  denne  Fremgangsmaade  gjort  den  Paa- 
gældendes  Rygte  al  mulig  Skade  og  paa  samme 
Tid  erhvervet  sig  det  Vidnesbyrd,  at  man  er  »et 
herligt  Menneske,  der  altid  tror  det  Bedste  om 
Folk  og  forsvarer  enhver  Fraværende  indtil  det 
Yderste«  —  og  det  er  at  slaa  to  Fluer  med  ét  Smæk. 
Skulde  det  nu  mod  Sædvane  hænde,  at 
Ingen  af  de  Tilstedeværende  vil  have  den 
Godhed   at   overtage   Angriberens   utakneinmelige 

Rolle,  saa  kan  man  i  en  snæver  Vending  hjælpe 
sig  uden  Makker:  man  leverer  selv  det  fornødne 
Udtog  af  den  Paagældendes  Synderegister,  men 
naturligvis  kun  som  Eksempel  paa,  »hvilke  urime- 
lige Rygter,  der  kan  komme  i  Omløb«.  Kunsten 
er  da  blot:  selv  at  synes  vantro,  mens  man  om- 
vender de  Andre  til  Troen  paa  det  udspredte 
Rygte. 

En  Gang  imellem  kan  man  ogsaa  uden 
Fare  selv  give  Synderen  det  fortjente  Skudsmaal, 
men  det  maa  man  gøre  med  megen  Forsigtighed, 
og  aldrig  glemme,  at  Tonen  er  vigtigere  end  Ordene 
og  Ordene  vigtigere  end  Meningen:  man  maa 
altid  referere  med  Beklagelse,  aldrig  med  In- 
dignation. 

Naar  man  siger  om  en  ung  Mand:  »Stakkels 
Fyr!  Han  har  et  godt  Hjerte,  og  det  har  ført 
ham  en  Del  paa  Afvej t-,  men  Alvoren  kommer 
vel  med  Tiden :  nu  er  han  snart  syv  og  tyve  Aar« 
—  saa  har  man  sagt : 

1,  at  han  er  en  Pjalt, 

2,  at  han  er  forfalden  —  og 

3,  at  han  aldrig  bliver  til  Noget. 

Og  naar  man  har  sagt  om  en  ung  Dame: 
»Det  er  Synd,  at  den  smukke  Pige  skal  være 
saa  uforsigtig!«  ■ —  saa  har  man  ladet  Enhver 
forstaa,    at   hun   er   koket,    letsindig   eller   noget 

Værre  endnu  —  og  dog  har  man  ikke  udtalt  et 
haardt  eller  bittert  Ord. 

Man  kan  meget  godt  fortælle,  at  en  Ægte- 
mand er  tyrannisk  og  utro  uden  at  tale  ilde  om 
ham;  man  nævner  ham  ikke  en  Gang!  Man 
udtømmer  sig  blot  i  Beundring  over  hans  Kones 
»overmenneskelige  Taalmodighed  og  Tolerance« 
—  det  betyder  akkurat  det  Samme,  og  saa  ved- 
bliver man  lige  fuldt  at  være  »et  herligt 
Menneske,  der  ikke  taler  Andet  end  Godt  om 
Folk... 

Der  er  endelig  et  Slags  Opposition,  som 
man  fremfor  alle  andre  maa  stræbe  at  undgaa, 
naar  man  vil  være  et  herligt  Menneske,  og  det 
er,  hvad  man  kalder  Særhed,  Egenhed  eller  Ori- 
ginalitet. Skik  og  Brug  og  Mode  er  jo  kun  for- 
skellige Udtryk  for  den  almindelige  Smag,  og 
det  ligger  altsaa  i  Sagens  Natur,  at  for  den, 
der  vil  falde  i  Alles  Smag ,  er  enhver  Afvigelse 
fra  Skik  og  Mode  en  Kapitalforbrydelse.  Ved 
at  ligne  alle  Andre  kommer  man  til  at  behage 
alle  Andre;  vil  man  kun  ligne  sig  selv  kommer 
man  ogsaa  til  kun  at  behage  sig  selv  —  derfor: 
Ingen  Opposition  mod  Tidens  og  Stedets  Sæd- 
vaner og  Moder! 

Om  en  Yngling  var  skøn  som  Adonis ,  vis 
som    Salomon    og    ridderlig    som    Amadis,    om 

han  endogsaa  forenede  alle  mulige  og  umulige 
Fuldkommenheder  —  han  blev  dog  aldrig  et 
herligt  Menneske,  dersom  han  gik  med  spids- 
pullet  Hat  paa  samme  Tid,  som  alle  Andre  gik 
med  bredpullede. 

Er  da  en  spids  Hattepul  ikke  en  uskyldig 
Egenhed?  —  Jo,  ganske  vist!  Men  det  for- 
andrer ikke  Sagen.  At  være  dydig  er  en  endnu 
mere  uskyldig  Egenhed,  men  De  vil  alligevel  af 
den  gamle  Historie  have  set,  at  en  %ås  Ateni- 
enser  blev  landsforvist,  alene  fordi  hans  Dyder 
var  altfor  afstikkende.  Alt,  hvad  der  adskiller 
sig  fra  det  Almindelige,  det  være  sig  Dyder  eller 
Hattepulle,  er  en  Opposition  mod  det  Almindelige. 

»Hvorfor  vil  den  unge  Mand  se  anderledes 
ud  end  vi?  —  Er  det  for  at  vise,  at  han  er  den 
Eneste,  der  har  god  Smag,  saa  er  han  ufor- 
skammet. Er  det  for  at  tiltrække  sig  mere  Op- 
mærksomhed end  vi  Andre,  saa  er  han  ogsaa 
uforskammet.  Sætter  han  en  Ære  i  ikke  at 
ligne  os  Andre  —  det  var  endnu  mere  ufor- 
skammet! Eller  er  det  uden  nogensomhelst 
Grund,  alene  for  at  vise,  at  naar  Hatten  kon- 
venerer hans  eget  Hoved,  bryder  han  sig  slet 
ikke  om  alle  vore?  Det  vilde  dog  være  Top- 
maalet  paa  al  Uforskammethed!«  saaledes  vil 
det  vedblive  i  det  Uendelige,  og  den  spidspullede 

Hat  vil  overalt  blive  modtaget  som  en  Fornærmelse, 
en  Forhaanelse,  et  Undsigelsestegn  mod  hele 
Samfundet. 

Hvad  har  vel  en  halv  Snes  smaa  Laster 
at  betyde  i  Sammenligning  med  saadan  en  oppo- 
sitionel Hattepul? 

Lad  os  en  Gang  betragte  en  Yngling, 
der  er  behæftet  med  den  mnandigste  af  alle 
Fejl  :  Upaalidelighed !  Hvor  frejdig  vandrer 
han  ikke  gennem  Gaderne !  Ingen  vender  sig 
om  efter  ham,  ikke  en  Eneste  aner  hans  Ska- 
vank. Den  bliver  først  opdaget ,  naar  man 
har  lært  alle  hans  gode  Egenskaber  at  kende, 
og  da  kan  man  jo  tilgive  Meget.  Vort  Dyds- 
mønster med  den  oppositionelle  Hat  vækker  der- 
imod Forargelse  ved  første  Øjekast.  Tusinde 
ser  hans  Hattepul  uden  at  se  hans  Dyder,  og 
ser  de  dem  endogsaa,  saa  erklærer  de  dem  uden 
Videre  for  Aft'ektation  med  stadigt  Hensyn  til 
Hattepullen.  Og  naar  man  endelig  opdager,  at 
den  Andens  Upaalidelighed  overskrider  alle 
Grænser  —  hvad  saa?  Saa  har  man  Medliden- 
hed med  Stymperen,  »ti  Herregud!  Vi  har  jo 
heller  ikke  altid  været  til  at  stole  paa«  —  Vort 
ulykkelige  Pragteksemplar  har  derimod  ingen 
Sympati   at   paaregne.      Lige   overfor  ham    føler 

Enhver  sig  fejlfri  —  ti  Gud  ske  Loa'^!  —  Vi 
har  allesammen  forsvarlige,  bredpullede  Hatte. 

Om  Smagen  kan  man  som  bekendt  ikke  dispu- 
tere ;  derfor  lader  Verden  sig  ikke  sige  i  Smags- 
sager, og  derfor  hævner  det  sig  langt  strængere 
at  synde  imod  en  almindelig  Mode  end  imod 
Religionen  eller  Landets  Love. 

For  en  Menneskealder  siden  kendte  man 
kun  ensfarvede  Benklæder  ovre  i  Jylland,  og 
det  var  Fuldmægtigen  paa  et  vist  Amtshus, 
som  bragte  de  første  stribede  derover.  Det 
skulde  han  ikke  have  gjort,  ti  saa  snart  Amt- 
manden saa  de  nye  Bukser ,  erklærede  han ,  at 
han  »ikke  vilde  have  nogen  Bajads  i  sin  Tjeneste«. 
Dermed  var  Fuldmægtigen  jaget  bort,  og  naar 
Godtfolk  derovre  taler  om  ham ,  kalder  de  ham 
endnu  den  Dag  i  Dag  for  »Bajadsen"  -  og  det 
uagtet  de  nu  allesammen  har  baade  Striber  og 
Tærner  paa  Benene,  ja  uagtet  Amtmandens  egen 
Søn  siden  har  haft  en  hel  Række  Tulipaner 
langsned  ad  sine. 

Saaledes  kræver  enhver  ny  Mode  sine 
Ofre  lige  saa  fuldt  som  en  ny  Idé,  og  da  et 
herligt  Menneske  aldrig  giver  sig  af  med  at  være 
Offer  for  Noget  som  helst,  saa  vogter  han  sig 
fremfor  Alt  for  at  være  den  Første  eller  den 
Sidste*,    der   antager   en  Mode.      Jeg  skal  anføre 

Dem  endnu  et  Eksempel  paa,  hvad  der  kan  følge 
heraf. 

Der  levede  for  ikke  mange  Aar  siden  et 
ungt,  haabfnldt  Menneske  i  en  vis  nordisk  Hoved- 
stad. Han  var  ansat  ved  Handelen,  var  dygtig 
i  sit  Fag  og  honnet  af  Karakter  og  havde  kun 
en  Fejl :  han  vilde  gerne  være  den  Første  til  at 
antage  enhver  ny  Mode.  Ulykkeligvis  blev  han 
derfor  ogsaa  den  Første ,  der  forsøgte  at  danse 
med  lakerede  Støvler  paa  et  af  Stadens  fashio- 
nable Klubballer  —  og  hvad  var  Følgen?  Den 
fashionable  Klubs  administrerende  Baldirektion 
fandt  sig  forpligtet  til  at  udvise  ham  af  Selskabet; 
ti  Smagen  var  den  Gang  for  udringede  Sko 
og  hvide  Strømper.  Efter  saaledes  at  være 
bleven  udstødt  af  Samfundet  kunde  den  Ulykke- 
lige ikke  mere  nære  sig  i  Hovedstaden.  Han 
rejste  til  en  af  Provinserne,  etablerede  sig  som 
Købmand,  begyndte  et  nyt  Liv  og  erhvervede  sig 
efterhaanden  alle  de  Egenskaber ,  der  udmærker 
et  herligt  Menneske.  Faa  Aar  efter  var  han 
forlovet  med  en  rig  Pige,  og  under  et  Besøg  hos 
sin  Tilkommendes  Familie  i  Hovedstaden  kom 
han  atter  paa  Bal  i  den  omtalte  Klub.  Denne 
Gang  mødte  han  samvittighedsfuldt  i  hvide 
Strømper  og  Sko  —  men  ak!  —  nu  var  han  den 
Sidste,    den  Eneste:    han   blev  refuseret,    udleet 

Og  bespottet,  kort,  gjorde  komplet  Skandale. 
Der  var  ikke  en  Eneste,  som  opdagede,  at  han  i 
Grunden  var  »et  herligt  Menneske« ;  selv  hans 
Kæreste  kaldte  ham  for  et  »Afskum«  og  slog 
op  med  ham,  og  da  han  i  Følge  dette  Opslag  kort 
derefter  maatte  gøre  Opbud,  saa  kaldte  alle  hans 
Kreditorer  ham  rent  ud  »en  Kæltring a.  Og 
hvorfor  maatte  han  lide  alt  dette  ?  —  Alene  fordi 
Smagen  imidlertid  havde  erklæret  sig  for  de  La- 
kerede! ! 

Derfor:  Respekt  for  vore  Samtidiges  Smag! 
Og  naar  galt  skal  være,  saa  tag  heller  Fejl  af 
Ret  og  Uret  end  af  Sko  og  Støvler! 

Jeg  har  nu,  mine  unge  Venner,  advaret  Dem 
mod  Oppositionen  i  dens  forskellige  Skikkelser, 
og  dermed  er  min  Opgave  løst;  lykkes  det  nu 
Dem  at  undgaa  den,  saa  har  De  løst  Deres  — 
De  har  opnaaet  den  attraaede  Herlighed. 

De  kunde  maaske  til  Slutning  have  Lyst  til 
at  henvende  et  personligt  Spørgsmaal  til  mig, 
nemlig:  Om  jeg  nu  ogsaa  har  benyttet  min  teo- 
retiske Sagkundskab  til  selv  at  blive  et  herligt 
Menneske?  Dette  Spørgsmaal  kan  jeg  paa  det 
Allerbestemteste  besvare  Dem  med  tre  Bogstaver. 
Skulde  De  endvidere  spørge:  »Hvorfor  ikke?«  saa 
maa  jeg  bede  Dem  tillade  mig  at  fortælle   endnu 

en   Anekdote    —    det    skal    blive    den   sidste    for 
denne  Gang. 

En  Mand,  der  stammede,  kom  en  Gang  til 
en  rejsende  Læge  og  spurgte,  om  han  ikke  kunde 
hjælpe  ham  af  med  denne  generende  Fejl.  »Jo- 
jo-jo-jo-jo-o!"  svarede  den  fremmede  Doktor. 
»De-de-det  kan  jeg  vist«.  Da  Manden  hørte, 
at  Lægen  ogsaa  stammede,  blev  han  naturligvis 
forundret  og  spurgte,  hvorfor  han  da  ikke  først 
og  fremmest  havde  befriet  sig  selv  for  denne 
Besværlighed.  "Se-se-ser  De  vel,  min  Ven!« 
stammede  den  lærde  Mand,  »f^-fo-fo-for  mig 
er  det  aldeles  ingen  Besværlighed  —  de-de- 
det  hører  tvertimod  til  min  Natur  at  stamme, 
og  det  vilde  ko-ko-koste  mig  megen  Overvindelse 
at  lade  det  være«. 

Saaledes  hører  det  ogsaa  til  min  Natur  at 
opponere  mod  Alt,  hvad  der  synes  mig  urimeligt, 
og  ligesom  Vanen  kan  blive  til  Natur,  saaledes 
er  Naturen  hos  mig  bleven  til  Vane  og  Vanen 
til  Fornøjelse,  og  det  en  saa  kær  Fornøjelse,  at 
jeg  ikke  vilde  frasige  mig  den  for  al  menneskelig 
Herlighed  og  herlig  Menneskelighed.  Alligevel  er 
jeg  temmelig  vis  paa,  at  den  Tid  vil  komme,  da 
ogsaa  jeg  faar  hint  skønne  Prædikat.  De 
har  vist  Alle  iagttaget,  at  enhver  Nekrolog  i 
Reglen   udnævner   den  Hedenfarne    til   »et  herligt 

Menneske«  —  hvilket  er  saa  naturligt,  da  de 
Hedenfarne  strængt  afholder  sig  fra  enhver  Op- 
position —  og  denne  Iagttagelse  vil  forklare  Dem 
min  Overbevisning  om,  at  Efterverdenen,  naar 
jeg  en  Gang  forlader  Oppositionens  Tjeneste, 
vil  trods  min  Uværdighed  give  mig  det  Skudsmaal : 

»Det  var  dog  et  herligt  Menneske!« 

Men  indtil  Videre  bliver  jeg  i  Tjenesten  ! 


AC       B^gh,  Erik 

